(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΣΤ΄

Δευτέρα, 10 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Να γίνουν άμεσα προσλήψεις στο Κέντρο Υγείας Σαλαμίνας», σελ.
 ii. με θέμα: «Παρούσα κατάσταση για τις Περιφερειακές Διευθύνσεις (ΠΕ.ΔΙ.) Εθνικού Οργανισμού Παροχής Υπηρεσιών Υγείας (ΕΟΠΥΥ) της Περιφερειακής Ενότητας (Π.Ε.) Χαλκιδικής», σελ.
 β) Προς την Υπουργό Πολιτισμού και Αθλητισμού, με θέμα: «Ακαδημία Πλάτωνα: τσιμεντοποίηση χωρίς ενοποίηση και ολοκλήρωση του αρχαιολογικού χώρου και υπερτοπικού Άλσους», σελ.
 γ) Προς τον Υπουργό Οικονομικών, με θέμα: «Κυρώσεις από την ελλιπή είσπραξη και απόδοση δασμών στον Προϋπολογισμό της Ευρωπαϊκής Ένωσης (ΕΕ) από το ελληνικό κράτος που κατέδειξε η έρευνα της Ευρωπαϊκής Υπηρεσίας Καταπολέμησης της Απάτης (OLAF)», σελ.
 δ) Προς τον Υπουργό Εσωτερικών:
 i. με θέμα: «Με οικονομικό στραγγαλισμό απειλούνται Δήμοι και Δημοτικές Επιχειρήσεις Ύδρευσης και Αποχέτευσης (ΔΕΥΑ) λόγω του υπέρογκου ενεργειακού κόστους», σελ.
 ii. με θέμα: «Να γίνουν δεκτά όλα τα παιδιά που έχουν αιτηθεί στους παιδικούς σταθμούς της Σαντορίνης», σελ.
 ε) Προς τον Υπουργό Ναυτιλίας και Νησιωτικής Πολιτικής, με θέμα: «Επείγοντα προβλήματα της δημόσιας ναυτικής εκπαίδευσης», σελ.
 στ) Προς τον Υπουργό Προστασίας του Πολίτη, με θέμα: « Άδικη απόφαση από το Κατώτερο Συμβούλιο Μεταθέσεων του Αρχηγείου της ΕΛ.ΑΣ. για την μη ενίσχυση της Διεύθυνσης Αστυνομίας (Δ.Α.) Ροδόπης με ούτε έναν αστυνομικό για την κάλυψη δεκάδων κενών οργανικών θέσεων», σελ.
 ζ) Προς τον Υπουργό Περιβάλλοντος και Ενέργειας:
 i. με θέμα: «Αιτήσεις στη Ρυθμιστική Αρχή Ενέργειας (ΡΑΕ) για τρεις Αιολικούς Σταθμούς με πενήντα οκτώ Ανεμογεννήτριες στα Γεράνεια Όρη Κορινθίας ένα χρόνο μετά την καταστροφική πυρκαγιά», σελ.
 ii. με θέμα: «Αναγκαιότητα επίσπευσης των διαδικασιών ενεργοποίησης σύνδεσης των ολοκληρωμένων φωτοβολταϊκών έργων στην Περιφερειακή Ενότητα (Π.Ε.) Φθιώτιδας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. Οι Υπουργοί Εξωτερικών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 7.10.2022 σχέδιο νόμου: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου», σελ.
 ii. Οι Υπουργοί Προστασίας του Πολίτη, Οικονομικών, Εξωτερικών, Δικαιοσύνης, Μετανάστευσης και Ασύλου, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 7.10.2022 σχέδιο νόμου: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 10 Οκτωβρίου 2007», σελ.
 iii. Οι Υπουργοί Εξωτερικών, Οικονομικών, Εθνικής Άμυνας, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν την 7.10.2022 σχέδιο νόμου: «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΒΙΤΣΑΣ Δ. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΝΤΩΝΙΟΥ Α. , σελ.
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΚΟΜΝΗΝΑΚΑ Μ. , σελ.
 ΜΑΝΩΛΑΚΟΥ Δ. , σελ.
 ΜΕΝΔΩΝΗ Σ. , σελ.
 ΜΙΧΑΗΛΙΔΗΣ Α. , σελ.
 ΟΙΚΟΝΟΜΟΥ Ε. , σελ.
 ΠΑΝΑΣ Α. , σελ.
 ΠΕΤΣΑΣ Σ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΣΑΡΑΚΙΩΤΗΣ Ι. , σελ.
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΣΤ΄

Δευτέρα 10 Οκτωβρίου 2022

Αθήνα, σήμερα στις 10 Οκτωβρίου 2022, ημέρα Δευτέρα και ώρα 16.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΔΗΜΗΤΡΙΟΥ ΒΙΤΣΑ**.

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει σχετικά με τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 10 Οκτωβρίου 2022 ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 10/3-10-2022 και 15/3-10-2022 επίκαιρες ερωτήσεις θα απαντηθούν από τον Υπουργό Υγείας κ. Αθανάσιο Πλεύρη.

Η υπ’ αριθμόν 2/3-10-2022 επίκαιρη ερώτηση θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη.

Η υπ’ αριθμόν 9/3-10-2022 επίκαιρη ερώτηση θα απαντηθεί από τον Υπουργό Ναυτιλίας και Νησιωτικής Πολιτικής κ. Ιωάννη Πλακιωτάκη.

Οι υπ’ αριθμόν 20/3-10-2022 και 22/3-10-2022 επίκαιρες ερωτήσεις θα απαντηθούν από τον Αναπληρωτή Υπουργό Εσωτερικών κ. Στυλιανό Πέτσα.

Η υπ’ αριθμόν 16/3-10-2022 επίκαιρη ερώτηση θα απαντηθεί από τον Υφυπουργό Οικονομικών κ. Απόστολο Βεσυρόπουλο.

Οι υπ’ αριθμόν 1/3-10-2022 και 8/3-10-2022 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Η υπ’ αριθμόν 5/3-10-2022 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ελευθέριο Οικονόμου.

Η υπ’ αριθμόν 7/3-10-2022 επίκαιρη ερώτηση που απευθύνεται προς τον Υφυπουργό στον Πρωθυπουργό κ. Χρήστο Τριαντόπουλο δεν θα απαντηθεί λόγω αναρμοδιότητας.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές.».

Κυρίες και κύριοι συνάδελφοι, αρχίζουμε τη συζήτηση με την τρίτη με αριθμό 10/3-10-2022 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας, με θέμα: «Να γίνουν άμεσα προσλήψεις στο Κέντρο Υγείας Σαλαμίνας».

Κυρία Μανωλάκου, έχετε τον λόγο για να αναπτύξετε την επίκαιρη ερώτηση.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υπουργέ, η αλήθεια είναι ότι τα κέντρα υγείας νοσούν βαριά από υποχρηματοδότηση και μεγάλες ελλείψεις σε ιατρικό και νοσηλευτικό δυναμικό.

Δεν είναι τυχαίο ότι για το Κέντρο Υγείας Σαλαμίνας το ΚΚΕ έχει κάνει πολλές παρεμβάσεις, όπως και τα άλλα κόμματα, ακόμα και η Νέα Δημοκρατία που είναι Κυβέρνηση σήμερα, βεβαίως κάτω από τις πιέσεις του κόσμου, γιατί στο νησί ζουν πενήντα χιλιάδες κάτοικοι τουλάχιστον. Ο πληθυσμός αυτός αυξάνεται, υπερτριπλασιάζεται και Σαββατοκύριακα και καλοκαίρια, όμως αυξάνονται και οι τραγικές ελλείψεις στο Κέντρο Υγείας Σαλαμίνας.

Η έλλειψη γιατρών έχει οδηγήσει σε απόλυτη εξουθένωση. Δεν καλύπτουν μόνο τα έκτακτα επείγοντα αλλά και τακτικά περιστατικά, όπως και αυτά του κορωνοϊού ενώ από την πρώτη αυτού του μήνα εκτελούν και χρέη προσωπικού γιατρού. Είναι τέσσερις, ενώ θα έπρεπε να είναι τουλάχιστον οκτώ. Πρέπει να πραγματοποιούν επτά εφημερίες τον μήνα, καθώς μετά θεωρούνται υπεράριθμες και δεν πληρώνονται. Παρ’ όλα αυτά, οι περισσότεροι ξεπερνούν κατά πολύ το πλαφόν, δηλαδή, είναι και μέσα στο φιλότιμο και με απλήρωτη δουλειά.

Είναι ενδεικτικό ότι το κάθε περιστατικό απαιτεί και μεταφορά σε κάποιο νοσοκομείο του Πειραιά, δηλαδή πρέπει γιατρός να συνοδεύει τον ασθενή με ασθενοφόρο του ΕΚΑΒ, απουσιάζοντας για ώρες από το κέντρο υγείας. Μας έλεγε γιατρός χαρακτηριστικά ότι είχε τρία εμφράγματα μέσα σε μια μέρα, που σημαίνει ότι τρεις γιατροί έπρεπε να συνοδεύσουν τον κάθε ασθενή σε κοντινό νοσοκομείο του Πειραιά.

Τα προβλήματα είναι χρόνια, παραμένουν και οξύνονται περισσότερο, αφού οι ελλείψεις σε ιατρικό, νοσηλευτικό, βοηθητικό και τεχνικό προσωπικό αυξάνονται και έχουμε τώρα και τη διακοπή εφημεριών τις νύχτες και τις αργίες, αφού οι γιατροί δεν πληρώνονται και αναγκάζονται να το κάνουν ενώ τους χρωστάνε κανονικές άδειες από το 2019, αμέτρητα ρεπό, ενώ βρίσκονται στα δικαστήρια με τη δεύτερη ΥΠΕ για απλήρωτες υπεράριθμες εφημερίες του ’15 και του ’16.

Τι ζητάμε πολύ συνοπτικά; Πρέπει να γίνουν άμεσα προσλήψεις μόνιμου ιατρικού προσωπικού όλων των ειδικοτήτων, νοσηλευτών και λοιπού βοηθητικού προσωπικού, ώστε να λειτουργεί το κέντρο υγείας είκοσι τέσσερις ώρες το εικοσιτετράωρο και όλο τον χρόνο. Ακόμα, προσλήψεις μόνιμου προσωπικού στην καθαριότητα, στη φύλαξη και κατάλληλο εξοπλισμό για εργαστηριακές και προληπτικές εξετάσεις.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρία Μανωλάκου, πρώτα απ’ όλα να δούμε ποια είναι αυτήν τη στιγμή η στελέχωση. Το 1ο Κέντρο Υγείας Σαλαμίνας έχει τέσσερις ιατρούς γενικής οικογενειακής ιατρικής, έναν παιδίατρο, δύο ακτινολόγους, έναν οφθαλμίατρο, έναν γιατρό μαιευτικής, έναν ιατρό δερματολογίας, πέντε αγροτικούς γιατρούς, δώδεκα υπαλλήλους ΤΕΕ Νοσηλευτικής, τρεις υπαλλήλους ΔΕ βοηθών νοσηλευτών, δύο υπαλλήλους ΥΕ βοηθών θαλάμων, έναν υπάλληλο μαιευτικής, έναν υπάλληλο επισκεπτών υγείας, έναν υπάλληλο ιατρικών εργαστηρίων, δύο υπαλλήλους παρασκευαστών, δύο υπαλλήλους χειριστών εμφανιστών, έναν υπάλληλο φυσιοθεραπευτών, δύο υπαλλήλους κοινωνικών λειτουργών, έναν υπάλληλο διοικητικού οικονομικού, δύο υπαλλήλους διοικητικών μονάδων υγείας, πέντε υπαλλήλους διοικητικού οικονομικού, έναν υπάλληλο τραυματιοφορέων, έναν υπάλληλο τεχνολόγων μηχανικών, έναν υπάλληλο πληροφορικής σε μόνιμο προσωπικό.

Σε δε επικουρικό προσωπικό, έχουμε πάλι ΤΕΕ νοσηλευτικής, βοηθό νοσηλευτικής, ραδιολογίας, ακτινολογίας, ειδικευόμενους νοσηλευτικής, διοικητικού οικονομικού, έξι υπαλλήλους καθαριότητας και δύο υπαλλήλους νυχτοφύλακες.

Αυτοί είναι μόνο για το πρώτο κέντρο υγείας. Για το δε δεύτερο κέντρο υγείας, υπάρχει αντίστοιχη στελέχωση με γιατρό πνευμονολόγο, ΩΡΛ, οδοντίατρο, ιατρό παιδιατρικής, ψυχιατρικής, ορθοπεδικής, χειρουργικής, δύο νοσηλευτικής, τρεις μαιευτικής, έναν επισκεπτών υγείας, δύο βοηθών νοσοκόμων, έναν διοικητικού οικονομικού, έναν λογιστηρίων, έναν διοικητικών γραμματέων, έναν ιατρών-τεχνολόγων, δύο βοηθών ιατρικών και βιολογικών εργαστηρίων, τέσσερις υπαλλήλους καθαριότητας και έναν υπάλληλο ως χειριστή μηχανημάτων.

Αυτά ήθελα να τα πω, για να καταλάβουμε ότι παρ’ όλο που μπορεί να υπάρχουν ελλείψεις, δεν μιλάμε για μη στελεχωμένα κέντρα υγείας. Είναι κέντρα υγείας τα οποία έχουν τη στελέχωση. Επίσης, είμαστε σε συνεννόηση με τη 2η ΥΠΕ, προκειμένου να δούμε τις ανάγκες που υπάρχουν και ήδη, αναφορικώς για τους γιατρούς τους οποίους λέτε, από την προκήρυξη των επτακοσίων θέσεων που έχει εγκριθεί για την επαρχία βγήκαν περίπου οι μισές και υπολογίζουμε ότι έως το τέλος Οκτωβρίου με αρχές Νοεμβρίου θα γίνει η κατανομή και των υπολοίπων θέσεων γιατρών, όπου εκεί εκτιμούμε και τις ανάγκες που υπάρχουν συνολικά για τα κέντρα υγείας και μπορούμε να δούμε εάν θα μπορούν να δοθούν επιπλέον θέσεις.

Αναφερθήκατε στο κομμάτι της χρηματοδότησης. Όσον αφορά τη χρηματοδότηση μόνο για τα κέντρα υγείας -και έχουν ενταχθεί τα συγκεκριμένα κέντρα υγείας και στο Ταμείο Ανάκαμψης και σε άλλα εργοδοτικά χρηματοδοτικά εργαλεία- έχουμε ποσά στα 300 εκατομμύρια ευρώ περίπου, κτηριακή αναβάθμιση των κέντρων υγείας και αντιστοίχως υλικοτεχνική υποδομή και εξοπλισμό για τα συγκεκριμένα κέντρα υγείας.

Άρα, η ενίσχυσή τους, οικονομική και υλικοτεχνική, είναι δεδομένη, όπως επίσης σε ανθρώπινο δυναμικό βάσει των προκηρύξεων που υπάρχουν και στο κομμάτι των επτακοσίων θέσεων γιατρών, αλλά και των εννιακοσίων δέκα θέσεων λοιπού προσωπικού. Έως το τέλος του χρόνου θα έχουν βγει οι συγκεκριμένες προκηρύξεις, οπότε θα δούμε τι κάλυψη μπορούμε να έχουμε.

Τέλος, στο κομμάτι που λέτε ότι αναλαμβάνουν και το έργο του προσωπικού γιατρού, ναι, αυτοί οι τέσσερις γενικής οικογενειακής ιατρικής που αναλαμβάνουν το έργο του προσωπικού γιατρού θα λαμβάνουν και 800 ευρώ επιπλέον τον μήνα. Θα παίρνουν 10.000 ευρώ τον χρόνο, χωρίς να μπαίνουν παραπάνω ώρες απ’ ό,τι έχουν, αλλά απλώς για να έχουν πληθυσμό ευθύνης.

Είναι μία πολιτική η οποία για πρώτη φορά ζητάει από δημόσιους λειτουργούς μέσα στο ωράριο το οποίο έχουν -δεν τους επιβαρύνουμε παραπάνω- να αναλάβουν μία επιπλέον ευθύνη, για την οποία αμείβονται αρκετά καλά για τα δεδομένα των μισθών των οποίων παίρνουν. Γιατί, όπως καταλαβαίνετε, 10.000 ευρώ επιπλέον χρήματα για τους μισθούς τους οποίους παίρνουν τον χρόνο οι συγκεκριμένοι γιατροί είναι οπωσδήποτε μία αναγνώριση της επιπλέον υπηρεσίας που θα παράσχουν.

**ΠΡΟΕΔΡΕΥΩΝ (Δημήτριος Βίτσας):** Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν μου απαντήσατε, μου είπατε «θα». Όμως, αυτή τη στιγμή οι ελλείψεις είναι μεγάλες. Δεν είναι τυχαίο ότι πριν δέκα ημέρες έξω από το Κέντρο Υγείας Σαλαμίνας μαζεύτηκαν κάτοικοι του νησιού και περίμεναν και τον υποδιοικητή της 2ης Υγειονομικής Περιφέρειας, ο οποίος τελικά δεν ήρθε, φοβήθηκε τον κόσμο, γιατί ξέρει ότι βρίσκονται σε απόγνωση γιατροί και κάτοικοι του νησιού.

Φυσικά, πολλοί φορείς, όπως το Εργατικό Κέντρο Σαλαμίνας, το Σωματείο Συνταξιούχων, επιτροπές νέων, ομάδα γυναικών, αλλά και εργαζόμενοι στο κέντρο υγείας έχουν αναδείξει αυτά τα χρόνια προβλήματα, για τα οποία εσείς εμφανίσατε μία ικανοποίηση, ότι δηλαδή υπάρχουν ειδικότητες, ότι υπάρχει πληθώρα, ότι πια φτάνουν και περισσεύουν και ότι δεν έχουν λόγους να ανησυχούν.

Όμως, θα ήθελα να σας ρωτήσω: Είναι δυνατόν να υπάρχει μικροβιολογικό εργαστήριο, χωρίς να έχει μικροβιολόγο; Είναι δυνατόν να έχει μηχάνημα καρδιογράφου, χωρίς να έχει καρδιολόγο; Ή να πω ότι υπήρχε ένα μηχάνημα υπέρηχου μέσα στα κουτιά για χρόνια, ότι αγωνιζόντουσαν να το βάλουν σε λειτουργία, αλλά δεν υπήρχε χειριστής και όταν ήρθε χειριστής, τότε πήρατε τον υπέρηχο -δεν λέω εσείς, οι προηγούμενοι, γιατί αυτές είναι καταστάσεις χρόνιες και της σημερινής και της προηγούμενης κυβέρνησης- και πήγε αυτός ο υπέρηχος στο Κερατσίνι; Έμεινε, βέβαια, ο χειριστής. Δεν είναι για γέλια, για κλάματα είναι αυτές οι καταστάσεις και τα χρόνια προβλήματα.

Να σας πω και κάτι άλλο: Σε τόσες ερωτήσεις δεν απαντάτε, ούτε εσείς ούτε η προηγούμενη κυβέρνηση του ΣΥΡΙΖΑ. Τελικά, έχετε μια σύμπνοια σε αυτό.

Λέτε ότι θα γίνουν προσλήψεις για επτακόσιες θέσεις σε ιατρικό δυναμικό και εννιακόσιες δέκα σε λοιπό προσωπικό. Τι ανάγκες θα καλύψει στο Κέντρο Υγείας της Σαλαμίνας; Σας ρωτάμε, γιατί είναι χιλιάδες ο κόσμος που ζει εκεί και είναι λαϊκός κόσμος.

Όμως, συνεχίζεται η πολιτική απαξίωσης, γιατί και αυτά τα νούμερα που δίνετε είναι ελάχιστα μπροστά στις ανάγκες. Μιλάω πανελλαδικά, γιατί είναι πανελλαδικά. Τα επίσημα στοιχεία πριν μερικά χρόνια και πριν τον κορωνοϊό έδιναν δέκα χιλιάδες ανάγκες μόνο σε ιατρικό δυναμικό.

Προωθείτε μια πολιτική επιχειρηματικής δράσης, αντιμετωπίζοντας την υγεία με τη λογική του κόστους για το κράτος και του οφέλους για τους επιχειρηματίες. Και όταν κανείς διαμαρτύρεται, όπως έγινε με την Πρόεδρο της Ομοσπονδίας των Νοσοκομειακών Γιατρών, τότε τους στέλνετε στα δικαστήρια. Υπάρχουν ακόμη και απειλές για πειθαρχικές διώξεις σε γιατρούς, γιατί ανέλυσαν και έδωσαν τα προβλήματα που υπάρχουν και διεκδικούν λύσεις των ασθενών.

Εμείς αυτό που ξέρουμε καλά είναι ότι σε κάθε προϋπολογισμό αλλά και με όλα τα μνημόνια μειώνετε τους πόρους απέναντι σε νοσοκομεία και σε κέντρα υγείας, όπως πέρυσι που τα μειώσατε κατά 50%. Όμως, απάντηση θα πάρετε και με μεγαλύτερες κινητοποιήσεις και διεκδικήσεις κατοίκων της Σαλαμίνας, για να έχουν ένα κέντρο υγείας που να ανταποκρίνεται στις ανάγκες υγείας και ασφάλειας της ζωής τους. Εξάλλου, πληρώνουν ασφαλιστικές εισφορές και έχουν απαίτηση να έχουν δημόσια υγεία και να μην ξαναπληρώνουν σε ιδιώτη. Η πολιτική σας εκεί τους σπρώχνει. Το ΚΚΕ θα είναι μαζί τους και μπροστά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνοντας, κύριε Πρόεδρε και ευχαριστώ για την ανοχή, να πω ότι οι υγειονομικοί έχουν πανυγειονομική απεργία στις 20 Οκτωβρίου. Δεν την κάνουν για το κέφι τους, αλλά δίνουν συνέχεια στη δράση τους μετά από δυόμισι χρόνια πανδημίας και δίνουν τη μάχη για την υγεία του λαού από την πρώτη γραμμή.

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Μανωλάκου, βάλατε πολλά θέματα, και ωραία και διαχειριστικά και ιδεολογικά θέματα.

Πρώτα απ’ όλα, το να προσπαθείς να κάνεις μία πολιτική στο κομμάτι της υγείας, δίνοντας τις καλύτερες δυνατές υπηρεσίες στους πολίτες, τις καλύτερες υπηρεσίες υγείας στο δημόσιο αγαθό αυτό της υγείας, αλλά παράλληλα σεβόμενος και τους πόρους που υπάρχουν, γιατί αντίστοιχα οι πόροι αυτοί έρχονται από τα χρήματα του φορολογούμενου, είναι ακριβώς η πολιτική, η οποία μπορεί να διασφαλίσει και την καλή ποιότητα της υγείας.

Ήρθα και σας είπα τώρα, επειδή είπατε συγκεκριμένα νούμερα, ότι 1,5 δισεκατομμύριο ευρώ από το Ταμείο Ανάκαμψης έχει διασφαλιστεί για την υγεία και συγκεκριμένα για τα κέντρα υγείας, όπως σας είπα, είναι περίπου 300 εκατομμύρια. Άλλα τόσα για τα νοσοκομεία, άλλα τόσα για την ψηφιοποίηση όλου του συστήματος της υγείας και 250 εκατομμύρια για το πρόγραμμα «Σπύρος Δοξιάδης» για τις προληπτικές εξετάσεις. Αυτό δείχνει ακριβώς μία ολιστική στόχευση που υπάρχει για την καλύτερη δυνατή παροχή της υγείας.

Ακόμη και ο θεσμός του «Προσωπικού Γιατρού», που είναι ένας θεσμός που αυτή τη στιγμή έχουν εγγραφεί τέσσερα εκατομμύρια τετρακόσιες χιλιάδες κόσμος, σημαίνει -επειδή αναφέρθηκε ότι είναι άνθρωποι των λαϊκών στρωμάτων που μένουν στις συγκεκριμένες περιοχές- ότι αντίστοιχα αυτοί οι άνθρωποι δεν θα είχαν τη δυνατότητα να έχουν γιατρό, εάν δεν τον πλήρωναν.

Η συγκεκριμένη Κυβέρνηση, κυρία Μανωλάκου, έρχεται και, δίπλα σε όλους αυτούς τους γιατρούς που λέτε, εντάσσει σε πρώτη φάση, σήμερα που μιλάμε, χίλιους εκατό ιδιώτες γιατρούς τους οποίους τους πληρώνει το ελληνικό δημόσιο, για να έχουν αυτοί οι άνθρωποι τη δυνατότητα να έχουν δωρεάν επίσκεψη. Διότι αυτή τη στιγμή -αυτό που λέτε ότι τους σπρώχνουμε στην ιδιωτική υγεία- κάποιον τον στέλνεις στην ιδιωτική υγεία όταν τον βάζεις να πληρώνει. Όταν έρχεσαι και λες στους ιδιώτες γιατρούς, οι οποίοι έχουν μπει μέσα στο σύστημα «σου δίνω τη δυνατότητα να πας να εγγραφείς και να έχεις δωρεάν επίσκεψη», είναι αντίθετο από αυτό το οποίο λέτε.

Δεν σας είπα να ωραιοποιήσω καταστάσεις. Να ξέρετε ότι ήδη ένα εκατομμύριο εκατό χιλιάδες ραντεβού έχουν κλειστεί, δωρεάν, για τον κόσμο. Προφανώς, ο θεσμός είναι σε συνεχή λειτουργία μέχρι 1η Ιανουαρίου που θα τρέχει κανονικά, αλλά πιστέψτε με το γεγονός ότι είναι κάτι που επιχειρήθηκε και το 2014 και το 2017 και είναι και μια σύσταση του Παγκόσμιου Οργανισμού Υγείας να υπάρχει γιατρός αναφοράς για πληθυσμό είναι σημαντικό και κυρίως απευθύνεται στους ανθρώπους που δεν έχουν πρόσβαση στα συστήματα υγείας. Γιατί κάποιους που μπορεί να πληρώνει από την τσέπη του επίσκεψη, ο «αστικός κόσμος», όπως λέτε εσείς, -για εμάς όλοι οι πολίτες είναι το ίδιο ως προς την πρόσβαση του αγαθού της υγείας-, αυτός μπορεί να πάει να πληρώσει. Ο κόσμος που είναι στα λαϊκά στρώματα, όμως, δεν έχει αυτή την πολυτέλεια και τώρα του δίνεται. Όταν ο θεσμός λειτουργήσει -και προφανώς στην αρχή της λειτουργίας υπάρχουν και προβλήματα- θα δείτε τι όφελος υπάρχει.

Σας είπα, όμως, ότι αυτή τη στιγμή έχουμε τις εξής προκηρύξεις: Τέσσερις χιλιάδες νοσηλευτές που έχει γίνει κατανομή, επτακόσιοι γιατροί που αναμένεται, δεν έχω να σας δώσω τώρα απάντηση, γιατί η κατανομή γίνεται αυτή τη στιγμή για να μπορέσω να σας πω ποιοι αναλογούν στα συγκεκριμένα κέντρα υγείας, όπως αντίστοιχα και οι εννιακόσιοι δέκα λοιπού προσωπικού. Μόλις γίνει η κατανομή, θα δείτε και τις θέσεις που υπάρχουν.

Ποτέ δεν ωραιοποίησα καταστάσεις. Παντού υπάρχουν προβλήματα και είναι αντιληπτό ειδικά μετά από μια δεκαετή οικονομική κρίση και μετά από την έξοδο από μία πανδημία. Απλώς, τα στοιχεία που σας έδωσα ήταν, για να σας δείξω ότι τα συγκεκριμένα κέντρα υγείας, παρά τις ελλείψεις που μπορεί να έχουν, είναι κέντρα υγείας που είναι στελεχωμένα και παρέχουν πολύ σοβαρές και υψηλού επιπέδου υπηρεσίες για τους κατοίκους της Σαλαμίνας.

**ΠΡΟΕΔΡΕΥΩΝ (Δημήτριος Βίτσας):** Συνεχίζουμε με τη δέκατη με αριθμό 15/3-10-2022 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Υγείας, με θέμα: «Παρούσα κατάσταση για τις Περιφερειακές Διευθύνσεις (ΠΕ.ΔΙ.) Εθνικού Οργανισμού Παροχής Υπηρεσιών Υγείας (ΕΟΠΥΥ) της Περιφερειακής Ενότητας (Π.Ε.) Χαλκιδικής».

Κύριε Πάνα, έχετε τον λόγο για να παρουσιάσετε την ερώτηση.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, η στελέχωση και η ορθή λειτουργία των δημόσιων υπηρεσιών και μάλιστα αυτών που αφορούν την υγεία είναι απαραίτητη όχι μόνο για τις ίδιες τις υπηρεσίες και τους εργαζόμενους σε αυτές, αλλά κυρίως για την εξυπηρέτηση των πολιτών, ιδιαίτερα στις δυσχερείς περιόδους που διανύσαμε και διανύουμε υγειονομικά και οικονομικά.

Τη στελέχωση της Περιφερειακής Διεύθυνσης ΕΟΠΥΥ της Περιφερειακής Ενότητας Χαλκιδικής, καθώς και τη δημιουργία φαρμακείου διάθεσης φαρμάκων υψηλού κόστους στην Περιφερειακή Ενότητα Χαλκιδικής, όπως γίνεται και υπάρχει και σε άλλες περιοχές της κεντρικής Μακεδονίας, αιτήθηκα με κοινοβουλευτική μου παρέμβαση πριν έξι μήνες από το Υπουργείο Υγείας, καθώς στην εν λόγω υπηρεσία αυτή τη στιγμή εξυπηρετούνται οι πολυάριθμοι ασφαλισμένοι της περιοχής από πέντε μόνο υπαλλήλους, οι οποίοι και διαχειρίζονται πλήθος αιτημάτων. Ο φόρτος μάλιστα εργασίας τους υπερδιπλασιάζεται τη θερινή περίοδο με την αύξηση του αριθμού των συναλλασσόμενων πολιτών λόγω τουρισμού, αλλά και λόγω των εξοχικών κατοικιών που έχουμε στη Χαλκιδική.

Όπως έχω πει πάρα πολλές φορές από αυτό το Βήμα, η Χαλκιδική είναι μία περιοχή ειδικών συνθηκών και έτσι πρέπει να τη διαμορφώνουμε και ως προς το κομμάτι των υπηρεσιών και ως προς το κομμάτι της γενικότερης πολιτικής.

Στις 22 Ιουλίου 2022 σε δελτίο τύπου του Εθνικού Οργανισμού Παροχής Υπηρεσιών Υγείας ΕΟΠΥΥ η Διοικήτρια του ΕΟΠΥΥ αναφέρει πως εγκρίθηκε από το διοικητικό συμβούλιο στις 21 Ιουλίου του 2022 το πρώτο σχέδιο προεδρικού διατάγματος του ΕΟΠΠΥ και σημειώνει πως γίνεται προσπάθεια για εξοικονόμηση των διοικητικών δομών, ιδίως περιφερειακών που αποσπασματικά δημιουργήθηκαν την τελευταία δεκαετία και επιταχύνεται μείωση δεκατριών διευθύνσεων εκατόν έντεκα τμημάτων και πέντε γραφείων.

Κατόπιν των ανωτέρω, θέλω να σας ρωτήσω, κύριε Υπουργέ: Στις υπό μείωση διευθύνσεις ΕΟΠΥΥ ανά τη χώρα είναι και η Περιφερειακή Διεύθυνση της Περιφερειακής Ενότητας Χαλκιδικής; Υπάρχει περίπτωση να υποβαθμιστεί από διεύθυνση σε τμήμα; Ποιο είναι το συγκεκριμένο οργανόγραμμα για την εν λόγω υπηρεσία, ώστε να λειτουργήσει η υπηρεσία χωρίς προβλήματα, εξυπηρετώντας το πλήθος των αναγκών των ασφαλισμένων της Χαλκιδικής -και όχι μόνο, όπως σας ανέφερα πιο πριν- για το συγκεκριμένο θέμα;

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κύριε συνάδελφε, ο Εθνικός Οργανισμός Παροχών Υπηρεσιών Υγείας ουσιαστικά πλέον λειτουργεί άνω των δέκα ετών και δεν είχε ολοκληρώσει, ακόμη αυτή τη στιγμή που μιλάμε, το οργανόγραμμά του. Ήταν ένα από τα βασικά θέματα για τη λειτουργία του ο συγκεκριμένος Οργανισμός να έχει οργανόγραμμα και είναι και κρίσιμο να γίνει τώρα, γιατί βρισκόμαστε σε ένα πλαίσιο όπου επίκεινται και συνταξιοδοτήσεις υπαλλήλων του ΕΟΠΥΥ, οπότε θα πρέπει να έχει ολοκληρωθεί η οργανωτική του δομή.

Στο πλαίσιο της λειτουργίας του ν.3918/11 όπως έχει τροποποιηθεί το οργανόγραμμα αυτό ουσιαστικά γίνεται με απόφαση του διοικητή του ΕΟΠΠΥ και η εισήγηση η οποία έρχεται στο διοικητικό συμβούλιο και εν συνεχεία προωθείται στο Υπουργείο Υγείας. Μάλιστα ο ν.4238/14 προβλέπει ότι τα φαρμακεία του ΕΟΠΥΥ μεταφέρονται στις περιφερειακές διευθύνσεις όπου υφίστανται ως αυτοτελή τμήματα.

Ο Οργανισμός πλέον είναι στη διαδικασία τού να συστήσει το οργανόγραμμα του και ήδη υπήρξε ένα πρώτο σχέδιο το οποίο έχει εγκριθεί από το διοικητικό συμβούλιο και έχει αποσταλεί στο Υπουργείο Υγείας. Το συγκεκριμένο σχέδιο, το οποίο σχέδιο προφανώς τίθεται και σε συζήτηση αν τυχόν χρειαστούν αλλαγές, σε καμμία περίπτωση δεν θίγει την εξυπηρέτηση των πολιτών ως προς την παροχή των φαρμάκων. Να σημειώσουμε εδώ πέρα ότι στα φαρμακεία του ΕΟΠΥΥ, όπου γίνεται η διανομή των φαρμάκων υψηλού κόστους και μεγάλης θεραπευτικής αξίας αντίστοιχα τα δύο τελευταία χρόνια, έχει προβλεφθεί για τη διευκόλυνση των ασφαλισμένων αυτή η διανομή να μπορεί να γίνεται εν μέρει και από τα ιδιωτικά φαρμακεία και επεξεργαζόμαστε και ένα ευρύτερο πλαίσιο, ώστε να μπορούν και από τα ιδιωτικά φαρμακεία να γίνεται η διανομή αυτών των φαρμάκων για να μην παρουσιάζονται ουρές και συνωστισμός στα φαρμακεία του ΕΟΠΥΥ.

Το ερώτημα είναι τώρα αν σε όλο το πλαίσιο του οργανογράμματος που θα υπάρξει, θα παραμείνουν διευθύνσεις ή θα γίνουν αυτοτελή τμήματα. Αυτό είναι ένα πλαίσιο το οποίο εξετάζεται από τον Οργανισμό, αλλά με συγχωρείτε σε καμμία περίπτωση δεν θίγει τον κόσμο που θα υπάρχει εκεί πέρα, τη δομή δηλαδή που θα υπάρχει και τη διανομή των φαρμάκων. Ειδικά για τη Χαλκιδική θα το εξετάσουμε το θέμα, όπως έχουμε και στο οργανόγραμμα που υπάρχει. Η μοναδική διαφορά, όμως, που μπορεί να συμβεί όπου υπάρχουν φαρμακεία είναι αν αυτά θα λειτουργούν ως διεύθυνση ή ως αυτοτελές τμήμα, πράγμα που σε καμμία περίπτωση δεν θίγει την παροχή των φαρμάκων προς τους ασφαλισμένους, που θα συνεχίζει απρόσκοπτα να λειτουργεί είτε αν πρόκειται για διεύθυνση, είτε αν πρόκειται για αυτοτελές τμήμα.

Συνεπώς, αντιλαμβανόμενος αρχικά την ανησυχία σας που υπάρχει και εκφράζεται από την ερώτησή σας, σας αναφέρω ότι το τελικό οργανόγραμμα που θα εγκριθεί από το Υπουργείο Εσωτερικών είναι ακόμα σε συζήτηση μεταξύ του Υπουργείου Υγείας και του ΕΟΠΥΥ και δεν έχει ολοκληρωθεί. Θα εκτιμηθούν οι παράμετροι οι οποίοι αναφέρετε, στο αν δηλαδή δημιουργείται δυσλειτουργία, αν από διεύθυνση πάμε σε αυτοτελές τμήμα, και με βάση τις τελικές αποφάσεις που θα παρθούν -και αυτό αφορά όχι μόνο τη Χαλκιδική, αφορά συνολικά τα φαρμακεία, γιατί και από άλλα σημεία έχουν έρθει συνάδελφοί σας και έχουν θέσει αντίστοιχα ερωτήματα- οι όποιες αλλαγές γίνουν θα γίνουν με τρόπο που σε καμμία περίπτωση δεν θα θίγουν την ομαλή λειτουργία των διευθύνσεων ή τμημάτων και την ομαλή παροχή των φαρμάκων στους ασφαλισμένους.

**ΠΡΟΕΔΡΕΥΩΝ (Δημήτριος Βίτσας):** Κύριε Πάνα, έχετε τον λόγο για τρία λεπτά.

**ΑΠΟΣΤΟΛΟΣ ΠΑΝΑΣ:** Κατ’ αρχάς, μπορώ να κατανοήσω την εξοικονόμηση διοικητικών δομών σε περιπτώσεις που λαμβάνονται υπ’ όψιν τεκμηριωμένα και αντικειμενικά δεδομένα και υπηρεσιακοί δείκτες.

Είναι ένα στοιχείο που σας το δίνω προς επεξεργασία, γιατί αυτό είναι που θέλουμε να κάνουμε σήμερα να δώσουμε ένα θετικό μήνυμα ως προς το κομμάτι που ανέφερα πιο πριν: Έχουμε μία περιοχή που εξυπηρετεί εκατόν δέκα χιλιάδες μόνιμους κατοίκους με μεγάλο αριθμό επισκεπτών τη στιγμή που σε άλλες περιφερειακές ενότητες ανά τη χώρα ο αριθμός του πληθυσμού είναι μικρότερος και διαθέτουν και περισσότερους υπαλλήλους. Ενδεικτικά αναφέρω -και ξαναλέω ότι είναι σημαντικό, γιατί δημιουργείται ξανά ένα οργανόγραμμα- ότι με σαράντα μία χιλιάδες πληθυσμό η Θεσπρωτία έχει έντεκα υπαλλήλους, το Λασίθι με εβδομήντα έξι χιλιάδες πληθυσμό έχει επτά υπαλλήλους ενώ και οι δυο παραπάνω υπηρεσίες διαθέτουν φαρμακείο. Εδώ πρέπει να σημειώσω πως από τις 8 Απριλίου που είχα κάνει την παρέμβασή μου, όλη η υπηρεσία και όλοι οι υπάλληλοι προσπαθούν με κάθε τρόπο να στηρίξουν ουσιαστικά αυτό το βαρύ έργο που υπάρχει.

Από τα παραπάνω, λοιπόν, αντιλαμβανόμαστε ότι ουσιαστικά είναι απαραίτητο η συγκεκριμένη υπηρεσία να παραμείνει η διεύθυνση, να μην υποβαθμιστεί σε τμήμα και φυσικά να στελεχωθεί και με το απαραίτητο προσωπικό εξασφαλίζοντας όλες τις προϋποθέσεις επίσης και για τη δημιουργία φαρμακείου διάθεσης φαρμάκων υψηλού κόστους. Δεν είναι μόνο ένα αίτημα προσωπικά δικό μου. Είναι και ένα αίτημα και φορέων του νομού. Είναι, δηλαδή, ένα ζήτημα και τεχνικό αλλά και πρακτικό, το οποίο νομίζω ότι η σημερινή ερώτηση η οποία γίνεται δίνει τη δυνατότητα και σε εσάς -είναι πολύ σημαντικό και αυτός είναι ο ρόλος των κοινοβουλευτικών- να παρουσιάσουμε όσο το δυνατόν καλύτερα την εικόνα η οποία υπάρχει στον νομό μας ώστε να δοθεί η δυνατότητα να μην υπάρξει καμία υποβάθμιση αλλά συγχρόνως να γίνει αυτό το οποίο ορίζει η οργανωτική δικαιοσύνη σε σχέση και με τις άλλες υπηρεσίες.

Έχω πει πάρα πολλές φορές από αυτό το Βήμα ότι η Χαλκιδική είναι ένας νομός ειδικών συνθηκών γιατί τους έξι μήνες είναι πολύ διαφορετικός και μετά από έξι μήνες όλο το κομμάτι των υπηρεσιών και όχι μόνο διαμορφώνεται και σε θέματα υγείας και νοσοκομείων σε ένα διαφορετικό επίπεδο. Το γνωρίζετε πολύ καλά. Αυτό νομίζω ότι πρέπει να διασφαλιστεί. Κρατώ τη δική σας εισήγηση, ότι το θέμα αυτό δεν θεωρείται λήξαν και ότι θα επανεξετάσετε αυτό το αίτημα όχι μόνο προσωπικά δικό μου, ως κοινοβουλευτικού, αλλά γενικότερα όλης της κοινωνίας της Χαλκιδικής.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προφανώς, είναι πλήρως αντιληπτό αυτό το οποίο λέτε ακόμα κι αν κάποιος δεν έχει την τύχη να έχει επισκεφθεί τη Χαλκιδική. Εμείς είμαστε από τους τυχερούς που την έχουν επισκεφθεί. Υπάρχει μια ιδιαιτερότητα, η οποία δεν συνδυάζεται μόνο με έναν τουριστικό προορισμό, ο οποίος για κάποιους μήνες έχει μία πίεση, αλλά ακριβώς επειδή μεταφέρεται και μεγάλος πληθυσμός και από τη Θεσσαλονίκη για πολύ μεγάλο χρονικό διάστημα στη Χαλκιδική τους θερινούς και ανοιξιάτικους μήνες. Για αυτόν τον λόγο, όπως σας είπα αρχικά, εκεί που θα υπάρξουν αλλαγές από διευθύνσεις σε αυτοτελή τμήματα, δεν θα υπάρξει καμμία υποβάθμιση. Σε περιοχές όμως όπως είναι η Χαλκιδική που υπάρχουν ιδιαιτερότητες, θα το εξετάσουμε. Δεν έχει παρθεί κάποια απόφαση. Το Διοικητικό Συμβούλιο του ΕΟΠΥΥ έχει αποδεχτεί την εισήγηση και μας την έχει αποστείλει οπότε τώρα είμαστε στην τελική διαβούλευση.

Οπωσδήποτε προβληματισμοί τους οποίους αναπτύσσετε θα εκτιμηθούν στις τελικές αποφάσεις. Δεν αφορούν μόνο τη Χαλκιδική. Αφορούν και άλλα μέρη που έχουν ιδιαίτερες συνθήκες. Σε κάθε περίπτωση σας διαβεβαιώνω ότι αφ’ ενός όπου χρειάζεται να παραμείνουν διευθύνσεις θα παραμείνουν διευθύνσεις και θα εξεταστεί και αυτό το οποίο είπατε με βάση τα πληθυσμιακά κριτήρια που υπάρχουν. Αλλά και όπου χρειαστεί από διευθύνσεις να πάμε σε αυτοτελή τμήματα σε καmμία περίπτωση δεν θα υπάρξει ούτε μείωση προσωπικού, ούτε δυσλειτουργία ως προς την εξυπηρέτηση των ασφαλισμένων. Οπότε είναι ένα θέμα που δεν είναι λήξαν. Οπωσδήποτε υπάρχει μια πρώτη πρόταση. Θα εξετάσουμε όλα τα δεδομένα που υπάρχουν. Στο Υπουργείο Εσωτερικών θα σταλεί η τελική μας πρόταση με γνώμονα την καλύτερη δυνατή λειτουργία του Οργανισμού αλλά πρωτίστως την εξυπηρέτηση των ασφαλισμένων.

**ΠΡΟΕΔΡΕΥΩΝ (Δημήτριος Βίτσας):** Πριν προχωρήσουμε στην επόμενη ερώτηση, έχω την τιμή να κάνω τρεις ανακοινώσεις στο Σώμα.

Οι Υπουργοί Εξωτερικών, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 7-10-2022 σχέδιο νόμου: «Κύρωση της Συμφωνίας Στρατηγικής Εταιρικής Σχέσης μεταξύ της Ευρωπαϊκής Ένωσης και των κρατών μελών της αφενός, και του Καναδά, αφετέρου».

Οι Υπουργοί Προστασίας του Πολίτη, Οικονομικών, Εξωτερικών, Δικαιοσύνης, Μετανάστευσης και Ασύλου, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 7-10-2022 σχέδιο νόμου: «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Μολδαβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 10 Οκτωβρίου 2007».

Οι Υπουργοί Εξωτερικών, Οικονομικών, Εθνικής Άμυνας, Προστασίας του Πολίτη, Δικαιοσύνης, καθώς και ο Αναπληρωτής Υπουργός Οικονομικών κατέθεσαν την 7-10-2022 σχέδιο νόμου: «Κύρωση του Πρωτοκόλλου για τα προνόμια και τις ασυλίες της Διεθνούς Αρχής Βυθού».

Παραπέμπονται στις αρμόδιες Διαρκείς Επιτροπές.

Θα συζητηθεί τώρα η τέταρτη με αριθμό 2/3-10-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Ακαδημία Πλάτωνα: τσιμεντοποίηση χωρίς ενοποίηση και ολοκλήρωση του αρχαιολογικού χώρου και υπερτοπικού άλσους».

Στην ερώτηση θα απαντήσει η Υπουργός Πολιτισμού κι Αθλητισμού, κ. Στυλιανή Μενδώνη.

Κύριε Αρσένη, έχετε τον λόγο για δύο λεπτά, για να παρουσιάσετε την ερώτηση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μιλάμε για την Ακαδημία Πλάτωνα. Έναν από τους ελάχιστους χώρους πρασίνου στην Αθήνα. Ένα άλσος που μπορεί σε πολλούς ρομαντικούς επισκέπτες να θυμίζει το ιερό άλσος της Ακαδημίας. Αλλά είναι και ένας πνεύμονας πρασίνου αυτή τη στιγμή για τους πολίτες του Κολωνού. Πολίτες από το κέντρο της Αθήνας πηγαίνουν και από το Περιστέρι, την εκλογική μου περιφέρεια.

Πηγαίνω σε αυτόν τον χώρο γιατί είναι ένας από τους ελάχιστους που υπάρχει στην περιοχή αυτή. Εσείς έχετε φέρει ένα σχέδιο να κόψετε τετρακόσια δέντρα, σχεδόν το σύνολο του πρασίνου σε αυτόν τον χώρο, για να κάνετε ανασκαφές. Οι πολίτες δεν εναντιώνονται στις ανασκαφές. Σας λένε κάτι πάρα πολύ απλό. Ζούμε στο 2022. Όπως είχατε κάνει παλιότερα στην πολυαγαπημένη σας Αμφίπολη, θα μπορούσατε να κάνετε έρευνα με μηχανικά μέσα για να δείτε πού υπάρχουν αρχαιότητες, αν χρειάζεται να αφαιρεθεί κάποιο δέντρο και ποιο. Όχι να κόψετε συλλήβδην τετρακόσια δέντρα, όλο το υφιστάμενο άλσος, για να κάνετε ανασκαφές χωρίς να χρειάζεται.

Σας λένε, επίσης, οι πολίτες, οι κάτοικοι της περιοχής και οι χρήστες του χώρου από όλη την Αθήνα, ότι είναι αδιανόητο να τσιμεντοποιείτε με αφορμή την ανάδειξη ενός αρχαιολογικού χώρου τριάντα στρέμματα πρασίνου για να χτίσετε δεκαεπτά χιλιάδες τετραγωνικά μέτρα τσιμέντου. Είναι αδιανόητο να το κάνετε αυτό σε οικόπεδα τα οποία έχουν απαλλοτριωθεί δεσμευτικά για άλλες χρήσεις ή έχουν παραχωρηθεί για άλλες χρήσεις όταν έχετε παραδίπλα τα απαλλοτριωμένα οικόπεδα τα οποία δεν έχουν αρχαιότητες, όπως το οικόπεδο της «REDS» και θα μπορούσαν κάλλιστα να γίνουν εκεί πέρα.

(Στο σημείο αυτό κτυπάει το κουδούνι λήξης της ομιλίας του κυρίου Βουλευτή)

Ολοκληρώνω, κύριε Πρόεδρε, κι ευχαριστώ για τη μικρή ανοχή.

Είναι αδιανόητο, κυρία Υπουργέ, να μιλάτε για ανάδειξη όταν αφήνετε την τριχοτόμηση του αρχαιολογικού χώρου. Σχεδόν τέσσερις δρόμοι περνάνε διακόπτοντας τον αρχαιολογικό χώρο. Και εσείς βέβαια δεν έχετε κανένα πρόβλημα. Με τη μεγάλη αυτή ανάδειξη που κάνετε, την τσιμεντοποίηση, αφήνετε αυτούς τους δρόμους. Έχετε γιγάντια πρώην βιομηχανικά άδεια οικόπεδα παραδίπλα τα οποία δεν απαλλοτριώνετε ούτε για ανασκαφές, ούτε για την ενοποίηση με τον μεταβυζαντινό ναό του Αγίου Νικολάου, ούτε για να φτάσει το ιστορικό πλαίσιο μέχρι τα όρια της μπαζωμένης κοίτης του Κηφισού. Δεν είναι κάτω από την Κηφισού. Είναι μέσα σε απαλλοτριώσιμα οικόπεδα.

Δεν κάνετε τίποτα από όλα αυτά, αλλά τσιμεντοποιείτε με δεκαεπτά χιλιάδες τετραγωνικά μέτρα αυτό το τελευταίο σημαντικότατο υπερτοπικό άλσος της Αθήνας και δη του κέντρου και της δυτικής Αθήνας.

Θα θέλαμε, πραγματικά, απαντήσεις.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, επαναλαμβάνετε ερωτήματα για τα οποία έχω επανειλημμένως απαντήσει και στη δική σας Κοινοβουλευτική Ομάδα, αλλά δεν έχει σημασία. Επαναλαμβάνω, λοιπόν, τον Ιανουάριο του 2022 υπεγράφη, μεταξύ του Υπουργείου Πολιτισμού και του Δήμου Αθηναίων, η προγραμματική σύμβαση με αντικείμενο την προστασία και ανάδειξη του αρχαιολογικού χώρου, του φυσικού περιβάλλοντος και του τοπίου του πάρκου κατά την αρμοδιότητα εκάστου συμβαλλόμενου φορέα.

Για τη σύνταξη της προγραμματικής σύμβασης συνεργάστηκαν στενά οι αρχαιολογικές υπηρεσίες του Υπουργείου Πολιτισμού -συνήθως δεν κάνουν υποχωρήσεις σε θέματα τέτοια, όπως αυτά που αναφέρετε- μαζί με τις υπηρεσίες του Δήμου Αθηναίων και την ανάπλαση. Στη συνέχεια, το σχέδιο της προγραμματικής σύμβασης εγκρίθηκε από τα συλλογικά όργανα των δύο φορέων.

Επειδή, λοιπόν, στο γραπτό σας κείμενο λέτε κάποια άλλα από αυτά τα οποία είπατε τώρα, θα σας απαντήσω και γι’ αυτά που λέτε στο γραπτό και στη δευτερολογία γι’ αυτά που είπατε τώρα μόλις.

Λέτε, λοιπόν, στο γραπτό σας ερώτημα για ποιο λόγο η προγραμματική σύμβαση δεν πέρασε από το δημοτικό συμβούλιο. Μα, είναι γνωστό ότι οι προγραμματικές συμβάσεις δεν περνούν από τα δημοτικά συμβούλια, αλλά από τις οικονομικές επιτροπές των δήμων.

Επίσης λέτε, γιατί δεν ετέθη σε διαβούλευση. Μα, ο νόμος του Καλλικράτη δεν προϋποθέτει διαβούλευση για τις προγραμματικές συμβάσεις. Τέλος, η προγραμματική σύμβαση εγκρίθηκε, κατά νόμο, από το Ελεγκτικό Συνέδριο.

Αναφορικά με το ερώτημα για την επαναχωροθέτηση του Αρχαιολογικού Μουσείου Αθηνών στο οικόπεδο της «REDS SA» ή σε άλλο χώρο. Σας θυμίζω, λοιπόν -οφείλατε να το ξέρετε- ότι η χωροθέτηση του μουσείου είναι θεσμοθετημένη με νόμο από το 2002, είκοσι χρόνια πριν, και επομένως έχουν δρομολογηθεί όλες οι κατά νόμον διαδικασίες που απαιτούνται για την ανέγερση του. Επί είκοσι χρόνια δεν υπήρχαν αντιδράσεις. Τώρα, που πάει να γίνει το έργο υπάρχουν οι αντιδράσεις -και από ποιους, βέβαια!

Επιπλέον, επαναχωροθέτηση του μουσείου στο οικόπεδο της «REDS SA» δεν είναι δυνατόν να γίνει, διότι το οικόπεδο είναι πολύ μικρότερο -είναι μόλις οκτώ χιλιάδες τετραγωνικά μέτρα- και είναι βέβαιο ότι θα χρησιμοποιηθεί για τις ανάγκες του μουσείου, όπως επίσης θα χρησιμοποιηθεί και για τις ανάγκες του πάρκου, αλλά και για τη μεταφορά των γηπέδων του ποδοσφαίρου και της καλαθοσφαίρισης, που υπάρχουν εντός του αρχαιολογικού χώρου και που δικαίως οι κάτοικοι θέλουν να συνεχίσουν να υπάρχουν.

Σχολιάζετε στη γραπτή σας ερώτηση την πρωτοφανή ταχύτητα με την οποία προκηρύχθηκε ο διαγωνισμός. Προφανώς, έχετε στο νου σας ότι τα έργα πρέπει να γίνονται με τους ίδιους χρόνους που γίνονταν -αν γίνονταν- την περίοδο 2015-2019.

Μιλάτε για μη ενοποίηση του αρχαιολογικού χώρου. Προφανώς, δεν έχετε διαβάσει τη διακήρυξη και σας διαφεύγει ότι εκτός από την πολεοδομική και αρχιτεκτονική μελέτη ζητούμε από τους διαγωνιζόμενους τη σύνταξη μελέτης κυκλοφοριακών ρυθμίσεων. Η κατάργηση της οδού Κρατύλου - Δράκοντος και τμήματος της οδού Μοναστηριού, που τριχοτομούν τον αρχαιολογικό χώρο, προβλέπονται ήδη από τα ισχύοντα ρυμοτομικά σχέδια. Η εφαρμογή του εγκεκριμένου ρυμοτομικού, τουλάχιστον σημειακά, γύρω από τον κηρυγμένο αρχαιολογικό χώρο, συμβάλλει ακριβώς στην επίτευξη της ενοποίησής του.

Σχετικά με την πρόταση σας -την είπατε, κιόλας, πριν λίγο- για τη χρήση τεχνικών μέσων σύγχρονων για εστιασμένες ανασκαφές τόσο στο σημερινό αρχαιολογικό χώρο όσο και στα γειτονικά μη απαλλοτριωμένα οικόπεδα: Μα, είναι γνωστό ότι τα μέσα αυτά, όπως οι γεωφυσικές διασκοπήσεις, γίνονται σε συγκεκριμένες περιπτώσεις και όχι πάντοτε και κυρίως γίνονται όταν δεν ξέρουμε πού υπάρχουν μνημεία.

Τα μνημεία της Ακαδημίας Πλάτωνος, κύριε Βουλευτά, έχουν ανασκαφεί την περίοδο 1929-1939, έχουν καταχωθεί και από την προγραμματική σύμβαση αυτό το οποίο θα συμβεί είναι να αναδειχθούν όλα αυτά τα αρχαιολογικά κατάλοιπα, τα οποία δεκαετίες τώρα δεν είναι ορατά και αναγνωρίσιμα, επομένως.

Όσο για την εκκλησία του Αγίου Νικολάου: Είναι, τουλάχιστον, πεντακόσια μέτρα, μισό χιλιόμετρο έξω από τον αρχαιολογικό χώρο.

Κοιτάξτε, είναι φανερό ότι αν διαβάσει κανείς προσεκτικά την προγραμματική σύμβαση δεν επιχειρείται καμμία επέμβαση και καμμία μεταβολή στο χαρακτήρα της Ακαδημίας Πλάτωνος ως αρχαιολογικού χώρου ή ως άλσους. Πρέπει, όμως, να έχουμε όλοι στο νου μας ότι η ίδρυση του Αρχαιολογικού Μουσείου της πόλης των Αθηνών είναι απολύτως απαραίτητη, καθώς η Αθήνα είναι μία από τις ελάχιστες σύγχρονες μητροπόλεις που δεν έχουν μουσεία για το παρελθόν τους.

Για τα δέντρα, θα σας απαντήσω στη δευτερολογία μου με συγκεκριμένα νούμερα.

**ΠΡΟΕΔΡΕΥΩΝ (Δημήτριος Βίτσας):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, μας λέτε ότι προβλέπεται στο νόμο και δεν μπορούμε να τον αλλάξουμε. Από το 2002 υπάρχει ο νόμος για το μουσείο. Δηλαδή, εσείς, ως Κυβέρνηση και γενικά οι κυβερνήσεις, που έχετε αλλάξει τους νόμους σαν τα πουκάμισα αυτά τα δώδεκα χρόνια όταν το πρόσταζε ο οποιοσδήποτε δανειστής, μας λέτε ότι έγινε ένας νόμος το 2002 και δεν αλλάζεται;

Πόσοι νόμοι του 2002, έχουν μείνει όρθιοι, κυρία Μενδώνη; Μόνο αυτός του Αρχαιολογικού Μουσείου; Εσείς που με νόμο δανείσατε εκατόν εξήντα μία κυκλαδικές αρχαιότητες αρχαιοκάπηλων, μας λέτε ότι οι νόμοι γίνονται σεβαστοί και δεν αλλάζουν;

Μας λέτε στην απαντητική επιστολή της Κοινοβουλευτικής Ομάδας του ΜέΡΑ25 ότι «δεν μπορούν να μεταφερθούν τα ευρήματα από ανοιχτές και κλειστές αποθήκες» μιλώντας για δίπλα στο οικόπεδο της «REDS SA». Αλήθεια; Εσείς; Που ξεπατώσατε τα αρχαία της Βενιζέλου, παρά τις παγκόσμιες εκκλήσεις όλων των βυζαντινολόγων όλου του κόσμου, που σας λέγανε «κρατήστε το κεντρικό σταυροδρόμι της βυζαντινής και μεσοβυζαντινής Θεσσαλονίκης, τη via Regia, κρατήστε τη μεσοβυζαντινή αγορά» και ούτω καθεξής. Και εσείς εκεί πέρα είπατε, «όχι, οι αρχαιότητες περπατάνε».

Θα μου πείτε ότι και τα δέντρα περπατάνε και ότι τα δέντρα αυτά θα τα βγάλετε για να τα φυτέψετε κάπου αλλού. Έχουμε δει σωρούς, πρόσφατα, μεταφυτεμένων δέντρων νεκρά στα αμαξοστάσια.

Μας λέτε για την αλλαγή του χώρου ότι υπάρχει ήδη εγκεκριμένο μουσειολογικό πρόγραμμα, λέτε, το οποίο αυτό θα το μεταφέρετε όπου εσείς θέλετε. Δεν έχει σημασία πού είναι ο τόπος που είχε σχεδιαστεί το μουσείο. Εσείς θα το πάτε και λίγο παραπέρα και λίγο παραδίπλα. Περπατάνε και τα κτήρια, αν χρειαστεί!

Μας λέτε ότι οι αρχαιολογικές υπηρεσίες δεν κάνουν παραχωρήσεις. Όταν οι αρχαιολογικές υπηρεσίες πάλευαν για τα μνημεία της Βενιζέλου, νομίζω ότι φροντίσατε οι παραχωρήσεις να συμφωνηθούν σε άλλο επίπεδο.

Μας λέτε ότι η γεωσκόπηση γίνεται μόνο εκεί που δεν ξέρουμε ότι έχουμε αρχαιότητες. Αλήθεια, σε όλη αυτή την τεράστια έκταση, που είναι τα άδεια βιομηχανικά οικόπεδα από την Ακαδημία Πλάτωνος, το γνωστό χώρο, έως το ιστορικό του πλαίσιο, που είναι το εκκλησάκι του Αγίου Νικολάου μεσοβυζαντινό, πάνω σε ένα κομμάτι της κοίτης του αρχαίου Κηφισού, εκεί είναι το ιστορικό πλαίσιο της Ακαδημίας Πλάτωνος και θα μας πείτε σε λίγο ότι η Ακαδημία Πλάτωνος δεν πήγε εκεί πέρα, λόγω του Κηφισού, αλλά πήγε σε άσχετο χωρικό πλαίσιο και τοπόσημο. Έχετε τη μεγάλη ευκαιρία να ενοποιήσετε αυτόν τον χώρο. Εγώ τον έχω περπατήσει. Οι αποστάσεις είναι αστείες.

Το έχετε περπατήσει, κυρία Μενδώνη;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εσείς τι λέτε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχετε πάει στον Άγιο Νικόλαο, στην μπαζωμένη κοίτη, στα οικόπεδα αυτά;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Βεβαίως.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ως αρχαιολόγος, δεν σας φαίνεται σημαντικό να τα διερευνήσετε; Γιατί μας λέτε, μόνο εκεί που δεν ξέρουμε κάνουμε γεωσκόπηση.

Γιατί δεν κάνετε γεωσκόπηση σε αυτά τα οικόπεδα, κυρία Μενδώνη; Γρήγορα, όμως. Γιατί, να σας πω τι λένε οι κάτοικοι; Ότι όλα αυτά τα κάνετε τόσο πρόχειρα, τα κάνετε τόσο επιπόλαια, γιατί ο στόχος είναι ένας της Κυβέρνησής σας: Να πάρουν αξία αυτά τα οικόπεδα και να αγοραστούν και να γίνει Real Estate, κερδοσκοπία γης.

Απαντήστε και σε αυτό.

**ΠΡΟΕΔΡΕΥΩΝ (Δημήτριος Βίτσας):** Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, βάλατε τόσα πολλά θέματα που είναι φανερό τι σας ενοχλεί και τι δεν σας ενοχλεί. Ξαναπήγαμε πίσω στο Σταθμό Βενιζέλου. Λοιπόν, είτε σας αρέσει είτε δεν σας αρέσει στο Μετρό θα υπάρχει ένας μοναδικός αρχαιολογικός χώρος, χωρίς να έχει γίνει η παραμικρή παραχώρηση, η παραμικρή παραχώρηση, στην προστασία των αρχαιοτήτων. Τα είπαμε και σήμερα το πρωί στα εγκαίνια του Μετρό του Πειραιά. Παντού πλέον, όλες οι σύγχρονες κοινωνίες μπορούν και συνδυάζουν τα αναπτυξιακά έργα, με τα κατάλοιπα τα τεκμήρια της πολιτιστικής τους κληρονομιάς. Ιδιαίτερα στην Ελλάδα που το θεσμικό μας πλαίσιο είναι ιδιαίτερα αυστηρό και μας επιτρέπει παρ’ όλα αυτά να κάνουμε αυτού του είδους τον συνδυασμό όταν πρόκειται για κοινωφελή αναπτυξιακά έργα, χωρίς το παραμικρό σκόντο, την παραμικρή μείωση στα θέματα της προστασίας.

Αναφέρατε διάφορα, όπως ότι δεν αλλάζουμε τον νόμο του 2002. Ναι, δεν το αλλάζουμε γιατί δεν υπάρχει λόγος να αλλάξει ο νόμος του 2002. Και επίσης -δεν έχω την απαίτηση να το γνωρίζετε, είναι πολύ ειδικό, αφορά τους ειδικούς επιστήμονες- δεν μπορεί σε έναν χώρο σαν την Ακαδημία Πλάτωνος -ακόμα και να θέλαμε- να κάνουμε γεωφυσικές διασκοπήσεις. Διότι ήδη και το έδαφος και το υπέδαφος έχουν τόσα πολλά μεταλλικά στοιχεία από τη συνεχή χρήση του χώρου χιλιετίες τώρα, μέχρι και σήμερα, που οι γεωφυσικές διασκοπήσεις δεν θα δώσουν ορθά συμπεράσματα.

Πάμε τώρα ξανά στα θέματα τα οποία θέσατε.

Σας είπα και προηγουμένως, το αντικείμενο της προγραμματικής σύμβασης στο τμήμα που αφορά την αρμοδιότητα του Υπουργείου Πολιτισμού χρηματοδοτεί και υλοποιεί εργασίες στερέωσης των όσων ορατών μνημείων -κατά τη γνώμη σας να μην στερεωθούν-, προβλέπει την αποκάλυψη μνημείων τα οποία από τη δεκαετία του ’40 έχουν χωθεί κάτω από τα χώματα -ούτε αυτά σας ενδιαφέρουν να αναδειχθούν-, μιλάει για φωτισμό, για τη δημιουργία ράμπας για την ασφαλή κίνηση ΑΜΕΑ -προφανώς ούτε αυτό σας ενδιαφέρει-, μιλάει για την έρευνα και την αποκάλυψη της Παλαίστρας, του Περιστυλίου και του Λουτρικού Συγκροτήματος, καθώς και την ενοποίηση υπαρχόντων ανασκαφικών σκαμμάτων, τη διαμόρφωση των πρανών με ήπιες κλίσεις και την εγκατάσταση αποστραγγιστικής ζώνης για τη συλλογή των ομβρίων. Όλα αυτά, κύριε Βουλευτά, είναι μέσα στη λογική της προστασίας. Προφανώς, εσάς αυτά δεν σας ενδιαφέρουν.

Επίσης στην προγραμματική σύμβαση αναφέρονται συγκεκριμένες ενέργειες οι οποίες γίνονται για δίκτυα πυρόσβεσης, πυροπροστασίας, αναβάθμιση του πρασίνου. Αυτά τα αγνοείτε σιωπηλά. Όσο για τα δέντρα, όπως προκύπτει από τις προβλεπόμενες στην προγραμματική σύμβαση εργασίες στο υποέργο 5, «Παρεμβάσεις στα Μνημεία» του συνολικού έργου «Ανάδειξη Αρχαιολογικού Χώρου Ακαδημίας Πλάτωνος στον Τομέα του Γυμνασίου», θα πραγματοποιηθεί κατά την ενοποίηση των σκαμμάτων αφαίρεση, απομάκρυνση διακοσίων εξήντα τεσσάρων δέντρων, μεταφύτευση είκοσι τεσσάρων ελιών και νέα φύτευση άλλων διακοσίων σαράντα δέντρων, δημιουργώντας ένα απολύτως ισορροπημένο ισοζύγιο.

Στους χώρους των ανασκαφικών εργασιών η έκταση των κοπών και των μεταφυτεύσεων θα καθοριστεί από την πορεία των σχετικών εργασιών και τις απαιτήσεις για τη σαφή αποτύπωση των αρχαιοτήτων. Προφανώς, γνωρίζετε ότι ακόμα και σε δασικά περιβάλλοντα επιτρέπονται σημειακές κοπές ή μεταφυτεύσεις όταν πρόκειται να σωθούν αρχαιολογικά κατάλοιπα και μάλιστα σημαντικά.

Κοιτάξτε, προσπαθείτε και στην περίπτωση της Ακαδημίας Πλάτωνος –δεν είναι η πρώτη φορά που το κάνετε- να δημιουργήσετε εντυπώσεις και στην ουσία να παραπλανήσετε τους κατοίκους, οι οποίοι δεν έχουν την πλήρη εικόνα όπως εσείς.

Λοιπόν, κύριε Αρσένη σας λέω ότι με την υλοποίηση της προγραμματικής σύμβασης στην Ακαδημία Πλάτωνος η περιοχή αναβαθμίζεται απολύτως, απολύτως, προσιδιάζει προς το «Κάλλιστον Προάστειον» του Κικέρωνα και των κλασικών χρόνων και εν τέλει οι κυρίως ωφελημένοι είναι οι κάτοικοι της γειτονιάς και οι αρχαιότητες της περιοχής.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και τον κ. Αρσένη και εσάς, κυρία Υπουργέ.

Θα συζητηθεί η ενδέκατη με αριθμό 16/3-10-2022 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Οικονομικών, με θέμα: «Κυρώσεις από την ελλιπή είσπραξη και απόδοση δασμών στον Προϋπολογισμό της Ευρωπαϊκής Ένωσης (ΕΕ) από το ελληνικό κράτος που κατέδειξε η έρευνα της Ευρωπαϊκής Υπηρεσίας Καταπολέμησης της Απάτης (OLAF)». Στην ερώτηση θα απαντήσει ο Υπουργός, κ. Βεσυρόπουλος.

Ορίστε, κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, στις ετήσιες εκθέσεις της OLAF, της Ευρωπαϊκής Υπηρεσίας Καταπολέμησης της Απάτης για τα έτη 2018 και μετά, αποτυπώνεται ότι στην Ελλάδα εντοπίστηκαν εκτεταμένα φαινόμενα τελωνειακής απάτης στον τομέα των παραδοσιακών ιδίων πόρων, δηλαδή των δασμών, που πρέπει να εισπράττονται από τη χώρα και να αποδίδονται στην Ευρωπαϊκή Ένωση. Τα στοιχεία αυτά είναι αποτέλεσμα πανευρωπαϊκών ελέγχων της OLAF για την αντιμετώπιση της συστηματικής υποκοστολόγησης μεγάλων ποσοτήτων εισαγόμενων ρούχων και παπουτσιών από την Κίνα. Στην Ελλάδα οι υποθέσεις απάτης εκτιμώνται από την OLAF στο ιλιγγιώδες ποσοστό του 17% των παραδοσιακών αυτών ιδίων πόρων της Ευρωπαϊκής Ένωσης. Το ποσοστό αυτό αντιστοιχεί σε πολλές εκατοντάδες εκατομμύρια ευρώ διαφυγόντες δασμούς που καταλήγουν στα οργανωμένα κυκλώματα τελωνειακής απάτης που λειτουργούν ως «Λερναία Ύδρα».

Οι δασμοί που δεν εισπράττονται και δεν αποδίδονται από την Ελλάδα δεν πλήττουν απλώς τα οικονομικά συμφέροντα της Ευρωπαϊκής Ένωσης. Οι Έλληνες φορολογούμενοι καλούνται στο τέλος να καταβάλουν τις καταλογισθείσες απώλειες στον προϋπολογισμό της Ευρωπαϊκής Ένωσης, επιβαρυμένες μάλιστα με τεράστιους τόκους.

Ωστόσο, ενώ φαίνεται ειδησεογραφικά ότι στη Σλοβακία και στην Ουγγαρία που εντοπίστηκε επίσης υψηλή παραβατικότητα ελήφθησαν εγκαίρως μέτρα, δεν υπάρχει καμμία απολύτως ενημέρωση από το Υπουργείο Οικονομικών ή την ΑΑΔΕ για το πώς κατέληξαν οι έλεγχοι της OLAF στην Ελλάδα.

Γι’ αυτό ερωτάσθε, κύριε Υπουργέ: Πρώτον, έχει καταλογιστεί και πληρωθεί από την Ελλάδα κάποιο ποσό προς τον Ευρωπαϊκό Προϋπολογισμό σε συνέχεια της έρευνας της OLAF και αν ναι, ποιο ακριβώς είναι το ποσό, πότε καταλογίστηκε και πώς και πότε καταβλήθηκε; Πόσοι είναι οι τόκοι; Ποια ακριβώς περίοδο αφορούν και αν καταβλήθηκαν και αυτοί.

Δεύτερον, κύριε Υπουργέ επειδή είναι σκάνδαλο οι Έλληνες να επιβαρύνονται με ιλιγγιώδη ποσά και όσοι διενεργούν το λαθρεμπόριο να μένουν στο απυρόβλητο, πρέπει να μας πείτε αν έχουν καταλογιστεί τα ποσά στους φυσικούς δράστες και αν έχουν οδηγηθεί στη δικαιοσύνη. Και φυσικά είναι ζήτημα αν έχουν αποδοθεί ευθύνες σε όσους μέχρι σήμερα στον κρατικό μηχανισμό έχουν αποτύχει ή έχουν κλείσει τα μάτια.

Και τέλος, από τα παραπάνω ανακύπτουν και επιπλέον ερωτήματα: Γιατί δεν έχει υπάρξει επίσημη ενημέρωση από εσάς ή από τον επικεφαλής της ΑΑΔΕ για το θέμα αυτό; Γιατί αυτή η σιγή ιχθύος; Ποιους άλλους εξυπηρετεί; Εκτός φυσικά και από τους προκατόχους σας στην κυβέρνηση του ΣΥΡΙΖΑ.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Θα χρειαστώ ίσως λίγο περισσότερο χρόνο.

Κυρία συνάδελφε, επί του ζητήματος που θέτετε στην ερώτησή σας θα ξεκινήσω με μια μικρή εισαγωγή, ώστε να γίνει πλήρως κατανοητό από όλους. Η Ευρωπαϊκή Υπηρεσία Καταπολέμησης της Απάτης, OLAF, διεξήγαγε ελέγχους σε όλη την Ευρωπαϊκή Ένωση σχετικά με υποτιμολογήσεις κατά την εισαγωγή κλωστοϋφαντουργικών προϊόντων και υποδημάτων από τη Λαϊκή Δημοκρατία της Κίνας. Στο πλαίσιο των εν λόγω ελέγχων, οι οποίοι τονίζω ότι διεξήχθησαν σε όλα τα κράτη-μέλη, στάλθηκαν αρχικά προειδοποιητικές επιστολές στα κράτη-μέλη για τον κίνδυνο απώλειας δασμών λόγω χαμηλής αξίας των εισαγόμενων ειδών από την Κίνα. Το 2018 στάλθηκαν νέες επιστολές προς τα κράτη-μέλη από τη Γενική Διεύθυνση Προϋπολογισμού της Ευρωπαϊκής Ένωσης με ενδεικτικά εκτιμώμενα ποσά απωλειών ανά κράτος. Ειδικά για την Ελλάδα τα πορίσματα ελέγχου που λήφθηκαν το 2018 και 2019 αφορούσαν ελέγχους που διεξήχθησαν την περίοδο από το 2015 έως τον Αύγουστο του 2019. Σημειώνω ότι τα ενδεικτικά εκτιμώμενα ποσά απωλειών ανά κράτος είχαν υπολογιστεί με τη μέθοδο της χαμηλότερης αποδεκτής τιμής της OLAF και όχι σύμφωνα με τη μεθοδολογία που επιτάσσει ο Ενωσιακός Τελωνειακός Κώδικας, δηλαδή ο κανονισμός 952/2013 για τις περιπτώσεις αμφισβήτησης της αξίας εισαγόμενων εμπορευμάτων, την οποία και εφάρμοζαν όλα τα ευρωπαϊκά τελωνεία.

Στη διαφορετική αυτή μεθοδολογία οφείλονται και τα ποσά από εκτιμώμενες απώλειες παραδοσιακών ιδίων πόρων της Ένωσης, δηλαδή εισαγωγικών δασμών που κοινοποιήθηκαν το 2021 και αφορούσαν προηγούμενα έτη μέχρι το 2019, σε όλα τα κράτη-μέλη, πλην του Λουξεμβούργου. Σημειώνω ότι ανάλογος υπολογισμός είχε προηγηθεί και για το Ηνωμένο Βασίλειο για διάστημα κατά το οποίο ήταν μέλος της Ένωσης.

Με τις σχετικές επιστολές της Γενικής Διεύθυνσης Προϋπολογισμού της Ένωσης είκοσι έξι από τα είκοσι επτά κράτη-μέλη, μεταξύ των οποίων και η χώρα μας, κλήθηκαν να καταβάλουν τα ποσά των εκτιμώμενων απωλειών από δασμούς άμεσα στον προϋπολογισμό της Ευρωπαϊκής Ένωσης.

Επαναλαμβάνω ότι για τον υπολογισμό του ποσού των εκτιμώμενων απωλειών από δασμούς χρησιμοποιήθηκε μεθοδολογία η οποία παρεκκλίνει από τις διατάξεις του Ενωσιακού Τελωνειακού Κώδικα και η οποία αμφισβητείται τόσο από τη χώρα μας, όσο και από τα υπόλοιπα κράτη-μέλη.

Επομένως, κατόπιν σύστασης της Ευρωπαϊκής Επιτροπής προς τα κράτη-μέλη για καταβολή των εκτιμηθέντων ποσών, ώστε να αποφευχθεί η συσσώρευση τόκων, καταβάλαμε τον Μάιο του 2022 το κοινοποιηθέν ποσόν με επιφύλαξη. Το ίδιο έπραξαν και είκοσι τέσσερα ακόμη κράτη-μέλη, το σύνολο δηλαδή των κρατών-μελών, πλην της Τσεχίας και της Ρουμανίας, οι οποίες έχουν όμως εκδηλώσει την πρόθεση για καταβολή. Διευκρινίζεται στο σημείο αυτό ότι δεν πρόκειται για πρόστιμο, αλλά για εκτίμηση της επιτροπής για διαφυγόντες δασμούς.

Το ζήτημα, όμως, δεν το αντιμετωπίσαμε για πρώτη φορά το 2021, αλλά από την πρώτη μέρα της διακυβέρνησής μας. Από τον Ιούλιο του 2019 παρακολουθήσαμε στενά τα μέτρα που λήφθηκαν για τον εντοπισμό και την καταστολή φαινομένων υποτιμολόγησης σε εισαγωγές από την Κίνα αλλά και γενικότερα.

Για τον λόγο αυτό, η πιο πρόσφατη έκθεση της Γενικής Διεύθυνσης Προϋπολογισμού της Ευρωπαϊκής Ένωσης για ελέγχους στις εισαγωγές κλωστοϋφαντουργικών προϊόντων και παπουτσιών από την Κίνα για το 2021, που αφορά περίοδο ελέγχου από τα τέλη του 2019 έως το 2020, αποτυπώνει ότι τα ευρήματα για την Ελλάδα είναι ικανοποιητικά ως προς το σύστημα υπολογισμού της δασμολογητέας αξίας που εφαρμόζουν πλέον τα ελληνικά τελωνεία από τον Σεπτέμβριο του 2019 κατά την εισαγωγή δασμών με ενδείξεις υποτιμολόγησης.

Οι ελεγκτές της Ευρωπαϊκής Ένωσης, μάλιστα, αναγνωρίζουν ότι έχουν δοθεί και εφαρμόζονται ορθές οδηγίες από τη Γενική Διεύθυνση Τελωνείων και ειδικών φόρων κατανάλωσης, τις οποίες εφαρμόζουν πιστά τα τελωνεία, ενώ υπογραμμίζουν τη σημασία της ζύγισης, που καθιερώθηκε από τον Σεπτέμβρη του 2019, στα μεγάλα εισαγωγικά τελωνεία της χώρας. Το τελευταίο δηλαδή διάστημα διαπιστώνεται μια θεαματικά βελτιωμένη εικόνα για τη χώρα μας, όσον αφορά τις εισαγωγές των εν λόγω ειδών. Δεν είναι τυχαίο ότι το διάστημα αυτό συμπίπτει με την περίοδο της διακυβέρνησής μας.

Στο σημείο αυτό, επισημαίνω ότι η Κυβέρνησή μας έδειξε άμεσα αντανακλαστικά στην υπόθεση και δόθηκαν οδηγίες προς τις αρμόδιες υπηρεσίες να προβούν σε μια σειρά ενεργειών για τη διαφύλαξη των συμφερόντων της χώρας μας, κατόπιν της κοινοποίησης των εκτιμώμενων απωλειών από δασμούς.

Συγκεκριμένα, ζητήθηκε η εκπόνηση τεκμηριωμένης μελέτης, προκειμένου να εφαρμοστούν οι κατάλληλες πολιτικές και δράσεις, για την αποτελεσματική αντιμετώπιση του φαινομένου. Με βάση την εντολή αυτή, η Ανεξάρτητη Αρχή Δημοσίων Εσόδων ζήτησε τη συνδρομή του Κέντρου Προγραμματισμού και Οικονομικών Ερευνών για την εκπόνηση επιστημονικής μελέτης από τους εξειδικευμένους επιστήμονες, προκειμένου να ερευνηθεί το ενδεχόμενο:

Πρώτον, αμφισβήτησης της ίδιας της στατιστικής μεθοδολογίας της Ευρωπαϊκής Ένωσης ως κατάλληλη για τη διακρίβωση τυχόν υποτιμολόγησης.

Δεύτερον, εφαρμογής μιας εναλλακτικής στατιστικής μεθοδολογίας για την προσέγγιση του φαινομένου της υποτιμολόγησης, προσαρμοσμένης σε όλες εκείνες τις παραμέτρους που ενδεχομένως επηρεάζουν την ελληνική περίπτωση.

Τρίτον, ενίσχυσης με σχετική έρευνα-μελέτη ως τεκμήριο της δικαστικής προσφυγής στο δικαστήριο της Ευρωπαϊκής Ένωσης, ώστε να απαιτηθεί επιστροφή του ποσού που ήδη κατέβαλε η χώρα μας με σχετική επιφύλαξη, όπως ανέφερα πριν.

Και τέταρτον, ενίσχυση της τελωνειακής πολιτικής και πρακτικής σχετικά με την αμφισβήτηση της δασμολογητέας αξίας, στη βάση προσαρμοσμένης στατιστικής μεθοδολογίας.

Επιπλέον, απευθυνθήκαμε στο Νομικό Συμβούλιο του Κράτους καθώς και στη Ειδική Νομική Υπηρεσία του Υπουργείου Εξωτερικών για τη νομική αξιολόγηση και τεκμηρίωση της θέσης της χώρας για αμφισβήτηση της βασικής οφειλής.

Παράλληλα, ανατέθηκε στη Διεύθυνση Φορολογικής Πολιτικής του Υπουργείου Οικονομικών να διερευνήσει τα μέτρα που έχουν ληφθεί στα άλλα κράτη-μέλη, συνεπεία της κοινοποίησης εκτιμώμενων ποσών από πωλήσεις παραδοσιακών ιδίων πόρων.

Για τη διευκόλυνση του εντοπισμού υποτιμολογημένων εισαγωγών διαμορφώθηκε, σε συνεργασία με το Ευρωπαϊκό Κέντρο Κοινής Έρευνας, μια μεθοδολογία ανάλυσης κινδύνου.

Στη δευτερολογία μου θα αναφερθώ αναλυτικότερα στα επιχειρησιακά μέτρα που λήφθηκαν για να μην επαναληφθούν ανάλογα φαινόμενα.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει η κ. Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Υπουργέ, από την απάντησή σας και από τα όσα μη ικανοποιητικά στοιχεία μας χορηγήσατε, τεκμαίρεται ότι αντιμετωπίσατε -και δυστυχώς συνεχίζετε να αντιμετωπίζετε- με ασυγχώρητη κρυψίνοια ένα θέμα που έχει έντονη οσμή του σκανδάλου, που ανέχτηκαν και φόρτωσαν η Νέα Δημοκρατία, αλλά και ο ΣΥΡΙΖΑ στον Έλληνα φορολογούμενο.

Πρώτον, από το 2017 και μετά ένα δίκτυο επιτήδειων έκανε στην ουσία εκτεταμένο λαθρεμπόριο ρούχων και παπουτσιών ύψους εκατοντάδων εκατομμυρίων ευρώ, σύμφωνα με την OLAF. Έχω εδώ τις εκθέσεις της OLAF και μπορώ να τις καταθέσω.

Δεύτερον, επιτρέψατε να λειτουργήσουν επιεικώς απαράδεκτα η ΑΑΔΕ και οι ελεγκτικές υπηρεσίες, για την αντιμετώπιση του προβλήματος, παρά τις επανειλημμένες κρούσεις και επισκέψεις της OLAF.

Τρίτον, καταλογίστηκε ένα ιλιγγιώδες ποσό δασμών, κύριε Υπουργέ, και περιμένω να μου πείτε ποιο είναι αυτό το ποσό, που όφειλαν να πληρώσουν οι λαθρέμποροι, αλλά αφήσατε στο ποσό αυτό να προστεθούν υπέρογκοι τόκοι.

Τέταρτον, καταβλήθηκαν αντί των καταλογισθέντων δασμών τελικά, τα λεφτά των Ελλήνων φορολογουμένων.

Πέμπτον, τα υποκοστολογημένα ρούχα και παπούτσια μπαίνουν στην ελληνική αγορά και υπονομεύουν και συνθλίβουν, μέσα από τον αθέμιτο ανταγωνισμό, τις μικρομεσαίες βιομηχανίες και τις εμπορικές επιχειρήσεις της χώρας, κύριε Υπουργέ.

Και δεν θα είναι σκάνδαλο, κύριε Υπουργέ, αν η Σλοβακία, ακόμα χειρότερα η Ουγγαρία του κ. Όρμπαν, κατάφεραν να συμμορφωθούν με τις υποδείξεις της OLAF, μεταξύ άλλων με παραιτήσεις και των επικεφαλής των φορολογικών αρχών τους, αλλά η Ελλάδα του κ. Τσίπρα και του κ. Μητσοτάκη απέτυχε; Το λένε πάρα πολλά δημοσιεύματα.

Είναι σκάνδαλο και μάλιστα με απόπειρα συγκάλυψης από εσάς και από τους προκατόχους σας. Γιατί απ’ ό,τι φαίνεται, αφού πληρώσαμε με τα χρήματα του Έλληνα φορολογούμενου το ποσό στην Ευρωπαϊκή Επιτροπή, ήρθατε στις 2 Ιουνίου -εσείς, κύριε Βεσυρόπουλε, αλλά και ο κ. Σταϊκούρας και ο κ. Πιτσιλής, ο Διοικητής της ΑΑΔΕ- στην κοινή συνεδρίαση της Επιτροπής Οικονομικών Υποθέσεων και Θεσμών και Διαφάνειας για τη συζήτηση επί της έκθεσης απολογισμού της Ανεξάρτητης Αρχής Δημοσίων Εσόδων για το έτος 2021 και του προγραμματισμού δραστηριοτήτων της για το έτος 2022 και δεν είπατε κουβέντα για το θέμα, ενώ και στην έκθεση κάποιοι ξέχασαν να γράψουν έστω και μισή γραμμή. Σήμερα μας καταθέσατε ένα σκεπτικό έξι-επτά λεπτών, το ποιο ήταν το πρόβλημα στη χώρα και -υποτίθεται- ποια μέτρα φέρατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Από το 2019 και μετά.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε δευτερολογία. Σας παρακαλώ.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Στην αρμόδια επιτροπή και στην έκθεση δεν έχετε αναφερθεί καν στο γεγονός.

Κύριε Υπουργέ, επειδή εμείς θα εμβαθύνουμε στο θέμα, ζητώντας να έρθει ο σχετικός φάκελος στη Βουλή, με αίτηση κατάθεσης εγγράφων, προσέξτε τι θα μου απαντήσετε, γιατί θα το αντιπαραβάλουμε βέβαια με τα γραπτά.

Επαναλαμβάνω, εν τάχει, τα θέματα που χρήζουν αναλυτικής απάντησης από εσάς και δεν πήραμε: Ποια είναι τελικά τα ακριβή ποσά από δασμούς και από τους τόκους που μας έχουν καταλογιστεί; Σε ποιες περιόδους ακριβώς αφορούν αυτοί οι καταλογισμοί; Ποιο ποσό πληρώθηκε; Αυτό γνωρίζουμε αν είναι λάθος; Να μας το απαντήσετε. Με ποιον τρόπο και με ποια επίπτωση στον προϋπολογισμό; Ποιοι έχουν τελικά την ευθύνη γι’ αυτές τις παραβάσεις; Έχετε λίστα φυσικών και νομικών προσώπων; Αν δεν έχετε προβεί σε ενέργειες απόδοσης ευθυνών, ποιους καλύπτετε; Ποιες ήταν οι αρμόδιες υπηρεσίες για τους ελέγχους και ποιοι για την επικοινωνία με την OLAF και απέτυχαν; Λόγω ανικανότητας ή λόγω δόλου; Ποιες ευθύνες αποδόθηκαν και αν όχι γιατί; Σε ποια λιμάνια παρατηρήθηκε η παραβατικότητα; Στον Πειραιά και στα άλλα; Και ποια είναι η ευθύνη των διαχειριστών τους; Και γιατί ούτε εσείς ούτε ο επιχειρησιακά αρμόδιος Διοικητής της ΑΑΔΕ δεν ενημέρωσε τη Βουλή κατά τη συνεδρίαση στις 2 Ιουνίου, κύριε Υπουργέ;

Θέλουμε να μας ενημερώσετε, γιατί ήταν πάρα πολύ σοβαρό θέμα. Το λαθρεμπόριο στοιχίζει και στον Έλληνα φορολογούμενο, αλλά πάνω απ’ όλα στοιχίζει στην ανταγωνιστικότητα της ελληνικής οικονομίας, με τεράστιο κόστος στο επιχειρείν, στις βιοτεχνίες και στον εμπορικό κόσμο.

**ΠΡΟΕΔΡΕΥΩΝ (Δημήτριος Βίτσας):** Κυρία Αντωνίου, πρέπει να ολοκληρώσετε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Γι’ αυτόν τον λόγο θέλουμε να μας απαντήσετε τι γίνεται. Ποια είναι τα ποσά και αν και πώς πληρώθηκαν.

Και επειδή άκουσα και για τη Μεγάλη Βρετανία, κύριε Υπουργέ, γνωρίζουμε πολύ καλά ότι απευθύνθηκε στο Ευρωπαϊκό Δικαστήριο η Μεγάλη Βρετανία και έχασε. Αν θέλετε να παλέψετε το ποσό εκεί, νομίζω ότι θα έχουμε το ίδιο αποτέλεσμα.

Θέλω να μας απαντήσετε, όμως, δεν έχετε πληρώσει τους δασμούς ή τους τόκους στην Ευρωπαϊκή Ένωση;

**ΠΡΟΕΔΡΕΥΩΝ (Δημήτριος Βίτσας):** Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρία συνάδελφε, μάλλον δεν παρακολουθήσατε τι είπα στην πρωτολογία μου και σας ανέφερα τι ακριβώς άλλαξε από τον Ιούλιο του 2019 που αναλάβαμε τη διακυβέρνηση της χώρας και είναι ξεκάθαρο. Δεν θέλω να το επαναλάβω.

Εξάλλου όλα αυτά αποτυπώνονται στην πιο πρόσφατη έκθεση της Γενικής Διεύθυνσης Προϋπολογισμού της Ευρωπαϊκής Ένωσης του 2021 και αφορά τα έτη 2019 και 2020. Εκεί φαίνεται η αλλαγή που έγινε από τον Ιούλιο του ’19 και μετά. Η εικόνα αυτή δεν δημιουργήθηκε από μόνη της, είναι αποτέλεσμα των επιχειρησιακών μέτρων και των παρεμβάσεων που ενεργοποίησε η Κυβέρνηση του Κυριάκου Μητσοτάκη. Θα αναφερθώ συνοπτικά στα κυριότερα εξ αυτών.

Πρώτον, ενισχύθηκαν τα μέτρα με την υποχρεωτική ζύγιση εμπορευμάτων, με ελέγχους δίωξης με βάση κριτήρια τοπικής ανάλυσης κινδύνου και πληροφορίες καθώς και με ενεργοποίηση του σύγχρονου συστήματος X-Ray.

Δεύτερον, δημιουργήθηκε ειδική εφαρμογή στο πληροφοριακό σύστημα των τελωνείων για την παραγωγή αυτοματοποιημένου προφίλ κινδύνου, το οποίο συγκρίνει την ανά κιλό στατιστική αξία των εμπορευμάτων με τιμές-κατώφλια, δηλαδή τις χαμηλότερες αποδεκτές τιμές για τις αντίστοιχες δασμολογικές κλάσεις, που είναι διαθέσιμες στο σχετικό πληροφοριακό σύστημα της OLAF ή στο πληροφοριακό σύστημα «ΘΗΣΕΥΣ».

Τρίτον, οι έλεγχοι στον τομέα της δασμολογητέας αξίας και ειδικότερα οι έλεγχοι κατά της υποτιμολόγησης εμπορευμάτων που προέρχονται από την Κίνα πριν και μετά τον τελωνισμό αποτελούν πλέον τομέα προτεραιότητας και διενεργούνται με εντατικούς ρυθμούς.

Τέταρτον, υπάρχει στενή συνεργασία των εμπλεκομένων υπηρεσιών κεντρικών και περιφερειακών για την παροχή κατευθυντήριων οδηγιών προκειμένου ιδίως κατά τους ελέγχους που διενεργούνται στο στάδιο του τελωνισμού να αμφισβητείται ακόμα και πιο συστηματικά η δηλωθείσα δασμολογητέα αξία από τις αρμόδιες τελωνειακές αρχές στις υπό κρίση περιπτώσεις.

Πέμπτον, έχουν εκδοθεί συγκεκριμένες πλέον οδηγίες από τη Γενική Διεύθυνση Τελωνείων και Ειδικών Φόρων Κατανάλωσης για τη διαδικασία αμφισβήτησης και αναδιαμόρφωσης της αξίας κατά τον έλεγχο στον τελωνισμό, τη διαδικασία εφαρμογής των εναλλακτικών μεθόδων διαμόρφωσης της δασμολογητέας αξίας, τις τάσεις απάτης και λοιπά μέτρα που κρίθηκε σκόπιμο να ληφθούν επιπρόσθετα, τη λεπτομερή καταγραφή της διαδρομής του ελέγχου, των ελεγκτικών ενεργειών που πραγματοποιούνται κατά την εισαγωγή, αλλά και των αποτελεσμάτων του ελέγχου. Τη λήψη δειγμάτων και φωτογραφιών των τελωνιζόμενων εμπορευμάτων και τη συγκρότηση άτυπης ομάδας εργασίας, τα μέλη της οποίας πραγματοποίησαν επισκέψεις στα κύρια εισαγωγικά τελωνεία για την παρακολούθηση των οδηγιών που έχουν παρασχεθεί στην ελληνική τελωνειακή διοίκηση από τις υπηρεσίες της επιτροπής σχετικά με τις διαδικασίες ελέγχων στον τομέα της δασμολογητέας αξίας και για την καθοδήγηση των αρμοδίων υπηρεσιών προκειμένου να λαμβάνονται όλα τα αναγκαία μέτρα για τη διασφάλιση των παραδοσιακών ιδίων πόρων της Ευρωπαϊκής Ένωσης.

Ταυτόχρονα διοργανώθηκε ημερίδα για την αναλυτική παρουσίαση των νέων οδηγιών στους ελεγκτές των κύριων εισαγωγικών τελωνείων, ενώ διεξάγονται σεμινάρια ανά τακτά χρονικά διαστήματα από τη Φορολογική και Τελωνειακή Ακαδημία για την ορθή διαμόρφωση της δασμολογητέας αξίας, ώστε να αντιμετωπίζονται φαινόμενα υποτιμολόγησης και να διασφαλίζονται τα δημοσιονομικά συμφέροντα της Ένωσης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Θετικά αποτελέσματα, όπως προανέφερα, πλέον υπάρχουν, τα οποία επιβεβαιώνονται από τον τελευταίο έλεγχο που πραγματοποιήθηκε από τους εντεταλμένους υπαλλήλους της Ευρωπαϊκής Επιτροπής για τα έτη 2019 και 2020. Αφού έχετε τις εκθέσεις του ’18 και του ’19, δείτε και την αντίστοιχη του ’21 τι λέει για τη διακυβέρνηση τη δική μας, σύμφωνα με το πόρισμα του οποίου αξιολογήθηκε ως ικανοποιητική και ορθή η εφαρμοζόμενη πλέον από τη χώρα μας στρατηγική ελέγχου όσον αφορά τη δασμολογητέα αξία.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Προχωρούμε στην πέμπτη με αριθμό 22/3-10-2022 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Εσωτερικών, με θέμα: «Με οικονομικό στραγγαλισμό απειλούνται Δήμοι και Δημοτικές Επιχειρήσεις Ύδρευσης και Αποχέτευσης (ΔΕΥΑ) λόγω του υπέρογκου ενεργειακού κόστους».

Θα απαντήσει ο Αναπληρωτής Υπουργός Εσωτερικών κ. Στέλιος Πέτσας.

Ορίστε, κύριε Χατζηγιαννάκη, έχετε τον λόγο για την πρωτολογία σας.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, το ζήτημα το γνωρίζετε πάρα πολύ καλά, το γνωρίζει όλη η τοπική αυτοδιοίκηση. Δυστυχώς, όμως, όσο και να το γνωρίζουμε, δεν έχει βελτιωθεί η κατάσταση αλλά μάλλον επιδεινώνεται.

Στο προσχέδιο του προϋπολογισμού του 2022, πριν από έναν χρόνο περίπου, τότε προϋπολόγιζε η Κυβέρνηση πλεόνασμα στους δήμους περίπου 250 εκατομμύρια. Τελικά, όταν κατατέθηκε ο προϋπολογισμός το πλεόνασμα το περιορίσατε στα 60 και τότε εμείς σας λέγαμε ότι είναι υπερβολικά φιλόδοξη η στόχευση του προϋπολογισμού για να φτάσουμε πλέον στο σημερινό προσχέδιο του προϋπολογισμού και να προϋπολογίζουμε 246 εκατομμύρια έλλειμμα. Αν υπολογίσουμε φυσικά και τα 60 εκατομμύρια πλεόνασμα, τα οποία υπολογίζαμε στον ψηφισμένο προϋπολογισμό, σημαίνει ότι περίπου 300 εκατομμύρια ήταν το βάρος.

Φυσικά, όπως και το ίδιο το προσχέδιο του προϋπολογισμού λέει, ένα πολύ μεγάλο κόστος από αυτά οφείλεται στην αύξηση του ενεργειακού κόστους και της θέρμανσης. Δυστυχώς, το ξέρετε πάρα πολύ καλά ότι οι δήμοι κυρίως, αλλά και οι περιφέρειες, έχουν σηκώσει ένα τεράστιο φορτίο και τον φετινό χειμώνα με τις θερμάνσεις των σχολείων, με τους ηλεκτροφωτισμούς και με όλο το κόστος αυτό φαίνεται ότι ακόμα και το φετινό απαισιόδοξο σενάριο του προσχεδίου του προϋπολογισμού θα είναι πάρα πολύ ήπιο σε σχέση με αυτό που θα έχουν να αντιμετωπίσουν οι δήμοι.

Ξέρω τις απαντήσεις που έχετε δώσει και πρόσφατα, αλλά η αλήθεια είναι ότι οι δήμοι δεν έχουν πλέον άλλα περιθώρια. Το ξέρετε ότι έχουν στραγγαλιστεί οικονομικά. Υπάρχουν δήμοι που δυσκολεύονται πάρα πολύ να καταθέσουν προϋπολογισμούς και, δυστυχώς, εκτός από κάποιες επιδοτήσεις και την αύξηση των ΚΑΠ, που είναι πολύ μικρή αυτή που είπε ο Πρωθυπουργός και ήταν και το μόνο που είπε για τους ΟΤΑ των 120 εκατομμυρίων από το 2023, δεν βλέπουμε άλλου είδους παρεμβάσεις, οι οποίες θα μπορούσαν να είχαν λύσει ή, τέλος πάντων, να βελτιώσουν πολύ την κατάσταση των δήμων.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πάρα πολύ, κύριε Πρόεδρε.

Ευχαριστώ και για την ερώτηση, η οποία δίνει την ευκαιρία να συζητήσουμε για ένα θέμα που απασχολεί όλη την αυτοδιοίκηση που είναι φυσικά η αντιμετώπιση του εισαγόμενου ενεργειακού κόστους που δημιουργεί πάρα πολλές πιέσεις στους προϋπολογισμούς των δήμων μας αλλά και των περιφερειών.

Εμείς από την πρώτη στιγμή, όπως κάναμε και πέρυσι, έτσι και το 2022 αποφασίσαμε να στηρίξουμε με έκτακτες χρηματοδοτήσεις τους δήμους πάντα σε συνεννόηση με την ΚΕΔΕ, τον θεσμικό τους εκπρόσωπο.

Το πρώτο εξάμηνο του 2022 διαθέσαμε 218.000.000 ευρώ επιπλέον, 114.000.000 μια δόση από τους κεντρικούς πόρους επιπλέον τον Μάρτιο, 14.000.000 επιπλέον τον Μάρτιο για τις σχολικές επιτροπές και τη θέρμανση των παιδιών μας, για να τελειώσει η περσινή σχολική χρονιά χωρίς προβλήματα και 90.000.000 ευρώ τον Ιούνιο.

Τον Σεπτέμβριο, στις 28 Σεπτεμβρίου, είχαμε την ευκαιρία να κάνουμε ξανά συζήτηση με την ΚΕΔΕ και το Υπουργείο Οικονομικών. Διαθέσαμε 64.000.000 επιπλέον, άρα έχουμε φτάσει τη συνολική χρηματοδότηση στα 282.000.000 μέχρι τώρα και θα διαθέσουμε ακόμη 50.000.000 τον Οκτώβρη με αρχές Νοέμβρη, με έξτρα χρηματοδότηση από το Υπουργείο Οικονομικών.

Όμως το πρόβλημα δεν λύνεται με αυτά τα χρήματα. Θα χρειαστεί και έξτρα χρηματοδότηση. Γι’ αυτό δεσμευτήκαμε σε αυτή τη συνάντηση με την ΚΕΔΕ και το Υπουργείο Οικονομικών ότι θα συνεχίσουμε να στηρίζουμε το επόμενο χρονικό διάστημα, φροντίζοντας να έχουμε μία πλατφόρμα που θα καταγράφονται οι καταναλώσεις, ιδίως στις περιοχές που για τη θέρμανση των σχολείων μας χρειάζεται να καταφύγουμε σε φυσικό αέριο, κυρίως δηλαδή κεντρική Μακεδονία, Θεσσαλία, Αττική. Εκεί εντοπίζονται τα μεγαλύτερα ζητήματα και δεσμευτήκαμε ότι θα έχουμε έξτρα χρηματοδότηση και γι’ αυτόν τον σκοπό, είτε τον Δεκέμβρη είτε αρχές Γενάρη, ανάλογα με τις καταναλώσεις που έχουν καταγραφεί. Άρα θα συνεχίσουμε όλο αυτό το χρονικό διάστημα να στηρίζουμε για να ξεπεράσουμε και αυτή την κρίση.

Ένα βασικό ζήτημα, το οποίο θίγετε και στην ερώτησή σας, είναι το ζήτημα των δημοτικών επιχειρήσεων ύδρευσης και αποχέτευσης. Αυτές αντιμετωπίζουν σημαντικά αυξημένα κόστη. Έχει υπολογιστεί από τις υπηρεσίες του Υπουργείου Εσωτερικών, βάσει των στοιχείων του Οικονομικού Παρατηρητηρίου, ότι θα χρειαστούμε περίπου 60 με 70 εκατομμύρια ευρώ σαν πρόσθετο κόστος για τις ΔΕΥΑ όλη αυτή τη χρονιά.

Ξέρετε όμως ότι είναι φορείς εκτός γενικής κυβέρνησης, άρα εκεί έπρεπε να γίνουν κάποιες ειδικές συνεννοήσεις με την Ευρωπαϊκή Επιτροπή, ώστε να μη θεωρηθεί η οποιαδήποτε ενίσχυση προς τις ΔΕΥΑ ως κρατική ενίσχυση. Νομίζω ότι είμαστε κοντά στο να περιγράψουμε ένα πλαίσιο, σε συνεργασία πάντα με το Υπουργείο Οικονομικών και το Υπουργείο Περιβάλλοντος και Ενέργειας εδώ, ώστε να χρηματοδοτήσουμε εκτάκτως και τις ΔΕΥΑ. Το ύψος αυτής της χρηματοδότησης και ακριβώς το χρονικό διάστημα θα επιφυλαχθώ να σας το πω σε λίγο χρονικό διάστημα, αλλά σίγουρα θα υπάρξει μια έξτρα τονωτική ενίσχυση και για τις ΔΕΥΑ.

Επιφυλάσσομαι, κύριε Πρόεδρε, για οτιδήποτε άλλο στη δευτερολογία μου.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χατζηγιαννάκη, έχετε τον λόγο για τη δευτερολογία σας.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, το καταλαβαίνω και από τη δική σας την απάντηση -νομίζω το είπατε- ότι το πρόβλημα στους δήμους δεν λύνεται και δεν λύνεται μόνο με επιδοτήσεις, έστω κι αυτές τις μειωμένες επιδοτήσεις. Όταν το 2018 η κυβέρνηση του ΣΥΡΙΖΑ έκανε τη νομοθεσία για τις ενεργειακές κοινότητες μεταξύ άλλων, με τον ν.4803 νομίζω, τον νόμο του 2018, είχε ειδική πρόβλεψη για τους ΟΤΑ, ειδική πρόβλεψη για ενεργειακές κοινότητες.

Μάλιστα και στον ν.4555, στον «ΚΛΕΙΣΘΕΝΗ» υπάρχουν άρθρα -τα επόμενα του 170, αν θυμάμαι καλά- τα οποία προβλέπουν τη λειτουργία επιχειρήσεων για ακριβώς αυτόν τον σκοπό. Τότε φανταστείτε δεν υπήρχε το μεγάλο ενεργειακό κόστος που αντιμετωπίζουμε σήμερα, αλλά παρ’ όλα αυτά είχαμε δει ότι το πρόβλημα ήταν πολύ έντονο, γιατί κυρίως οι δημοτικές επιχειρήσεις ύδρευσης αποχέτευσης αλλά και οι δήμοι αντιμετώπιζαν ένα κόστος το οποίο μπορούσε να αντιμετωπιστεί αποτελεσματικά με τη δημιουργία και ενεργειακών κοινοτήτων.

Από το 2019 εγώ ο ίδιος προσωπικά, τόσο στον προκάτοχό σας, τον κ. Λιβάνιο, όσο και σε εσάς κατά τη διάρκεια συζητήσεων, σας έχω πει «φέρτε ρυθμίσεις που δεν χρειάζεται καν να τις επιδοτήσει το ελληνικό δημόσιο».

Τι χρειαζόταν και τι χρειάζεται, έστω και τώρα, για να μπορέσουμε να επιδοτήσουμε εννοώ ενεργειακές κοινότητες με το υφιστάμενο νομοθετικό πλαίσιο; Χρειάζεται ένα κίνητρο στους δήμους, ένα πρόγραμμα χωρίς μεγάλη χρηματοδότηση, στην πραγματικότητα χρηματοδοτώντας μόνο τις μελέτες και φυσικά προβλέποντας ότι θα έχουν αυτό που προέβλεπε ο δικός μας νόμος -και δυστυχώς η δική σας η Κυβέρνηση το έχει πάει πίσω, όχι το δικό σας Υπουργείο, αλλά το Υπουργείο Περιβάλλοντος-, να έχουν δηλαδή πρόσβαση, κατευθείαν πρόσβαση στο δίκτυο οι ενεργειακές κοινότητες ιδίως των ΟΤΑ και των δημοτικών επιχειρήσεων.

Τι χρειάζεται για να αντιμετωπιστεί αυτό; Το έχουμε πει πάρα πολλές φορές. Χρειάζεται χώρος, που οι αστικοί δήμοι δεν τον έχουν. Άρα οι συμπράξεις, οι ενεργειακές κοινότητες θα το έλυναν αυτό. Επίσης χρειάζεται πρόσβαση στο δίκτυο, γιατί το δίκτυο είναι πεπερασμένο δυστυχώς και το μέλημα, ακόμα και με τις πρόσφατες αποφάσεις της Κυβέρνησης -την υπουργική απόφαση του Αυγούστου- δίνεται στους μεγάλους παραγωγούς.

Πρέπει πλέον να σταματήσει αυτό. Πρέπει να αλλάξει η λογική αυτή, ότι οι μεγάλοι παραγωγοί μόνο μπορούν να δημιουργούν μεγάλες εγκαταστάσεις. Το ξέρετε ότι το 42% της ενέργειας στη Γερμανία είναι από μικροπαραγωγούς και από τέτοιου είδους οργανώσεις; Οι δήμοι με βάση το θεσμικό πλαίσιο που ψηφίσαμε εμείς το 2018 -και καλά κάνατε και δεν το έχετε αλλάξει- μπορούν μέσω αυτού του τρόπου και τις δικές τους καταναλώσεις να επιδοτήσουν, να συμψηφίσουν δηλαδή -αυτό είναι όλο-, άρα να μηδενίσουν το κόστος ή τέλος πάντων να το μειώσουν πάρα πολύ. Μπορούν όμως με αυτόν τον τρόπο να επιδοτήσουν και ευάλωτα νοικοκυριά.

Και ρωτάμε: Γιατί τρία χρόνια δεν προχωράτε σε τέτοιου είδους δράσεις, οι οποίες τώρα πλέον είναι επείγουσες; Θα αντιμετωπίσουν το πρόβλημα έστω και σε ένα, δυο χρόνια, γιατί δεν είναι πολύ χρονοβόρες οι εγκαταστάσεις τέτοιων μορφών ενέργειας, και θα αλλάξουν και το ενεργειακό μείγμα της χώρας. Γιατί αν δούμε και αυτά που λέει η ΚΕΔΕ, που δεν έχουμε κανέναν λόγο να τα αμφισβητήσουμε, υπολογίζει το ενεργειακό κόστος σε τουλάχιστον 1 δισεκατομμύριο ΔΕΥΑ και ΟΤΑ.

Φανταστείτε αυτό το 1 δισεκατομμύριο να μπορέσουμε να το συμψηφίσουμε με ενέργεια. Και δεν είναι μόνο οικονομικό το ζήτημα, είναι και παραγωγής, αλλαγής του μείγματος υπέρ των ανανεώσιμων πηγών. Και είναι προφανές ότι η χώρα μας, οι δήμοι και κυρίως οι ευάλωτες ομάδες πληθυσμού, οι οποίες θα μπορέσουν να έχουν κέρδος, να συμμετέχουν σε τέτοιου είδους δράσεις, θα είναι όλοι κερδισμένοι.

Δυστυχώς πρέπει να αποφασίσει η Κυβέρνησή σας με ποιους θα είναι και μέχρι στιγμής αυτό που, με λύπη, βλέπουμε είναι ότι είναι μόνο υπέρ των μεγάλων εταιρειών και του καρτέλ εταιρειών παραγωγής ενέργειας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Χατζηγιαννάκη.

Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, βάζετε ένα ευρύτερο πλαίσιο, που έχει να κάνει με τις καταναλώσεις ενέργειας, αλλά εγώ θα το έλεγα και σε σχέση με τις παρεμβάσεις που κάνουμε για να προωθήσουμε μια πιο πράσινη -ας το πω έτσι- αυτοδιοίκηση.

Όπως ξέρετε το πρόγραμμα «ΑΝΤΩΝΗΣ ΤΡΙΤΣΗΣ» -που είναι ο διάδοχος του προγράμματος «ΦΙΛΟΔΗΜΟΣ», το ενσωμάτωσε και αύξησε τον προϋπολογισμό του- έχει εντάξεις έργων σήμερα περίπου 3,5 δισεκατομμυρίων ευρώ. Το 1,9 δισεκατομμύριο ευρώ από αυτά, με τον έναν ή τον άλλον τρόπο, σχετίζεται με τη μείωση του περιβαλλοντικού αποτυπώματος, άρα και τη μείωση ενέργειας, προκειμένου να έχουμε εξοικονόμηση για τους δήμους μας. Αυτό περιλαμβάνει από αστικές αναπλάσεις, με τη χρήση πιο ψυχρών υλικών, μέχρι καθαρά συστήματα ανακύκλωσης, συστήματα ηλεκτροκίνησης, που όλα μειώνουν την ενέργεια και το περιβαλλοντικό αποτύπωμα.

Ιδίως για δράσεις οι οποίες σχετίζονται με άμεση εξοικονόμηση ενέργειας έχουμε εντάξει 144.000.000 ευρώ, έργα τριών δήμων και ΔΕΥΑ, που αποσκοπούν ακριβώς στην εξοικονόμηση ιδίως για τα θέματα που έχουν να κάνουν με την Πρόσκληση 3 που εξοικονομεί ενέργεια για τις υποδομές διαχείρισης υδάτων και λυμάτων.

Τώρα, η ευρύτερη πολιτική που έχει να κάνει με την προώθηση των ΑΠΕ νομίζω ότι είναι μια διαχρονική πολιτική. Δεν είναι μόνο αυτής της Κυβέρνησης, είναι και των προηγούμενων κυβερνήσεων και νομίζω ότι σήμερα είναι μια ιστορική μέρα, καθώς η παραγωγή από ΑΠΕ ξεπέρασε τη ζήτηση ηλεκτρικής ενέργειας και νομίζω ότι είναι κάτι σημαντικό για τη χώρα μας και πρέπει όλοι αυτό να το πιστώνουμε στις διαχρονικές προσπάθειες πολλών Υπουργείων και διαδοχικών κυβερνήσεων.

Το ζήτημα που θέτετε για τις ενεργειακές κοινότητες πάντα έχει να κάνει σε σχέση με τη χωρητικότητα του δικτύου από τον ΔΕΔΔΗΕ. Γίνονται πολλές προσπάθειες αναβάθμισης εκεί και κάθε φορά χτίζουμε πάνω σε αυτό το καλό προηγούμενο που υπάρχει και ελπίζουμε να έχουμε ακόμα καλύτερα αποτελέσματα για τις ενεργειακές κοινότητες στο μέλλον.

Τώρα, όσον αφορά το ζήτημα της πολιτικής τοποθέτησης που κάνατε σε σχέση με τους παρόχους ενέργειας, η χώρα μας είναι αυτή που από τον Μάρτιο του 2022, με την πρόταση του Πρωθυπουργού, του Κυριάκου Μητσοτάκη, είχε ζητήσει από την Ευρωπαϊκή Επιτροπή να εξετάσει έξι σημεία τα οποία αποσκοπούσαν στη μείωση των τιμών ενέργειας, αποσυνδέοντας στην ουσία τη διεθνή τιμή του φυσικού αερίου από τον λογαριασμό της ηλεκτρικής ενέργειας.

Φαίνεται ότι προς αυτή την κατεύθυνση κινούμαστε μετά τη συζήτηση που είχαμε το τελευταίο χρονικό διάστημα και με την επιστολή της κυρίας Προέδρου της Ευρωπαϊκής Επιτροπής αλλά και τη συζήτηση που έγινε στην Πράγα. Φαίνεται επίσης ότι ο μηχανισμός που εμείς έχουμε υιοθετήσει, ο οποίος επιστρέφει πίσω στους καταναλωτές περίπου το 90% των επικερδών των επιχειρήσεων παρόχων ενέργειας, κερδίζει έδαφος σε πάρα πολλές χώρες της Ευρωπαϊκής Ένωσης.

Άρα δεν καταλαβαίνω την αποστροφή ότι εμείς είμαστε με κάποιους, όπως λέτε εσείς, μεγάλους παραγωγούς ηλεκτρικής ενέργειας. Εμείς είμαστε με έναν μηχανισμό τον οποίο δεν μπορούσαμε να τον εφαρμόσουμε με άλλον τρόπο παρά μόνο εθνικά, έτσι. Αναμένουμε τις τολμηρές πρωτοβουλίες που χρειάζονται πράγματι από την Ευρωπαϊκή Ένωση, ώστε να έχουμε έναν οριζόντιο τρόπο αντιμετώπισης αυτού του φαινομένου στην πηγή. Ξέρετε όλοι ότι είναι μια πρωτόγνωρη κατάσταση, μια πρωτοφανής ενεργειακή κρίση, όχι απλά μια πετρελαϊκή, και γι’ αυτό χρειάζεται συνοχή στις δράσεις μας, σχέδιο και επιμονή. Αυτό εμείς τουλάχιστον σαν Κυβέρνηση το επιδεικνύουμε.

Κι αν δει κανείς τις επιδοτήσεις που γίνονται στο ρεύμα αυτόν τον μήνα, θα δει ότι είναι μόνο 100 εκατομμύρια περίπου ευρώ αυτά που προέρχονται από το κρατικό προϋπολογισμό και τα υπόλοιπα του 1,1 δισεκατομμυρίου περίπου ευρώ προέρχονται από ανάκληση κερδών από τους παρόχους ηλεκτρικής ενέργειας. Εμείς έτσι θα συνεχίσουμε, μέχρι να υπάρξει μια τολμηρή απόφαση της Ευρωπαϊκής Επιτροπής σε αυτό το πεδίο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Η επόμενη ερώτηση είναι η ένατη με αριθμό 20/3-10-2022 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Εσωτερικών, με θέμα: «Να γίνουν δεκτά όλα τα παιδιά που έχουν αιτηθεί στους παιδικούς σταθμούς της Σαντορίνης».

Και σε αυτή την ερώτηση θα απαντήσει ο κ. Πέτσας, Αναπληρωτής Υπουργός Εσωτερικών.

Κυρία Κομνηνάκα, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, το θέμα της σημερινής ερώτησης πραγματικά θα μπορούσε να γενικευθεί και να αφορά το σύνολο της επικράτειας και πολύ περισσότερο τη νησιωτική Ελλάδα, όπου είναι πολύ έντονα τα προβλήματα με τη μη ύπαρξη θέσεων στους δημοτικούς παιδικούς σταθμούς για να καλύψουν όλες τις ανάγκες του παιδικού πληθυσμού.

Όμως, αυτό που στάθηκε αφορμή για τη συγκεκριμένη ερώτηση ήταν ένα περιστατικό που πραγματικά αναστάτωσε την κοινωνία της Σαντορίνης και που ξεπερνά κι αυτά τα όρια, αν θέλετε, των αδιεξόδων που δημιουργεί η πολιτική σας για χιλιάδες νέα ζευγάρια, ιδίως για εκείνα που κινούνται στην ανασφάλεια της εργασιακής περιπλάνησης.

Εδώ και πάνω από έναν μήνα μητέρα εκπαιδευτικός που διορίστηκε ως αναπληρώτρια στο ημερήσιο ΕΠΑΛ της Σαντορίνης αναγκάζεται να παίρνει στο σχολείο μαζί της το είκοσι μηνών αγοράκι της, να το κρατάει στην αγκαλιά της κατά τη διάρκεια του μαθήματος, την ώρα της εφημερίας, στους διαδρόμους, όλη τη μέρα, γιατί, ενώ είναι δικαιούχος voucher, δεν υπάρχει κενή θέση στον έναν και μοναδικό δημοτικό παιδικό σταθμό που υπάρχει στο νησί της Σαντορίνης και που εξυπηρετεί βρεφικές ηλικίες. Και βέβαια η συγκεκριμένη αναπληρώτρια αποδέχτηκε τη θέση στη Σαντορίνη, παρ’ όλο που η καταγωγή είναι της από τη βόρεια Ελλάδα, όπου μετέβη μόνη της, χωρίς κανένα άλλο μέλος της οικογένειάς της, χωρίς να έχει δηλαδή και οποιαδήποτε δυνατότητα βοήθειας.

Επίσης, γνωρίζετε πολύ καλά ότι ο μισθός που παίρνουν οι αναπληρωτές εκπαιδευτικοί με το ζόρι αντέχει να καλύψει τα έξοδα διαβίωσής τους, ιδιαίτερα σε αυτές τις περιοχές, στη Σαντορίνη και άλλες νησιωτικές περιοχές, που τα ενοίκια είναι εκτοξευμένα. Άρα είναι αδύνατον να μπορέσει να ανταποκριθεί και στα έξοδα ενός ιδιωτικού παιδικού σταθμού.

Αυτό βέβαια αποτυπώνει την εικόνα που ισχύει και για πολλά άλλα παιδιά στο νησί της Σαντορίνης, αφού η λίστα αναμονής που υπάρχει για τις βρεφικές ηλικίες στον έναν και μοναδικό δημοτικό παιδικό σταθμό, απ’ ό,τι μας ενημέρωσαν, αριθμεί σαράντα εννιά παιδιά, συμπεριλαμβανομένων αυτών που έχουν λάβει voucher. Και όλες αυτές οι δυσκολίες διαμορφώνονται, ενώ είναι γνωστό ότι η φοίτηση των μικρών παιδιών προσχολικής ηλικίας στους παιδικούς σταθμούς είναι μια αναντικατάστατη διαδικασία, που συμβάλλει στην ολόπλευρη ανάπτυξη και κοινωνικοποίησή τους. Αποτελεί αναφαίρετο δικαίωμά τους. Πρέπει να τους εξασφαλίζεται, όπως βέβαια πρέπει να εξασφαλίζεται και η δυνατότητα σε όλους τους γονείς να καλύπτουν την ανάγκη τους να μπορούν να πάνε το παιδί τους στον βρεφικό σταθμό, για να μπορέσουν απρόσκοπτα να εργαστούν.

Η εικόνα αυτή της εκπαιδευτικού με το παιδί μέσα στις αίθουσες διδασκαλίας, αλλά και όλες οι άλλες οικογένειες που αναμένουν να εγγράψουν τα παιδιά τους στους παιδικούς σταθμούς, ακόμη και αν έχουν ενταχθεί στο πρόγραμμα επιδότησης, είναι καταδικαστέα και ως εκ τούτου δεν μπορεί να γίνει αποδεκτή σε καμμιά περίπτωση, γιατί οδηγεί πραγματικά σε οικονομική δυσπραγία δεκάδες ζευγάρια στο νησί της Σαντορίνης.

Πρέπει το πρόβλημα αυτό το Υπουργείο Εσωτερικών σε συνεργασία με τον Δήμο Σαντορίνης να το λύσει προχωρώντας σε όλα τα αναγκαία μέτρα, με την πρόσληψη επιπλέον προσωπικού και την εξεύρεση κατάλληλου χώρου, ώστε να μπορούν να καλυφθούν όλες οι αιτήσεις. Σας ρωτάμε, λοιπόν, τι άμεσα μέτρα θα πάρετε για να μπορέσουν να καλυφθούν οι εκκρεμείς αιτήσεις για όλα τα παιδιά του νησιού.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πράγματι είναι ένα πολύ ευαίσθητο ζήτημα. Γενικά για τα ζητήματα εναρμόνισης της επαγγελματικής και οικογενειακής ζωής νομίζω ότι έχουμε κάνει σημαντική πρόοδο τα τελευταία χρόνια, ιδίως μέσω του προγράμματος που έχει φυσικά αυξήσει τις θέσεις σε βρεφικούς και παιδικούς σταθμούς και στα κέντρα δημιουργικής απασχόλησης παιδιών σε όλη την Ελλάδα, μία χρηματοδότηση που έχει φτάσει στα 332 εκατομμύρια ευρώ φέτος, ενώ πριν από τρία-τέσσερα χρόνια ήταν στα 270 εκατομμύρια ευρώ. Δηλαδή έχουμε μια σημαντική αύξηση των κονδυλίων, για να καλύψουμε όσο το δυνατόν περισσότερες θέσεις.

Για το συγκεκριμένο περιστατικό, όμως, που θίγετε στην περίπτωση της Σαντορίνης οφείλουμε να πούμε δύο πράγματα σε σχέση με τη δυναμικότητα που υπάρχει στο νησί. Θα καταθέσω στα Πρακτικά το σχετικό έγγραφο του δήμου.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατ’ αρχάς, στη Σαντορίνη λειτουργούν δύο παιδικοί σταθμοί, με συνολική μέγιστη χωρητικότητα εκατόν σαράντα οκτώ παιδιών και πέρσι αδειοδοτήθηκε και δόθηκε σε λειτουργία ο πρώτος βρεφονηπιακός σταθμός στο Εμπορείο, με χωρητικότητα είκοσι τέσσερα παιδιά στα βρεφικά τμήματα και πενήντα παιδιά στα νηπιακά τμήματα. Η διαδικασία που ακολουθείται για την εγγραφή των παιδιών ακολουθεί το άρθρο 4 του πρότυπου κανονισμού λειτουργίας παιδικών και βρεφονηπιακών σταθμών, σύμφωνα με τον οποίο υποβάλλονται οι αιτήσεις εγγραφής στον σταθμό από 10 Μαΐου μέχρι 31 Μαΐου κάθε έτους και σε όλη τη διάρκεια του έτους, εφόσον υπάρχουν κενές θέσεις και δεν εκκρεμούν εμπρόθεσμες αιτήσεις που δεν έχουν ικανοποιηθεί.

Το σχολικό έτος 2022 - 2023 η αρμόδια επιτροπή του Δήμου της Σαντορίνης ερωτάται για την αξιολόγηση των αιτήσεων εγγραφής, επανεγγραφής των βρεφών και νηπίων. Συγκροτήθηκε στις 6 Ιουνίου του 2022. Κατήρτισε το πρώτο πρακτικό, με το οποίο εκαλύφθησαν όλες οι θέσεις του σταθμού του νησιού. Επομένως για τη συγκεκριμένη εκπαιδευτικό δεν υπήρχε δυνατότητα νέας θέσης, προκειμένου να την καλύψει -με βάση την υφιστάμενη χωρητικότητα- ο σχετικός δήμος. Όμως, αυτό είναι ένα ζήτημα το οποίο είναι ειδικό και ως τέτοιο πρέπει να το αντιμετωπίσουμε.

Είμαστε σε συνεννόηση με τον δήμο, είμαστε σε συνεννόηση με το Υπουργείο Εργασίας και Κοινωνικών Υποθέσεων και αυτό που νομίζω ότι πρέπει να κάνουμε το επόμενο χρονικό διάστημα είναι να βρεθεί μια λύση, η οποία όμως απαιτεί μια νομική διέξοδο. Αυτή η νομική διέξοδος νομίζω ότι μπορεί να συζητηθεί μεταξύ μας με ανοιχτό μυαλό και να μην αφήνουμε τέτοιες περιπτώσεις οι οποίες -επαναλαμβάνω- είναι λίγες και εξαιρετικές να αμαυρώνουν μια συνολικότερη προσπάθεια που έχει να κάνει με την ενίσχυση αυτού του προγράμματος εναρμόνισης επαγγελματικής και οικογενειακής ζωής.

Εγώ θα ήμουν πολύ ανοικτός να δω οποιαδήποτε θέση η οποία θα μπορούσε να καλυφθεί έστω και υπεράριθμη σε αυτή τη χωρητικότητα και επιφυλάσσομαι σε ένα σύντομο χρονικό διάστημα να επανέλθω στο θέμα αυτό, αφού συνεννοηθούμε με τον δήμο και το Υπουργείο Εργασίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Κομνηνάκα, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Ευχαριστώ.

Κύριε Υπουργέ, κατανοείτε νομίζω ότι φυσικά η συγκεκριμένη περίπτωση είναι μια ιδιαίτερη και πολύ ευαίσθητη περίπτωση που έχει οδηγήσει σε μια πολύ ακραία κατάσταση να πηγαίνει μια καθηγήτρια κάθε μέρα στη δουλειά της στο ΕΠΑΛ με ένα βρέφος στην αγκαλιά της, με ό,τι αυτό σημαίνει για το ίδιο το παιδί, για την εκπαιδευτικό αλλά και για την εκπαιδευτική διαδικασία που διεξάγεται μέσα στο σχολείο.

Όμως, αυτό δεν αποτελεί εξαίρεση. Και εξηγώ: Όπως χαρακτηριστικά είπατε, οι αιτήσεις για τους βρεφικούς σταθμούς και τους παιδικούς σταθμούς είναι μέχρι 31 Μάη. Οι χιλιάδες αναπληρωτές που βρίσκονται σε μόνιμη ομηρία και περιπλάνηση, σε περιπτώσεις που αφορούν τέτοιες ηλικίες, μητέρες μικρών παιδιών, πότε θα μπορέσουν να κάνουν αυτές τις αιτήσεις, όταν ο διορισμός τους έρχεται τον Σεπτέμβρη στην καλύτερη περίπτωση ή και στην υπόλοιπη διάρκεια της χρονιάς;

Άρα αντικειμενικά δημιουργούνται αδιέξοδα από το ίδιο το γεγονός ότι αυτοί οι άνθρωποι είναι σε μια μόνιμη ομηρία και πολλές φορές αναγκάζονται να αποδεχτούν θέση στην άλλη άκρη της χώρας, δημιουργώντας τεράστια προβλήματα για την οικογένειά τους, οικονομικές δυσκολίες κ.λπ., είτε για να μην πεταχτούν έξω από τους πίνακες των αναπληρωτών είτε γιατί έστω και αυτά τα ελάχιστα που θα τους μείνουν τελικά -αν τους μείνουν- είναι αναγκαία για την κάλυψη του οικογενειακού τους προϋπολογισμού.

Όμως, ακόμα και οι αριθμοί των παιδιών που είναι σε λίστα αναμονής σήμερα στον έναν παιδικό σταθμό που μπορεί να εξυπηρετεί βρεφικές ηλικίες στη Σαντορίνη -και αυτό έγινε την τελευταία χρονιά μετά από επανειλημμένες πιέσεις και κινητοποιήσεις, δεν υπήρχε προηγούμενα- δηλαδή σε ένα νησί με περίπου τριάντα χιλιάδες μόνιμους κατοίκους, ο αριθμός των είκοσι τεσσάρων παιδιών καταλαβαίνετε ότι είναι, όχι αποτρεπτικός, αλλά σε καμμία περίπτωση δεν μπορεί να ικανοποιήσει τις ανάγκες. Είναι χαρακτηριστικό ότι δεν είναι η μοναδική περίπτωση, που οικογένειες ακόμα που έχουν λάβει voucher για να βάλουν τα παιδιά τους σε κάποιον παιδικό σταθμό δεν τα καταφέρνουν. Οι αριθμοί των δικαιούχων είναι μεγαλύτεροι από τις θέσεις που μπορεί να ικανοποιήσει μια περιοχή.

Και ξέρετε ότι, αν στην Αττική αυτό σημαίνει έναν αγώνα δρόμου για τους γονείς να στέλνουν τα παιδιά τους σε παιδικούς σταθμούς πολλά χιλιόμετρα μακριά, σε άλλους δήμους και να προσπαθούν να συνδυάσουν όπως λέτε την επαγγελματική με την οικογενειακή τους ζωή -που είναι μεγάλη συζήτηση το πώς εναρμονίζεται και ποιος είναι ο στόχος αυτής της εναρμόνισης- στα νησιά η κατάσταση είναι αδιέξοδη, όταν πραγματικά δεν υπάρχει η δυνατότητα ούτε και αυτής της διαπεριφοράς, αν μπορώ να το πω έτσι, εύρεσης θέσης για τους παιδικούς σταθμούς. Άρα είναι επιτακτική η ανάγκη.

Συμφωνούμε ότι η συγκεκριμένη περίπτωση της εκπαιδευτικού πρέπει να λυθεί άμεσα, κατά προτεραιότητα, γιατί έχει δημιουργήσει μια πολύ δύσκολη κατάσταση. Όμως, ο αριθμός των παιδιών που έχουν μείνει εκτός των παιδικών σταθμών αποδεικνύει ότι εδώ μιλάμε για ένα γενικότερο πρόβλημα που πρέπει να λυθεί και στη Σαντορίνη με την ανάπτυξη περισσότερων παιδικών σταθμών, με τη δημιουργία περισσότερων θέσεων και για τις βρεφικές ηλικίες.

Αυτό φυσικά αφορά και το σύνολο της επικράτειας, όταν φέτος, παρά τους αριθμούς που περιγράφετε εδώ, τέσσερα στα δέκα παιδιά για τα οποία οι γονείς τους κατέθεσαν αιτήσεις για το πρόγραμμα επιδότησης των τροφείων αποκλείστηκαν από αυτή τη δυνατότητα. Ακόμα και παιδιά και οικογένειες που πληρούσαν τα οικονομικά και κοινωνικά κριτήρια, ωστόσο κόπηκαν στη ζυγαριά του κόστους-οφέλους και στον περιορισμένο προϋπολογισμό.

Γιατί φέτος μπορεί να λέτε ότι ήταν κατά τι αυξημένος ο προϋπολογισμός σε σχέση με άλλες χρονιές, όμως έχουν αυξηθεί κατά πολύ και οι αιτήσεις λόγω της εκτεταμένης ακρίβειας, της αύξησης του κόστους ζωής συνολικά για τη λαϊκή οικογένεια, που οδηγεί πραγματικά για τις περισσότερες οικογένειες σε μονόδρομο την επιλογή της επιδότησης τροφείων προκειμένου να μπορέσουν να πάνε τα παιδιά τους στον παιδικό σταθμό, όταν τα τροφεία στους ιδιωτικούς σταθμούς και όπου υπάρχουν και θέσεις είναι απλησίαστα πραγματικά σε σχέση με τους μισθούς και τις δυνατότητες που υπάρχουν.

Άρα η πραγματική έγνοια για τη στήριξη της μητρότητας και για την οικογενειακή ζωή και για την ομαλή ανάπτυξη των βρεφών σημαίνει όχι επιλεκτικές λύσεις στις έκτακτες περιπτώσεις που δημιουργούνται, αλλά να πάρετε μέτρα, ώστε να στελεχωθούν οι παιδικοί σταθμοί. Υπάρχουν κατάλληλα κτήρια που θα μπορούσαν να μετατρέπονται σε παιδικούς σταθμούς και στο νησί της Σαντορίνης, αντί να αξιοποιούνται για τουριστικές βίλες και άλλους σκοπούς, για να μπορέσουν όλα τα παιδιά που έχουν μείνει σε εκκρεμότητα και τη φετινή χρονιά να βρουν μια θέση στους παιδικούς σταθμούς, όπως δικαιούται το κάθε παιδί για την ομαλή του ανάπτυξη και όπως, βέβαια, δικαιούνται και οι γονείς για να μπορέσουν να έχουν μια ομαλή πρόσβαση στην εργασία, όπως είναι το σύγχρονο και αναγκαίο σήμερα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κομνηνάκα.

Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, να ξεκαθαρίσουμε ένα πράγμα. Θα έρθω στη γενικότερη τοποθέτησή σας για το δημογραφικό, αλλά για τη συγκεκριμένη περίπτωση και για την εκπαιδευτικό η οποία για να υπηρετήσει το εκπαιδευτικό μας σύστημα μετακινείται από τον τόπο κατοικίας της και πάει σε ένα νησί, όπου παίρνει μαζί το παιδί της για το οποίο ψάχνει να βρει μια θέση σε ένα σταθμό, σας είπα και πριν ότι είμαστε απόλυτα θετικοί στο Υπουργείο Εσωτερικών να βρούμε μια λύση που θα ικανοποιεί την ειδική περίπτωση.

Τώρα στα ευρύτερα θέματα. Είναι δυνατόν να αγνοούμε την προσπάθεια που έχει γίνει στην αντιμετώπιση αυτών των προβλημάτων; Διέκρινα έναν σαρκασμό στον λόγο σας σε σχέση με την εναρμόνιση οικογενειακής και επαγγελματικής ζωής. Σας είπα ότι για τους βρεφονηπιακούς σταθμούς η πολιτική μας είναι κανένα παιδί να μη μείνει εκτός βρεφονηπιακού σταθμού. Αυτό το λέγαμε πριν το καλοκαίρι του 2019, πριν τις εκλογές του Ιουλίου. Μας ζητούσαν τότε να κοστολογήσουμε το μέτρο αυτό και υπολογίζαμε ότι θα χρειαζόντουσαν γύρω στα 180 εκατομμύρια ευρώ.

Σήμερα, όπως σας είπα πριν, μαζί με τα κέντρα δημιουργικής απασχόλησης παιδιών διαθέτουμε 332 εκατομμύρια ευρώ.

**ΜΑΡΙΑ ΚΟΜΝΗΝΑΚΑ:** Πόσα παιδιά έχουν μείνει εκτός;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Έχουμε δεσμευθεί φέτος ότι θα βάλουμε και επιπλέον χρήματα, ώστε ειδικά στα κέντρα δημιουργικής απασχόλησης παιδιών, επειδή υπήρξε και η αύξηση της ζήτησης όπως είπατε, να καλύψουμε και επιπλέον θέσεις με 5 εκατομμύρια ευρώ από το Υπουργείο Εσωτερικών, με ό,τι χρειαστεί σε συνεργασία με το Υπουργείο Ανάπτυξης και το Υπουργείο Οικονομικών για να καλύψουμε την αυξημένη ζήτηση και να μην έχουμε λιγότερα vouchers απ’ ό,τι θα υπήρχαν πέρυσι.

Τι άλλο κάναμε φέτος; Αυξήσαμε το κουπόνι κατά 10%. Αυξήσαμε τα εισοδηματικά κριτήρια για τις οικογένειες. Δεν μπορεί να κλείνει κανείς τα μάτια και να τα αγνοεί αυτά.

Επομένως έχουμε κάνει μεγάλη προσπάθεια βάζοντας το χέρι στην τσέπη του κρατικού προϋπολογισμού για να στηρίξουμε αυτή την πολιτική. Έχουμε δεσμευτεί ότι μετά το τέλος της κοινοτικής χρηματοδότησης θα υπάρξει πλήρης ανάληψη του κονδυλίου αυτού από τον κρατικό προϋπολογισμό. Κι όπως ξέρετε, ενδεχομένως, αυτή η κοινοτική χρηματοδότηση ήταν να τελειώσει. Στο καινούργιο πλαίσιο 2021 - 2027 δεν προβλεπόταν αρχικά τέτοιου είδους χρηματοδότηση. Όμως κάναμε εμπροσθοβαρή χρηματοδότηση μέχρι το 2025 και από το 2025 και μετά όλα αυτά τα χρήματα που σήμερα δίνουμε θα δίνονται από τον κρατικό προϋπολογισμό.

Τώρα όσον αφορά τα ευρύτερα ζητήματα δημογραφικής πολιτικής. Εμείς δεν εξαγγείλαμε πρόσφατα ένα ολόκληρο πλαίσιο που έχει να κάνει με τη στέγη για τα νέα ζευγάρια, για τους νέους ανθρώπους; Αυτά, επίσης, δεν μπορούμε να τα αγνοούμε. Αυτή η Κυβέρνηση δεν θεσμοθέτησε 2.000 ευρώ για κάθε παιδί που γεννιέται;

Άρα έχουμε ένα ευρύτερο πλαίσιο για την αντιμετώπιση του ζητήματος. Είναι ένα πολύ δύσκολο θέμα. Η Απογραφή του 2021 το αποδεικνύει, ιδίως στις περιοχές της υπαίθρου οι οποίες κινδυνεύουν, ιδίως οι ορεινοί μας όγκοι, με σοβαρό ζήτημα ερημοποίησης. Δεν είναι για μικροπολιτικές κορώνες αυτό. Είναι για έναν σχεδιασμό σοβαρό. Και πραγματικά τα ζητήματα της ορεινότητας, όπως και της νησιωτικότητας αυτό απαιτούν. Όπως έχει πει ο Πρωθυπουργός και στις πρόσφατες συναντήσεις που είχε με δημάρχους από ορεινές περιοχές και από τους πολύ μικρούς νησιωτικούς δήμους, αυτό προχωρά. Και ξέρετε ότι έχουμε φτιάξει κυβερνητική επιτροπή που συζητούμε μαζί με την ΚΕΔΕ και την Επιτροπή Ορεινών Περιοχών να αντιμετωπίσουμε τέτοια ζητήματα.

Άρα άλλο πράγμα το ειδικό θέμα, όπου είμαστε απόλυτα θετικοί, άλλο πράγμα το γενικό θέμα το οποίο είπατε και το οποίο έχει μια σειρά από κυβερνητικές πολιτικές οι οποίες εξελίσσονται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, σας ενημερώνω ότι η δεύτερη με αριθμό 4/3-10-2022 επίκαιρη ερώτηση του πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών, η τρίτη με αριθμό 12/3-10-2022 επίκαιρη ερώτηση του δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας και η έκτη με αριθμό 6/3-10-2022 επίκαιρη ερώτηση του δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, δεν θα συζητηθούν κατόπιν συνεννόησης των ερωτώντων Βουλευτών με ερωτώμενους Υπουργούς.

Θα συζητηθεί, τώρα, η πρώτη με αριθμό 9/3-10-2022 επίκαιρη ερώτηση του δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Επείγοντα προβλήματα της δημόσιας ναυτικής εκπαίδευσης».

Θα απαντήσει ο Υπουργός Ναυτιλίας και Νησιωτικής Πολιτικής κ. Γιάννης Πλακιωτάκης.

Κύριε Μιχαηλίδη, έχετε τον λόγο για την πρωτολογία σας.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, ένα από τα σοβαρότερα ζητήματα τα οποία αντιμετωπίζει σήμερα η δημόσια ναυτική εκπαίδευση, δηλαδή η ΑΕΝ και το ΚΕΣΕΝ, η επιμόρφωση, είναι η σημαντική έλλειψη ναυτοδιδασκάλων. Το πρόβλημα προκύπτει από τον συνδυασμό δύο πολύ σοβαρών παραγόντων. Ο ένας είναι ότι ο μεγάλος αριθμός των διδασκόντων, όπως γνωρίζετε, είναι συνταξιούχοι ναυτικοί. Υπολογίζουμε ότι ένα κατά μέσο όρο 60%-70% του εκπαιδευτικού έργου καλύπτεται από συνταξιούχους ναυτικούς.

Είναι γνωστό, επίσης, ότι η επενέργεια του άρθρου 53 του ν.4777/2021, βάσει του οποίου πλέον οι συνταξιούχοι του πρώην ΝΑΤ που διδάσκουν τη δημόσια ναυτική εκπαίδευση υπάγονται από την 1-9-2022 στις διατάξεις του νόμου Κατρούγκαλου του 2016, θα υφίστανται μία περικοπή 30% στη σύνταξή τους.

Να θυμίσω, κύριε Υπουργέ, ότι οι προβλέψεις του νόμου Κατρούγκαλου δεν εφαρμόστηκαν ποτέ για τους συνταξιούχους ναυτοδιδασκάλους μετά από τη γνωστή εγκύκλιο Πετρόπουλου, η οποία ανέστελλε την εφαρμογή της, δηλαδή τις περικοπές, στην κατηγορία αυτή των συνταξιούχων.

Ο κ. Μηταράκης, τότε Υφυπουργός Εργασίας, προφασιζόμενος -και θα το εξηγήσω στη δευτερομιλία μου γιατί- τη μη ορθή νομοθέτηση έσπευσε να νομοθετήσει πλέον την περικοπή κατά 30% των συντάξεων των ναυτοδιδασκάλων από 1-11-2022, μία ρύθμιση η οποία όπως φαίνεται είχε μια ολέθρια επενέργεια στη δημόσια ναυτική εκπαίδευση.

Αντιλαμβανόμαστε όλοι ότι η περικοπή αυτή αποτελεί ένα σοβαρό αντικίνητρο προκειμένου να προσφέρουν διδακτικό έργο οι συνταξιούχοι ναυτοδιδάσκαλοι. Θέλω να σας πω ότι -και το γνωρίζετε νομίζω- ότι κατά την εξεταστική περίοδο του Σεπτεμβρίου δεν παρουσιάστηκαν προκειμένου να κάνουν τις εξετάσεις. Και δημιουργείται ομολογουμένως μια εκρηκτική κατάσταση στον χώρο της δημόσιας ναυτικής εκπαίδευσης κυρίως σε μικρές σχολές όπως είναι η ΑΕN Οινουσσών, Καλύμνου, Πρέβεζας, Κεφαλλονιάς αλλά και στο ΚΕΣΕΝ, μιας και όπως προανέφερα, η πλειονότητα των ναυτοδιδασκάλων είναι συνταξιούχοι του τέως ΝΑΤ.

Βεβαίως εδώ στην αποδιοργάνωση του εκπαιδευτικού έργου αλλά και των παραγόμενων υπηρεσιών συμβάλλει η πολύ σοβαρή αυτενέργεια που έχει η εφαρμογή της ελάχιστης βάσης εισαγωγής στους εισαγομένους στις ΑΕΝ. Ενδεικτικά να σας αναφέρω ότι η ΑΕΝ Μηχανικών της Χίου είχε ζητήσει ότι θα μπορούσε να καλύψει εκατόν είκοσι θέσεις σπουδαστών και τελικά εισήχθησαν εβδομήντα εννέα.

Θα ήθελα, κύριε Υπουργέ, κατ’ αρχάς να μας αναφέρετε πώς σκοπεύετε να αντιμετωπίσετε το ζήτημα αυτό της απροθυμίας των συνταξιούχων ναυτοδιδασκάλων μετά τις περικοπές του 30% των συντάξεών τους. Επίσης έχει προχωρήσει η εξαγγελθείσα πρόσληψη μόνιμου προσωπικού και κυρίως σχεδιάζετε να δώσετε κίνητρα για τις προσλήψεις αυτές για να είναι αποτελεσματικές; Γνωρίζετε νομίζω πολύ καλά το ζήτημα ότι θα πρέπει να έχουν ειδικά κίνητρα οι ναυτοδιδάσκαλοι. Και βεβαίως θα συνεχίσετε να εφαρμόζετε την ελάχιστη βάση εισαγωγής στο συγκεκριμένο αντικείμενο της δημόσιας ναυτικής εκπαίδευσης με τις συνέπειες τις οποίες προανέφερα;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ο κύριος συνάδελφος αναφέρεται σε ένα πολύ σημαντικό ζήτημα που απασχολεί την ελληνική και κατ’ επέκταση την παγκόσμια ναυτιλία. Είναι το ζήτημα της εκπαίδευσης των ναυτικών. Θα μου δοθεί, λοιπόν, η ευκαιρία και στα ερωτήματά σας να απαντήσω, αλλά να αναφερθώ και συνοπτικά στο ζήτημα της εκπαίδευσης των ναυτικών.

Με έχετε ακούσει πολλές φορές να τοποθετούμαι για το ζήτημα. Έχω επισημάνει ότι ένα από τα μεγαλύτερα προβλήματα που θα αντιμετωπίσει η παγκόσμια ναυτιλία είναι αυτό της έλλειψης αξιωματικών. Το Διεθνές Ναυτιλιακό Επιμελητήριο έχει υπολογίσει ότι έως το 2026 το έλλειμμα στην παγκόσμια ναυτιλία σε ποιοτικούς αξιωματικούς θα είναι περίπου ενενήντα χιλιάδες. Μιλάμε για ένα τεράστιο ζήτημα. Άρα ξεκινάμε με το πολύ μεγάλο πρόβλημα της παγκόσμιας και κατ’ επέκταση της ελληνικής ναυτιλίας.

Ένα άλλο σημείο που θέλω επίσης να επισημάνω είναι ότι η ελληνική ναυτιλία στηρίζεται σε πολύ μεγάλο βαθμό στην ικανότητα των Ελλήνων αξιωματικών και βεβαίως στην πολύ μεγάλη παρακαταθήκη και εμπειρία που έχουν όλα αυτά τα στελέχη, όταν μετά από χρόνια καλούνται να υπηρετήσουν τις ναυτιλιακές εταιρείες πλέον εταιρείες στη στεριά. Ας δούμε όμως ποια είναι η εικόνα της δημόσιας ναυτικής εκπαίδευσης η οποία αποτελείται από δεκαεννέα δημόσιες δομές. Είναι έντεκα ακαδημίες εμπορικού ναυτικού, πέντε κέντρα επιμόρφωσης στελεχών εμπορικού ναυτικού, δύο σχολές σωστικών και πυροσβεστικών μέσων και μία δημόσια σχολή μετεκπαίδευσης θαλαμηπόλων όπου υπηρετούν συνολικά ενενήντα πέντε μόνιμοι και ιδιωτικού δικαίου αορίστου χρόνου εκπαιδευτικοί.

Επιπλέον από το 2019, δηλαδή, τα τελευταία τρία χρόνια έχουν προσληφθεί σαράντα οχτώ μόνιμοι εκπαιδευτικοί διαφόρων ειδικοτήτων και βαθμίδων, ενώ είναι σε εξέλιξη η πρόσληψη για επιπλέον είκοσι μία κενές οργανικές θέσεις, μια διαδικασία η οποία αναμένεται να ολοκληρωθεί τους αμέσως επόμενους μήνες.

Περαιτέρω, και όπως φυσικά γνωρίζετε, προκειμένου να μην υπάρξει κανένα πρόβλημα όσον αφορά την ποιότητα παροχής έργου στις ακαδημίες αλλά και για να μην υπάρχει κανένα λειτουργικό πρόβλημα, είναι σύνηθες η πρόσληψη ωρομίσθιου εκπαιδευτικού προσωπικού. Για την εκπαιδευτική περίοδο 2022-2023 θα προσληφθούν εκατόν δεκατέσσερις ωρομίσθιοι εκπαιδευτικοί εκ των οποίων οι σαράντα τρεις είναι συνταξιούχοι ναυτοδιδάσκαλοι, όπως ονομάζονται.

Και γιατί είναι σύνηθες το φαινόμενο; Διότι δεν υπάρχει προσφορά στην αγορά εργασίας. Διότι κανένας καπετάνιος δεν πρόκειται να αφήσει την εργασία του στο πλοίο για να έρθει για να προσληφθεί και να διδάξει στις ακαδημίες εμπορικού ναυτικού.

Θέλω λοιπόν με βάση αυτό να διερωτηθώ. Είναι μόνο αυτό που μπορούμε να κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιτρέψτε μου κύριε Πρόεδρε, επειδή είναι σημαντικό το ζήτημα να αναφερθώ σε κάποια στοιχεία πριν δώσω την απάντηση στον αγαπητό συνάδελφο.

Νομίζω ότι η ναυτική εκπαίδευση δεν είναι μια απλή διδακτική διαδικασία. Πρέπει να ξεκινήσεις από τα μαθητικά χρόνια. Πρέπει να δώσουμε κίνητρα στον νέο να έρθει και να ασχοληθεί με το ναυτικό επάγγελμα, έτσι ώστε να γίνει κατανοητό, γνωστό, ελκυστικό ένα επάγγελμα το οποίο είναι προσοδοφόρο από όλες τις απόψεις πέρα από οικονομικούς λόγους, προφανώς και λόγους κοινωνικής καταξίωσης.

Επομένως η ναυτική εκπαίδευση χρειάζεται μεταρρύθμιση, εκσυγχρονισμό, ψηφιοποίηση διαδικασιών. Αυτή την ώρα πρέπει να σας πω ότι έχουμε διασφαλίσει για τη συνολική αναβάθμιση της ναυτικής εκπαίδευσης από πόρους του ΕΣΠΑ πάνω από 200 εκατομμύρια ευρώ για την περίοδο 2021-2027, ενώ είναι σε πλήρη εξέλιξη η ψηφιοποίηση της ναυτιλιακής διοίκησης και των ακαδημιών εμπορικού ναυτικού και των ΚΕΣΕΝ. Είναι έντεκα ψηφιακές παρεμβάσεις, όπως για παράδειγμα την ψηφιακή διαχείριση του προγράμματος σπουδών, την ψηφιοποίηση των αρχείων των σχολών, την ψηφιακή γραμματεία και βέβαια και άλλες ψηφιακές παρεμβάσεις που θα πάνε τις δημόσιες σχολές στην επόμενη περίοδο.

Και βεβαίως για πρώτη φορά στην ιστορία των ακαδημιών εξασφαλίσαμε επιδότηση για το δεύτερο εκπαιδευτικό ταξίδι των δόκιμων αξιωματικών. Αυτό γίνεται για πρώτη φορά και αντιλαμβάνεστε ότι αυτή η πρωτοβουλία διασφαλίζει και περισσότερες θέσεις άσκησης για τους δόκιμους αξιωματικούς, την έγκαιρη ολοκλήρωση των σπουδών τους και βεβαίως ισότιμη μεταχείριση για τις γυναίκες σπουδάστριες.

Τώρα ερχόμενος στην επίκαιρη ερώτησή, σας κύριε συνάδελφε, επειδή αναφερθήκατε στην εγκύκλιο του πρώην Υφυπουργού Εργασίας, ο ν.4386/2006 του κ. Κατρούγκαλου δεν έλυσε το πρόβλημα νομοθετικά. Δεν εξαιρούσε τους ναυτοδιδασκάλους, αλλά αντίθετα τους άφηνε έρμαιο κυριολεκτικά σε μια ενδεχόμενη μελλοντική απαίτηση και μάλιστα με αναδρομική ισχύ.

Εμείς τι κάναμε; Εμείς λύσαμε νομοθετικά το ζήτημα με τον ν.4676/2020 και μάλιστα με αναδρομική ισχύ από 1ης Ιανουαρίου 2020 για να καλύψουμε το κενό του ΣΥΡΙΖΑ, ενώ δώσαμε επιπλέον παράταση μέχρι τις 31 Αυγούστου 2022. Εσείς ποτέ σας -νομοθετικά επαναλαμβάνω- δεν ασχοληθήκατε με το συγκεκριμένο ζήτημα.

Εμείς τι κάνουμε σήμερα; Εμείς με σεβασμό και προς την προσφορά του ναυτοδιδασκάλου και βεβαίως με σεβασμό και στο εθνικό ασφαλιστικό μας σύστημα συνομιλούμε με όρους διαφάνειας με τους ενδιαφερόμενους και πολύ σύντομα θα καταθέσουμε ολοκληρωμένη πρόταση για να επιλυθεί το συγκεκριμένο ζήτημα.

 Όσον αφορά τώρα στο δεύτερο ερώτημά σας, θέλω να ξεκαθαρίσω ότι το ναυτικό επάγγελμα δεν είναι επάγγελμα παρίας.

Το ναυτικό επάγγελμα, η ελληνική ναυτιλιακή βιομηχανία είναι μια βιομηχανία στην οποία έχουν επενδυθεί εκατοντάδες εκατομμύρια, δισεκατομμύρια ευρώ για νέα, ασφαλή πλοία, νέας τεχνολογίας. Η ελάχιστη βάση εισαγωγής είναι βάσει του ν.4777/2021 και βεβαίως οι απόφοιτοι των γενικών και επαγγελματικών λυκείων για να εισαχθούν θα πρέπει να επιτευχθεί η ελάχιστη βαθμολογική επίδοση ίση ή μεγαλύτερη της ελάχιστης βάσης εισαγωγής από 0,8 έως 1,2 που στην προκειμένη περίπτωση για τις σχολές εμπορικού ναυτικού και για τους πλοιάρχους αλλά και για τους μηχανικούς, έχει οριστεί σε 0,80.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μιχαηλίδη, έχετε τον λόγο για τη δευτερολογία σας.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υπουργέ, κατ’ αρχάς θα συμφωνήσουμε σε ένα σημείο, ότι πράγματι η ναυτική εκπαίδευση σήμερα έχει αυξημένα στάνταρ και υψηλή ζήτηση στη διεθνή αγορά.

Και μιας και αναφερθήκατε στο Ναυτικό Επιμελητήριο Ελλάδος μάς είναι γνωστή η επισήμανση που έκανε πρόσφατα σε μια ημερίδα στη Διεθνή Έκθεση Θεσσαλονίκης ότι για τα επόμενα είκοσι χρόνια θα χρειαζόμαστε περίπου τρεισήμισι χιλιάδες νέους ναυτικούς τον χρόνο. Επομένως συμφωνούμε απολύτως. Άλλωστε και ο λόγος για τον οποίο καταθέτουμε την ερώτηση αυτή είναι η αγωνία μας για την πορεία της δημόσιας ναυτικής εκπαίδευσης.

Κύριε Υπουργέ, αναφερθήκατε στον νόμο Κατρούγκαλου και είπατε ότι δεν αναλάβαμε καμμία νομοθετική πρωτοβουλία, προκειμένου να αποκαταστήσουμε το πρόβλημα, το οποίο ομολογουμένως δημιούργησε για τους συνταξιούχους ναυτικούς, ναυτοδιδάσκαλους ο συγκεκριμένος νόμος. Δεν νομίζω ότι δεν γνωρίζετε, κύριε Υπουργέ, -απλά δεν το αναφέρετε για ευνόητους λόγους- τη δευτερογενή νομοθέτηση, δηλαδή την ερμηνευτική εγκύκλιο του κ. Πετρόπουλου, η οποία, ερμηνεύοντας το γράμμα και το πνεύμα του νόμου Κατρούγκαλου, εξαιρούσε τους ναυτοδιδασκάλους, συνταξιούχους ναυτικούς του τέως ΝΑΤ, από την περικοπή του 60% εάν και όταν προσφέρουν εκπαιδευτικό έργο. Νομίζω ότι σας αδικεί η παράλειψη αυτή. Επίσης να σας ενημερώσω, και πιστεύω ότι το γνωρίζετε, ότι ουδέποτε εφαρμόστηκε μέχρι πρότινος η περικοπή αυτή στους ναυτοδιδασκάλους.

Όμως ο πολύς κ. Μηταράκης, προφασιζόμενος δήθεν κακή νομοθετική ρύθμιση, έφερε εδώ στη Βουλή και νομοθέτησε την από 1ης Σεπτεμβρίου 2022 περικοπή κατά 30% των συντάξεων των συνταξιούχων του τέως ΝΑΤ ναυτοδιδασκάλων.

Για εμάς η κίνηση αυτή έχει ξεκάθαρη στόχευση, κύριε Υπουργέ, και πρέπει να είμαστε ειλικρινείς. Είναι ένα ακόμα λιθαράκι στην υποβάθμιση της δημόσιας ναυτικής εκπαίδευσης. Η απροθυμία την οποία προκαλεί ευθέως η ρύθμιση αυτή του κ. Μηταράκη στην προσέλευση ναυτοδιδασκάλων σαφώς υποβαθμίζει τη δημόσια ναυτική εκπαίδευση.

Μιας και αναφερθήκατε σε σχεδιαζόμενες αυξήσεις στο ωρομίσθιο των καθηγητών, κάναμε και εμείς προσπάθειες να βελτιώσουμε την οικονομική κατάσταση των ναυτοδιδασκάλων οι οποίοι προσφέρουν ωρομίσθιο έργο. Δυστυχώς οι δυνατότητες που προσέφερε το ΚΝΕ, το Κεφάλαιο Ναυτικής Εκπαίδευσης, ήταν εξαιρετικά περιορισμένες. Είχαμε τότε δυστυχώς τη δέσμευση ότι καμμία άλλη επιπλέον δυνατότητα δεν είχαμε πέραν μιας μικρής ομολογουμένως αύξησης που δώσαμε στη δική μας διακυβέρνηση στο ωρομίσθιο των καθηγητών.

Μια άλλη επίσης πρωτοβουλία την οποία είχε αναλάβει ο τότε Γενικός Γραμματέας του Υπουργείου κ. Τεμπονέρας να εφαρμόσουμε ή να επιχειρήσουμε να εφαρμόσουμε καθεστώς αναπληρωτών καθηγητών στο συγκεκριμένο αντικείμενο δεν ευοδώθηκε, διότι, όπως γνωρίζετε, οι ακαδημίες είναι αδιαβάθμιτες σχολές στην ουσία και ως εκ τούτου υπήρχε ένα πρόβλημα το οποίο μας εμπόδιζε για κάτι τέτοιο.

Επομένως, κύριε Υπουργέ, θα ήθελα στη δεύτερη ομιλία σας να μας πείτε συγκεκριμένα τι σχεδιάζετε. Είπατε ότι γενικά στο προσεχές χρονικό διάστημα έχετε την πρόθεση να δείτε το ζήτημα αυτό. Επαναλαμβάνω, συγκεκριμένα τι σχεδιάζετε, διότι η κατάσταση ομολογουμένως είναι εκρηκτική.

Μάλιστα να σας επισημάνω ότι και η ΠΕΜΕΝ στις 7 Οκτωβρίου σημειώνει ότι καμμία δέσμευση του Υπουργού Ναυτιλίας δεν έχει υλοποιηθεί μέχρι σήμερα για την επίλυση του οξυμένου προβλήματος σε ελλείψεις εκπαιδευτικών και συνολικά στη ναυτική εκπαίδευση. Απαιτείται η άμεση πρόσληψη μόνιμων εκπαιδευτικών για την κάλυψη των αυξημένων αναγκών.

Επαναλαμβάνω την εκτίμησή μας, κύριε Υπουργέ, ότι η ρύθμιση του κ. Μηταράκη, του τότε Υφυπουργού Εργασίας, δεν είναι αστοχία της Κυβέρνησης. Για μας είναι προφανές ότι σκοπεύει στη συνειδητή υποβάθμιση της δημόσιας ναυτικής εκπαίδευσης, κλείνει το μάτι στα ιδιωτικά συμφέροντα, τα οποία, όπως γνωρίζετε, ήδη θεριεύουν στον χώρο της ιδιωτικής ναυτικής εκπαίδευσης και είναι μια συνειδητή κυβερνητική επιλογή για την οποία έχετε ακέραιη την ευθύνη.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Να ξεκαθαρίσουμε τα πράγματα. Η εγκύκλιος Πετρόπουλου δεν είναι δευτερογενής νομοθεσία και δεν μπορεί να επικαλείστε ότι λύσατε το συγκεκριμένο ζήτημα νομοθετικά. Το αντίθετο κάνατε και σας εξήγησα τον λόγο. Αφήσατε έρμαια κυριολεκτικά τους ναυτοδιδασκάλους με τη νομοθετική ρύθμιση Κατρούγκαλου, η οποία δεν εξαιρούσε τους ναυτοδιδασκάλους. Σε αντίθεση με εμάς, που ήρθαμε και νομοθετήσουμε και καλύψαμε και τις δικές σας αδυναμίες.

Είπατε ότι δεν έχουμε προχωρήσει σε προσλήψεις μονίμων. Σας ανέφερα και στην πρωτολογία μου σαράντα οκτώ μόνιμες προσλήψεις επί ημερών μας και είκοσι μία επιπλέον, που είναι σε εξέλιξη διαγωνισμός και αναμένεται να ολοκληρωθεί τους αμέσως επόμενους μήνες.

Επίσης σας απάντησα ευθέως ότι είμαστε σε διαρκή επαφή με τους ναυτοδιδασκάλους, προκειμένου να βρούμε μία λύση στο ζήτημα. Εμείς όλα, ξέρετε, τα κάνουμε με διαφάνεια. Σκοπός μας είναι να σεβαστούμε και τον ρόλο τους και βεβαίως να λειτουργήσουν κανονικά όλες οι δημόσιες σχολές ναυτικής εκπαίδευσης.

Τώρα πάμε στο μεγάλο. Η μεγάλη εικόνα είναι ότι η δημόσια ναυτική εκπαίδευση πέρα βέβαια από τις χρηματοδοτήσεις που έχουμε εξασφαλίσει και τις πρωτοβουλίες που έχουμε αναλάβει είτε σε επίπεδο ψηφιακής μεταρρύθμισης είτε εξασφάλιση συγκεκριμένων κονδυλίων για τη συνολική αναβάθμιση, για παράδειγμα αυτή τη στιγμή υλοποιείται πρόγραμμα εξοπλισμού των ακαδημιών εμπορικού ναυτικού πάνω από 13 εκατομμύρια ευρώ, χρειάζεται συνολικό εκσυγχρονισμό. Άρα εμείς σε συνεργασία και με το Ευγενίδειο Ίδρυμα προωθούμε έναν νόμο-πλαίσιο για τη συνολική αναβάθμιση της δημόσιας ναυτικής εκπαίδευσης και ναι, με παράλληλο άνοιγμα της ιδιωτικής ναυτικής εκπαίδευσης. Ό,τι γίνεται δηλαδή σε όλα τα σύγχρονα ναυτιλιακά κράτη.

Εσείς θέλετε τα Ελληνόπουλα να έχουν τη δυνατότητα να σπουδάζουν στη Βουλγαρία ή στην Κύπρο αντί να σπουδάζουν στην πατρίδα τους; Σας ρωτώ ευθέως.

Δηλαδή, μιλάμε για ό,τι γίνεται σε όλα τα σύγχρονα ναυτιλιακά κράτη και πόσο μάλλον στο μεγαλύτερο ναυτιλιακό κράτος που είναι η Ελλάδα μας. Εσείς γιατί δαιμονοποιείτε συνεχώς την ιδιωτική ναυτική εκπαίδευση; Τα ίδια κάνατε και με τις παραχωρήσεις των λιμανιών και η πράξη έδειξε ότι τελικά δικαιώνεται η στρατηγική μας επιλογή, γιατί υπάρχει πολύ μεγάλο επενδυτικό ενδιαφέρον, πολύ υψηλότερο τίμημα από ό,τι κι εμείς προσδοκούσαμε.

Και φυσικά, και στον χώρο της δημόσιας ναυτικής εκπαίδευσης να ξέρετε ότι θα υπάρξει πολύ μεγάλο ενδιαφέρον, διότι -και καταλήγω με αυτό κύριε Πρόεδρε- βασική μας προτεραιότητα είναι η αναβίωση της ελληνικής ναυτοσύνης. Μπορεί να έχουμε την πρώτη ναυτιλία του κόσμου, όμως θα πρέπει να έχουμε και την πρώτη ναυτική εκπαίδευση του κόσμου. Και βεβαίως, θα πρέπει σε κάθε περίπτωση να διατηρήσουμε τη ναυτική και ναυτιλιακή τεχνογνωσία που έχουμε ως έθνος, έτσι ώστε να παραγάγουμε ποιοτικούς αξιωματικούς. Διότι η ναυτιλία αλλάζει, μεταβάλλεται. Εδώ μιλάμε για απανθρακοποίηση, μιλάμε για ψηφιοποίηση, μιλάμε για τέτοια θέματα κυβερνοασφάλειας. Άρα εκ των πραγμάτων χρειαζόμαστε ποιοτικούς αξιωματικούς. Όμως η ποντοπόρος ναυτιλία, η ακτοπλοΐα μας είναι και ένας χώρος και για ποιοτικά κατώτερα πληρώματα. Άρα πεδίο δόξης λαμπρόν. Εμείς συνεχίζουμε και θα συνεχίζουμε έτσι ώστε πραγματικά να γίνει στόχος το όραμά μας, που είναι μια συνολική αναβάθμιση της δημόσιας ναυτικής εκπαίδευσης.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Η όγδοη με αριθμό 7/3-10-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υφυπουργό παρά τω Πρωθυπουργώ αρμόδιο για θέματα Κρατικής Αρωγής και Αποκατάστασης, κ. Χρήστο Τριαντόπουλο, με θέμα: «Απαλλαγή από το ΦΠΑ των δαπανών επισκευής σεισμόπληκτων κτηρίων κίτρινων και πράσινων αλλά και ανοικοδόμησης των κόκκινων» δεν θα συζητηθεί λόγω αναρμοδιότητας.

Η επόμενη επίκαιρη ερώτηση που θα συζητηθεί είναι η δεύτερη με αριθμό 5/3-10-2022 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Προστασίας του Πολίτη, με θέμα: «Άδικη απόφαση από το Κατώτερο Συμβούλιο Μεταθέσεων του Αρχηγείου της ΕΛΑΣ για τη μη ενίσχυση της Διεύθυνσης Αστυνομίας (ΔΑ) Ροδόπης με ούτε έναν αστυνομικό για την κάλυψη δεκάδων κενών οργανικών θέσεων».

Θα απαντήσει ο Υφυπουργός Προστασίας του Πολίτη κ. Λευτέρης Οικονόμου.

Κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, το Κατώτερo Συμβούλιο Μεταθέσεων του Αρχηγείου της ΕΛΑΣ στις 21 Σεπτεμβρίου 2022 αποφάσισε να μην ενισχύσει δυστυχώς με ούτε έναν αστυνομικό το Αστυνομικό Τμήμα της Ροδόπης. Πρόκειται για απόφαση, η οποία βέβαια χαρακτηρίζεται από την Ένωση Αστυνομικών Υπαλλήλων Ροδόπης ως καταδεικνύουσα περίτρανα την αδιαφορία της πολιτικής και φυσικής ηγεσίας για τα προβλήματα που αντιμετωπίζουν αυτοί οι ίδιοι. Από τις πεντακόσιες είκοσι επτά συνολικά οργανικές θέσεις στο ΔΑ Ροδόπης οι ενενήντα πέντε εξ αυτών γνωρίζετε ότι είναι κενές. Εάν σε αυτόν τον αριθμό προστεθούν και σαράντα πέντε αστυνομικοί οι οποίοι έχουν αποσπαστεί προς ενίσχυση της Γενικής Περιφερειακής Αστυνομικής Διεύθυνσης Ανατολικής Μακεδονίας και Θράκης αλλά και υπηρεσιών άλλων Διευθύνσεων Αστυνομίας, ΕΥΠ κ.λπ., τότε διαπιστώνεται ότι οι εν λόγω εργαζόμενοι καλούνται να αντεπεξέλθουν σε αστυνομικά καθήκοντα με εκατόν τριάντα αστυνομικούς λιγότερους από αυτούς που το οργανόγραμμά τους προβλέπει ότι χρειάζονται. Το ίδιο το οργανόγραμμα, δηλαδή, το προβλέπει αυτό για να λειτουργούν εύρυθμα οι αστυνομικές υπηρεσίες, αλλά και για να απολαμβάνουν οι κάτοικοι της Ροδόπης μια ποιοτική αστυνόμευση.

Οπότε, κύριε Υπουργέ, ρωτάμε τα εξής:

Πρώτον, σκοπεύετε, έχετε στρατηγική να ικανοποιήσετε με πληρότητα, αμεσότητα και ειλικρίνεια το αίτημα των αστυνομικών υπαλλήλων του Νομού Ροδόπης για την κάλυψη των ενενήντα πέντε οργανικών όμως θέσεων, που αυτήν τη στιγμή συνεχίζουν να υφίστανται μετά την απόφαση αυτή;

Και δεύτερον, αν το αποφασίσετε αυτό, με ποιον τρόπο και με ποιες πολιτικές σκέφτεστε να αντιμετωπίσετε την κάλυψη των προβλημάτων που αφορούν τόσο τις συνθήκες εργασίας και ασφάλειας του αστυνομικού προσωπικού, όσο βέβαια και την ασφάλεια των πολιτών του Νομού Ροδόπης ως ευρύτερη στρατηγική σας -αν υπάρχει- σε αυτό το θέμα;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, η σημερινή συζήτηση, στο πλαίσιο του κοινοβουλευτικού ελέγχου για ζητήματα αρμοδιότητας του Υπουργείου Προστασίας του Πολίτη, αποτελεί μια ευκαιρία ώστε όλοι οι συμπολίτες μας και ειδικότερα όσοι διαβιούν στον Νομό Ροδόπης να πληροφορηθούν με ειλικρίνεια και υπευθυνότητα για το πνεύμα των πρωτοβουλιών που ήδη αναπτύσσει η Κυβέρνηση στην κατεύθυνση εμπέδωσης του αισθήματος ασφάλειας των κατοίκων της ακριτικής αυτής περιοχής.

Θα ξεκινήσω από μια γενικότερη επισήμανση, που -πιστεύω- οφείλει να αποτελεί καθολική παραδοχή και αφορά στον αριθμό των υπηρετούντων αστυνομικών στις υπηρεσίες της χώρας που παραμένει ελλειμματικός. Οι λόγοι έχουν αρκετές φορές συζητηθεί και αναλυθεί και μπορούν να συνοψιστούν σε δύο σημεία: εξαιρετικά μειωμένες προσλήψεις από το 2010 και για μία τουλάχιστον δεκαετία εξαιτίας μνημονιακών υποχρεώσεων που ίσχυαν κατά την περίοδο της οικονομικής και δημοσιονομικής κρίσης και δυσανάλογα υψηλός αριθμός αποχωρήσεων από τις τάξεις του σώματος λόγω συνταξιοδότησης. Με αυτά τα δεδομένα, η πολιτική και φυσική ηγεσία του Υπουργείου Προστασίας του Πολίτη ήδη από τον Ιούλιο του 2019 υλοποιούν έναν συνολικότερο σχεδιασμό που στόχο έχει στην αναδιάταξη πόρων και δυνάμεων με αναφορά στη σύγχρονη εποχή, με έμφαση στις τρέχουσες ανάγκες ασφάλειας των επιμέρους περιοχών της χώρας μας. Ταυτόχρονα, προβαίνουν σε κάθε αναγκαία πρωτοβουλία, ώστε μέσα στο, ομολογουμένως, περιορισμένο πλαίσιο των υφιστάμενων δημοσιονομικών δυνατοτήτων να ενισχυθεί το ανθρώπινο δυναμικό της Ελληνικής Αστυνομίας κατά τρόπο τέτοιο, που θα συμβάλλει στην περαιτέρω βελτίωση των παρεχόμενων υπηρεσιών προς τον πολίτη.

Σε ό,τι αφορά ειδικότερα στο ζήτημα του υπηρετούντος προσωπικού της Διεύθυνσης Αστυνομίας Ροδόπης, πράγματι αυτό, όπως και η συντριπτική πλειοψηφία των αστυνομικών υπηρεσιών της χώρας, υπολείπεται αριθμητικά του προβλεπόμενου. Θέλω, όμως, να σας διαβεβαιώσω ότι καταβάλλονται ουσιαστικές προσπάθειες διαρκούς ενίσχυσης μέσω αποσπάσεων των τοπικών υπηρεσιών της Ελληνικής Αστυνομίας. Ήδη από τις 29 Οκτωβρίου του 2020 η Διεύθυνση Αστυνομίας Ροδόπης ενισχύεται με εξήντα εννέα αστυνομικούς, πενήντα με δαπάνες δημοσίου και δεκαεννέα αδαπάνως, ενώ επτά επιπλέον υπηρετούν με απόσπαση εκεί σήμερα αδαπάνως, για προσωπικούς λόγους. Η ενίσχυση αυτή έχει χαρακτήρα σταθερό, στο πλαίσιο της βέλτιστης διαχείρισης των μεταναστευτικών ροών και της υλοποίησης του σχεδίου «ΑΚΡΙΤΑΣ». Ωστόσο, συνιστά αποτέλεσμα σύνθεσης από προσωπικό διαφορετικών υπηρεσιών βάσει των υπηρεσιακών αναγκών που επικρατούν στις περιοχές συνεισφοράς αυτών των δυνάμεων. Έχουν συγκεκριμένη χρονική διάρκεια, ενώ η λήξη τους συνοδεύεται από την αναγκαία ανανέωση και συνακόλουθα αύξηση ή μείωση ανάλογα με τις συνθήκες που επικρατούν στο επιχειρησιακό πεδίο της εν λόγω περιοχής.

Σε ό,τι αφορά στις τακτικές μεταθέσεις, το Αρχηγείο της Ελληνικής Αστυνομίας, προκειμένου να επιτευχθεί η καλύτερη δυνατή αξιοποίηση του αστυνομικού προσωπικού σε συνάρτηση με τις ιδιαίτερα αυξημένες επιχειρησιακές ανάγκες κομβικών υπηρεσιών του Σώματος ανά την επικράτεια, προκήρυξε το καλοκαίρι προς πλήρωση κενών οργανικών θέσεων εννέα θέσεις για τη Διεύθυνση Αστυνομίας Ροδόπης, οι οποίες καλύφθηκαν σχεδόν στο σύνολό τους εκτός μίας για την οποία δεν υποβλήθηκαν αιτήσεις προς πλήρωση. Δεν προέβη σε περαιτέρω προκήρυξη θέσεων για την εν λόγω διεύθυνση αστυνομίας κατά τις συμπληρωματικές μεταθέσεις λόγω μη επιβολής αιτήσεων ακύρωσης εν αντιθέσει με άλλες υπηρεσίες της Ελληνικής Αστυνομίας όπου και προέβησαν σε σχετική προκήρυξη, ώστε να καλυφθούν από αστυνομικούς σύμφωνα με τον πίνακα επιλαχόντων. Στην κατεύθυνση μη προκήρυξης συμπληρωματικών θέσεων συνέβαλε αναμφισβήτητα και το γεγονός ότι ο μεγαλύτερος αριθμός των μετατιθέμενων αστυνομικών κατά τις τακτικές μεταθέσεις του τρέχοντος έτους προήλθε από υφιστάμενες υπηρεσίες της Γενικής Αστυνομικής Διεύθυνσης Αττικής επιτείνοντας τα ήδη υφιστάμενα ζητήματα στελέχωσής της και την επιτακτική ανάγκη επαρκούς ανταπόκρισης στις ιδιαίτερα υψηλές υπηρεσιακές ανάγκες που σημειώνονται κατά την τρέχουσα χρονική περίοδο στον μεγαλύτερο αστικό ιστό της χώρας μας.

Ωστόσο, παρά τις διαπιστωμένες ελλείψεις σε στελεχιακό δυναμικό, η Διεύθυνση Αστυνομίας Ροδόπης μέσα από τη χρηστή διαχείριση του συνόλου του προσωπικού που υπηρετεί εκεί και χάρη στη διαρκή προσπάθεια ενίσχυσής της, μέσω αποσπάσεων, έχει να επιδείξει αξιοσημείωτα αποτελέσματα.

Υλοποιώντας το πρόγραμμα αντεγκληματικής πολιτικής 2020-2024 και το στρατηγικό επιχειρησιακό πρόγραμμα της Ελληνικής Αστυνομίας 2021-2025 έχει διαμορφώσει και υλοποιεί ειδικότερα επιχειρησιακά σχέδια στις περιοχές και στους τομείς που παρουσιάζουν εντονότερη παραβατικότητα. Αυτά αφορούν, μεταξύ άλλων, στην πρόληψη και καταστολή ληστειών και κλοπών, καθώς και στην αποτελεσματική αντιμετώπιση παραβατικών συμπεριφορών που εντοπίζονται σε πληθυσμιακές ομάδες με ειδικότερα κοινωνικοοικονομικά και δημογραφικά χαρακτηριστικά.

Η Διεύθυνση Αστυνομίας Ροδόπης έχει ακόμα καταρτίσει και εφαρμόζει αδιαλείπτως, μέσω στοχευμένων και συστηματικών ελέγχων όλο το εικοσιτετράωρο, ειδικότερα σχέδια για την πρόληψη αντιμετώπισης της παράνομης μετανάστευσης, την καταπολέμηση διακίνησης ναρκωτικών του διασυνοριακού εγκλήματος, με έμφαση ιδιαίτερα σε γεωγραφικές περιοχές της αρμοδιότητάς της και πληθυσμιακές ομάδες, όπου εντοπίζονται εστίες τέτοιων παραβατικών συμπεριφορών.

Το πλήθος των ελέγχων και τα αποτελέσματα αυτών αποτυπώνονται συνοπτικά στους πίνακες που θα καταθέσω στα Πρακτικά προς πληρέστερη ενημέρωση του Σώματος.

Χαρακτηριστικά και μόνο θέλω να σας αναφέρω ότι στο πλαίσιο αντιμετώπισης της παράνομης μετανάστευσης έχουν πραγματοποιηθεί είκοσι δύο χιλιάδες οκτακόσιοι ένας έλεγχοι, έχουν διαπιστωθεί περιπτώσεις διακίνησης εκατόν τριάντα μία, έχουν συλληφθεί εκατόν σαράντα ένας διακινητές και οκτακόσιοι εξήντα έξι διακινούμενοι. Έχουν κατασχεθεί εκατόν τριάντα τέσσερα οχήματα και έχουν ακινητοποιηθεί άλλα διακόσια εξήντα επτά. Λεπτομερειακά, όμως, αναφέρονται στον πίνακα που καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τούτων λεχθέντων και ολοκληρώνοντας την αρχική μου τοποθέτηση, θέλω να υπογραμμίσω ότι η πολιτική και φυσική ηγεσία του Υπουργείου Προστασίας του Πολίτη, αναγνωρίζοντας τη διαρκή προσπάθεια για παροχή ουσιαστικών υπηρεσιών αστυνόμευσης από τα στελέχη της Διεύθυνσης Αστυνομίας Ροδόπης στους κατοίκους του νομού, επιχειρεί, μέσα στο πλαίσιο των υφιστάμενων δυνατοτήτων της χώρας, να παράσχει όλους τους αναγκαίους πόρους και τα μέσα που θα διευκολύνουν τα στελέχη της Ελληνικής Αστυνομίας στην καθημερινή αποστολή τους.

Θα σταθώ, λοιπόν, σε ορισμένες από αυτές τις πρωτοβουλίες στη συνέχεια της συζήτησής μας, θέλοντας να επισημάνω κατ’ αυτόν τον τρόπο το ειλικρινές ενδιαφέρον και τη μέριμνα που επιδεικνύει η Κυβέρνηση για τους κατοίκους, αλλά και το αστυνομικό προσωπικό που υπηρετεί στον Νομό Ροδόπης.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Αχμέτ έχει τον λόγο για να δευτερολογήσει.

**ΙΛΧΑΝ ΑΧΜΕΤ:** Κύριε Υπουργέ, αυτή η ερώτηση αφορά στο τι θα κάνει η πολιτική και η φυσική ηγεσία όσον αφορά στις οργανικές θέσεις. Δεν μιλάμε για τις αποσπάσεις. Οι αποσπάσεις των αστυνομικών που γίνονται στην Αστυνομική Διεύθυνση Ροδόπης, κατ’ αρχάς, όπως είπατε και εσείς, αφορούν μόνο κάποιους μήνες -είναι για δύο, τρεις μήνες- και κατά δεύτερον, αφορά μόνο στο τμήμα των μεταναστών. Πάνε αυτοί στον Ίασμο και στις Σάπες –αστυνομικό τμήμα- και δεν λύνουν το πρόβλημα των άλλων αυξημένων υπηρεσιακών αναγκών της αστυνομίας σε άλλους κλάδους, σε άλλους χώρους.

Άρα, όταν μιλάμε για αποσπάσεις, μιλάμε για ένα μπάλωμα που δίνει μια λύση, αλλά το πρόβλημα της Αστυνομικής Διεύθυνσης της Ροδόπης δεν είναι μόνο το θέμα αντιμετώπισης των λαθρομεταναστών ή των παράνομων μεταναστών.

Η λύση είναι μια και μοναδική. Η λύση είναι η κάλυψη των οργανικών θέσεων. Και γιατί πρέπει να καλυφθούν οι οργανικές θέσεις κύριε Οικονόμου; Εγώ θα σας πω πέντε μόνο λόγους, έτσι όπως διατυπώνονται και από την Ένωση Αστυνομικών Υπαλλήλων και νομίζω ότι είναι οι πέντε λόγοι που λέει κι όλη η κοινωνία της Θράκης και της Ροδόπης.

Πρώτον, στη Ροδόπη υπάρχει μία ραγδαία αύξηση της εγκληματικότητας -και αυτό προκύπτει από στοιχεία- είτε είναι κλοπές είτε είναι διαρρήξεις. Δεν μιλάμε τώρα για παράνομους μετανάστες.

Δεύτερον, υπάρχει έξαρση της χρήσης και της διακίνησης ναρκωτικών, λόγω και του μεγάλου πανεπιστημίου στην περιοχή, δυστυχώς!

Τρίτον, υπάρχει μεγάλη παραλιακή ζώνη στη Ροδόπη, η οποία κατά τους θερινούς μήνες παρουσιάζει ιδιαίτερα αυξημένη επισκεψιμότητα, λόγω και του κάθετου άξονα τώρα με τη Βουλγαρία. Έρχονται, λοιπόν, χιλιάδες Βούλγαροι και ανάμεσα σε αυτούς υπάρχουν και πολλοί άνθρωποι που εγκληματούν.

Τέταρτον, ύπαρξη πλήθος στόχων αστυνομικού ενδιαφέροντος εξαιτίας του γεγονότος ότι η Κομοτηνή είναι έδρα της Περιφέρειας Ανατολικής Μακεδονίας και Θράκης, έδρα του εφετείου Θράκης, έδρα του Δημοκριτείου Πανεπιστημίου Θράκης -στο οποίο φοιτούν περίπου δωδεκάμισι χιλιάδες φοιτητές- έδρα της Γενικής Περιφερειακής Διεύθυνσης της Ανατολικής Μακεδονίας και Θράκης, έδρα της Σχολής Αστυφυλάκων, έδρα του τμήματος της Διεύθυνσης Αστυνομίας της Κομοτηνής, των δυο ταξιαρχιών του στρατού, έδρα του γενικού Τουρκικού Προξενείου και του γενικού καταστήματος κράτησης. Άρα, υπάρχουν πάρα πολλοί στόχοι, που δεν καλύπτονται με αποσπάσεις.

Πέμπτον, η λειτουργία του μεθοριακού σημείου διαβατηριακού ελέγχου Νυμφαίας στον κάθετο άξονα, που αποτελεί τη μεγαλύτερη πύλη εισόδου επισκεπτών ανάμεσα στα επτά σημεία όλης της περιφέρειας, είναι εξαιρετικά υποστελεχωμένη σε ανθρώπινο δυναμικό και ιδίως σε αστυνομικούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για όλους αυτούς τους λόγους, κύριε Υπουργέ, τελειώνοντας, σας καλώ να δεσμευτείτε εδώ, ενώπιον της Ελληνικής Βουλής, που μας ακούν οι Ροδοπίτες και οι Θρακιώτες, για την κάλυψη με μεταθέσεις και όχι με αποσπάσεις πρόσκαιρες και αδιαφανείς των οργανικών θέσεων, τι σκοπό έχετε το επόμενο διάστημα; Είναι μέσα στον σχεδιασμό σας η κάλυψη των οργανικών θέσεων;

Διότι είναι ένα πάγιο αίτημα, όχι μόνο της ένωσης των αστυνομικών υπαλλήλων, που είναι ένα συνδικαλιστικό όργανο, το οποίο κάνει εξαιρετικά καλά τη δουλειά του, αλλά -νομίζω- και όλων των κατοίκων της περιοχής. Ως προς αυτό το κομμάτι, λόγω των πέντε λόγων που σας ανέφερα -είναι μια ακριτική περιοχή- τι σχεδιασμό έχετε; Μας είπατε, δηλαδή, στην πρωτολογία σας για την Αθήνα και το κατανοούμε ότι είναι αστικός ιστός, υπάρχουν μεγάλες υπηρεσιακές ανάγκες, καλώς κάνετε, αλλά νομίζω ότι και η Ροδόπη -μαζί και η Αλεξανδρούπολη, αλλά ως Βουλευτής Ροδόπης μιλάω για τη Ροδόπη- έχει περισσότερους στόχους και περισσότερη ανάγκη φύλαξης από αστυνόμευση στην περιοχή. Γι’ αυτόν τον λόγο θα ήθελα να ακούσουμε τις προθέσεις και τη στρατηγική του Υπουργείου σας προς αυτή την κατεύθυνση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Αχμέτ.

Ο κύριος Υπουργός έχει τον λόγο για να δευτερολογήσει.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, θα αναφερθώ, όπως προείπα, σε συγκεκριμένες δράσεις που αφορούν στην υλικοτεχνική υποδομή και σε μια σειρά άλλων μέτρων στη Ροδόπη, αλλά επιτρέψτε μου εισαγωγικά, επειδή επαναφέρετε πάλι το θέμα της δύναμης, να σας πω ότι είναι ένα γενικότερο πρόβλημα αυτό, το οποίο δεν αφορά μόνο στη Ροδόπη, όπως προείπα, αφορά σε όλη τη χώρα.

Για δέκα χρόνια η Ελληνική Αστυνομία, ουσιαστικά, δεν είχε στοιχειώδες αναγκαίο αριθμό προσλήψεων για τους λόγους που προανέφερα. Η Κυβέρνηση μας από τον Ιούλιο του 2019 έχει φροντίσει, στο πλαίσιο των δημοσιονομικών δυνατοτήτων και έχει αυξηθεί ο αριθμός των προσλήψεων και γνωρίζετε πολύ καλά στη Θράκη τους συνοριοφύλακες που έχουμε πάρει, όπου έτσι απαλλάσσεται το αμιγώς αστυνομικό προσωπικό από μια σειρά άλλων έργων.

Σε κάθε περίπτωση, όμως, θα σας παρακαλέσω πολύ, να δείτε λίγο τα στοιχεία τα οποία έχω καταθέσει, δεδομένου ότι υπάρχει μια σειρά συμπληρωματικών επιχειρησιακών δράσεων που διενεργούνται τόσο στη Ροδόπη όσο και ευρύτερα στην περιοχή της Θράκης, όπου πραγματικά –κι έχετε και προσωπική άποψη- το αίσθημα ασφαλείας είναι αρκετά υψηλό.

Είναι μια φιλήσυχη περιοχή, όπου οι κάτοικοι ζουν σε ένα φιλήσυχο και ασφαλές περιβάλλον και το αστυνομικό προσωπικό -μέσα και από τις δυσκολίες που αναφέρατε-, με υψηλό αίσθημα ευθύνης και καθήκοντος, επιτελεί κατά τον καλύτερο δυνατό τρόπο, τόσο στο νομό Ροδόπης όσο και ευρύτερα στη Θράκη, τα καθήκοντά του και πραγματικά, οι συμπολίτες μας που διαβιώνουν σε αυτή την ακριτική περιοχή, έχουν και εκφράζουν με κάθε τρόπο την εκτίμησή τους προς το αστυνομικό προσωπικό και το προσωπικό των Ενόπλων Δυνάμεων για το αίσθημα ασφαλείας που πραγματικά βιώνουν σε αυτή την περιοχή και θα συνεχίσουμε.

Ασφαλώς και αποτελεί βασική προτεραιότητά μας η Θράκη για τα θέματα ενίσχυσης του ζητήματος ασφαλείας, αλλά πάντα μέσα στις υφιστάμενες δυνατότητες.

Με την ευκαιρία αυτή τώρα, επιτρέψτε μου, να κάνω και μια αναφορά γενικότερα στο τι έχουμε κάνει όλο αυτό το χρονικό διάστημα για τη διασφάλιση των συνθηκών εργασίας, αλλά και ενός υγιούς περιβάλλοντος, διότι και τα θέματα των συνθηκών εργασίας αποτελούν σημαντικό παράγοντα στο να επιτελούν με καλύτερο τρόπο τα καθήκοντά τους οι αστυνομικοί.

Κατ’ αρχάς, η τήρηση των κανόνων υγιεινής και ασφάλειας για την προστασία του αστυνομικού προσωπικού κατά την εκτέλεση της αποστολής του, συνιστά διαρκές και πρωταρχικό μέλημα τόσο του Υπουργείου όσο και του Αρχηγείου της Ελληνικής Αστυνομίας.

Και μια σειρά μέτρων τα οποία λάβαμε κατά την περίοδο του COVID για το αστυνομικό προσωπικό αλλά και με υλικό το οποίο το εφοδιάσαμε, θα υπάρχει σε σχετικό πίνακα που θα καταθέσω στα Πρακτικά.

Ακόμη αξίζει να επισημανθεί ότι από την 1η Αυγούστου του 2014 έως και 5 Οκτωβρίου του 2022 με μέριμνα της Διεύθυνσης Τεχνικής Υποστήριξης του Αρχηγείου κατανεμήθηκε σημαντικός αριθμός διαφόρων ειδών προσωπικής προστασίας και υλικοτεχνικής υποστήριξης των στελεχών που υπηρετούν στην εν λόγω Διεύθυνση Αστυνομίας. Τα σχετικά στοιχεία απεικονίζονται σε έναν ακόμα πίνακα που θα καταθέσω στα Πρακτικά.

Σε ό,τι αφορά τα οχήματα, θα ήθελα να πω πως είναι γνωστή η κατάσταση στην οποία παραλάβαμε το καλοκαίρι του 2019 από πλευράς υλικοτεχνικού εξοπλισμού στον τομέα των οχημάτων, παρά τις προσπάθειες που είχαν γίνει και από τις προηγούμενες κυβερνήσεις λόγω συγκεκριμένων δημοσιονομικών δεδομένων, όπως αναφέρθηκα, τα οποία δεν επέτρεπαν να υπάρχει ουσιαστικά η ολοκλήρωση και στη συνέχεια η αλλαγή του στόλου των οχημάτων που ήταν σε τραγική κατάσταση. Εμείς το βάλαμε αυτό ως πρώτη προτεραιότητα. Και γνωρίζετε πάρα πολύ καλά ότι ήδη έχουν διατεθεί από το καλοκαίρι του 2019 έως και τώρα πενήντα τέσσερα οχήματα στη Διεύθυνση Αστυνομίας Ροδόπης.

Ακόμη θα ήθελα να υπογραμμίσω ότι η πολιτική και φυσική ηγεσία μελετούν και αξιολογούν προτάσεις που υποβάλλονται από τους συνδικαλιστικούς φορείς αλλά και από το προσωπικό της Ελληνικής Αστυνομίας, στην κατεύθυνση θεμελίωσης ενός σύγχρονου πλαισίου εργασιακών συνθηκών, που θα ανταποκρίνεται κατά τον βέλτιστο δυνατό τρόπο στις σύγχρονες ανάγκες του ανθρώπινου δυναμικού του Σώματος της Ελληνικής Αστυνομίας.

Επιτρέψτε μου και μια αναφορά σε ό,τι αφορά το κτήριο της Διεύθυνσης Αστυνομίας Ροδόπης. Προβαίνουμε σε όλες εκείνες τις αναγκαίες ενέργειες με σκοπό την ένταξή τους στο ενεργειακό πρόγραμμα «ΗΛΕΚΤΡΑ».

Κυρίες και κύριοι Βουλευτές, θα ολοκληρώσω τη σημερινή μου τοποθέτηση στο πλαίσιο του κοινοβουλευτικού ελέγχου, βεβαιώνοντάς σας ότι τα ζητήματα που τίθενται μέσα από την υπό συζήτηση επίκαιρη ερώτηση, υπό την στενή έννοια σε επίπεδο Νομού Ροδόπης αλλά και στην ευρύτερη έννοιά τους, είναι γνωστά και απασχολούν το Υπουργείο Προστασίας του Πολίτη.

Από το 2019, έχοντας κατανοήσει σε βάθος τη συνθετότητα αυτών των δυσχερειών που αντιμετωπίζει διαχρονικά η Ελληνική Αστυνομία, προβήκαμε σε όλες εκείνες τις ρυθμιστικές παρεμβάσεις που θα θεραπεύσουν σε σημαντικό βαθμό όλες αυτές τις χρόνιες παθογένειες του Σώματος.

Συνεχίζουμε, λοιπόν, να σχεδιάζουμε, να αναπτύσσουμε και να υλοποιούμε με όρους πολιτικού ρεαλισμού όλες εκείνες τις πρωτοβουλίες που θα προσφέρουν ουσιαστική στήριξη στις κατά τόπους υπηρεσίες της Ελληνικής Αστυνομίας όπως προέκυψε και μέσα από τη σημερινή συζήτηση για τον Νομό Ροδόπης.

Ο ρόλος μας, μακριά από μια μεγαλόσχημη ρητορική, είναι διακριτικά παρεμβατικός, με σκοπό να διατηρηθεί το επαρκές πλαίσιο που έχουμε εδώ και τρία χρόνια θεμελιώσει, για την παροχή αποτελεσματικών και ουσιαστικών υπηρεσιών ασφάλειας και τάξης για όλους τους πολίτες της χώρας μας.

Σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Η έβδομη με αριθμό 18/3-10-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Περιβάλλοντος και Ενέργειας, με θέμα: «Για την εγκατάσταση υβριδικών σταθμών παραγωγής ηλεκτρικής ενέργειας στα Αστερούσια Περιφερειακής Ενότητας Ηρακλείου Κρήτης» δεν θα συζητηθεί λόγω κωλύματος του κ. Συντυχάκη.

Συνεχίζουμε με την τέταρτη με αριθμό 1/3-10-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Αιτήσεις στη Ρυθμιστική Αρχή Ενέργειας (ΡΑΕ) για τρεις αιολικούς σταθμούς με πενήντα οκτώ ανεμογεννήτριες στα Γεράνεια Όρη Κορινθίας ένα χρόνο μετά την καταστροφική πυρκαγιά».

Σε αυτή την επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Πριν προχωρήσω στην επίκαιρη, θέλω να πω ότι για τέταρτη φορά έχει αλλάξει η σειρά. Δηλαδή για τέταρτη φορά καλούμαι να απαντήσω πολύ πιο νωρίς από την προγραμματισμένη...

**ΠΡΟΕΔΡΕΥΩΝ (Χαράλαμπος Αθανασίου):** Δεν κατάλαβα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχω εγγράφως τη σειρά των ομιλητών.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Άλλαξε η σειρά...

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι, όχι, καθόλου. Η ερώτηση του κ. Σαρακιώτη εμφανίζεται ένατη και η δική μου δέκατη.

Ποιο είναι το πρόβλημα εδώ πέρα; Ότι εφόσον δεν έχει γίνει κάποια ανανέωση, επειδή έχει γίνει για τέταρτη φορά, θα μπορούσε κάποια στιγμή, πραγματικά, να κοστίσει αυτό και να μην είμαι στην Αίθουσα.

**ΠΡΟΕΔΡΕΥΩΝ (Χαράλαμπος Αθανασίου):** Τώρα με ενημερώνει η Γραμματεία ότι αυτό που έχετε εσείς είναι το δελτίο. Η σειρά καθορίζεται από τον κοινοβουλευτικό έλεγχο, από την αρμόδια υπηρεσία, γιατί όταν κάποιος Υπουργός έχει επίκαιρες ερωτήσεις διαφορετικών Βουλευτών, τις ενοποιούμε για να μην ταλαιπωρούνται και να μην κάθονται πολλές ώρες εδώ. Η σειρά, όμως, είναι αυτή όπως την αναφέρατε. Δεν νομίζω ότι συζητήθηκε κάποια επίκαιρη ερώτηση εκτός σειράς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ωραία, κύριε Πρόεδρε. Να μην απασχολούμε τους πολίτες. Θα μιλήσω με την υπηρεσία γι’ αυτό. Είναι η τέταρτη φορά που συμβαίνει.

**ΠΡΟΕΔΡΕΥΩΝ (Χαράλαμπος Αθανασίου):** Σας εξήγησα, λοιπόν, ότι έτσι γίνεται πάντοτε, και απορώ γιατί δεν έχετε ενημερωθεί ότι είναι άλλο το δελτίο και άλλο ο κατάλογος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Τέλος πάντων. Να μην ταλαιπωρούμε τους πολίτες.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, είχατε δηλώσει κάποια πράγματα μετά τη γιγάντια αυτή πυρκαγιά στα Γεράνεια, τη σοκαριστική πυρκαγιά γιατί έγινε τέλη Μαΐου και βρήκε την Κυβέρνηση τότε εντελώς απροετοίμαστη και η καταστροφή ήταν γιγάντια. Είπατε ότι ούτε μισή ανεμογεννήτρια δεν πρόκειται να χωροθετηθεί, πόσω μάλλον να κατασκευαστεί. Δύο μήνες αφότου το είπατε πήρε άδεια εγκατάστασης, ανανέωση άδειας εγκατάστασης ανεμογεννήτρια στα καμένα. Άρα γίνεται αιολικό πάρκο. Αυτή τη στιγμή έχουμε πενήντα οκτώ αιτήσεις για πενήντα οκτώ ανεμογεννήτριες.

Η απάντηση του κ. Ταγαρά σε σχετική ερώτηση πρόσφατα στην Κόρινθο ήταν ότι δεν σημαίνει κάτι η αίτηση, ότι δεν σημαίνει ότι θα πάρει άδεια να εγκατασταθεί και να λειτουργήσει. Δηλαδή, θέλετε να πείτε ότι σ’ ένα μέρος όπου εσείς έχετε δεσμευτεί ότι δεν θα μπουν ανεμογεννήτριες, αυτές οι πενήντα οκτώ ανεμογεννήτριες θα προχωρήσουν με την άδεια της έγκρισης περιβαλλοντικών όρων; Θα καταθέσουν μελέτη περιβαλλοντικών επιπτώσεων, θα πάρουν άδεια παραγωγού με μελέτη περιβαλλοντικών επιπτώσεων και διαδικασία έγκρισης ΑΕΠΟ, δηλαδή θα ακολουθήσουν όλη τη διαδικασία κι εσείς απλά στο τέλος θα τις απορρίψετε;

Τι ισχύ νομικά έχει η δέσμευσή σας στη Βουλή; Πώς υλοποιείται; Πώς γίνεται νόμος, όταν εσείς έρχεστε και μας λέτε ότι δεν θα γίνει καμμία ανεμογεννήτρια; Ποια διοικητική πράξη βγήκε κατά συνέπεια της δέσμευσής σας αυτής; Γιατί συνεχίζουν να είναι σε ισχύ οι άδειες εγκατάστασης, που οποιαδήποτε στιγμή μπορεί να πάει ο ιδιώτης και να τις εγκαταστήσει; Γιατί υπάρχουν άδειες παραγωγού σε ισχύ; Γιατί δεν τα έχετε αποσύρει όλα αυτά; Αυτά είναι τα απλά ερωτήματα που θέτει η κοινωνία η οποία ανησυχεί.

Όπως ξέρετε πολύ καλά, υπήρχε μια μεγάλη συζήτηση για το αν η πυρκαγιά έγινε για τις ανεμογεννήτριες. Για να τελειώνει αυτή η συζήτηση, και ως ΜέΡΑ25 και εγώ προσωπικά σας είχαμε ζητήσει να υπάρξει μορατόριουμ νομικό τριάντα πέντε ετών για οποιοδήποτε έργο -πόσω μάλλον και για τις ανεμογεννήτριες- σε μέρη που έχουν καεί. Εσείς είπατε ότι δεν θα γίνει τίποτα, όμως βλέπουμε ότι προχωράνε οι διαδικασίες. Θα προχωρήσετε σε κάτι νομικά δεσμευτικό; Θα προστατεύσετε τα Γεράνεια μ’ ένα νομικά δεσμευτικό τρόπο; Πώς η δέσμευσή σας έχει ισχύ;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητοί συνάδελφοι, αγαπητέ κύριε Αρσένη, πρώτα απ’ όλα ειλικρινά χαίρομαι ιδιαιτέρως που μπορούμε να συζητάμε σ’ αυτή την Αίθουσα για τα ζητήματα των ανεμογεννητριών και γενικότερα των ανανεώσιμων πηγών ενέργειας. Αν έχουμε αυτή τη δυνατότητα να το κάνουμε, κύριε Πρόεδρε, αγαπητέ κύριε Αρσένη, είναι γιατί η χώρα βρίσκεται στη ζώνη του Ευρώ, διότι έχει μια ισχυρή οικονομία και έχουμε ευρώ. Αν είχαμε φτάσει στη δραχμή –μου επιτρέπετε το σχόλιο-, όπως ο Πρόεδρος του κόμματός σας είχε πει πρόσφατα σε συνέντευξή του ότι θα ήμασταν πολύ καλύτερα στη δραχμή, φοβάμαι ότι δεν θα μπορούσαμε να συζητάμε εδώ σήμερα γι’ αυτά τα θέματα, ούτε για τα έκτακτα φορτία υγροποιημένου LNG φυσικού αερίου θα συζητούσαμε, διότι η δραχμή δεν θα μας κάλυπτε. Θα συζητούσαμε μάλλον για κεριά και για καντήλια.

Εν πάση περιπτώσει, έρχομαι τώρα στο θέμα των Γερανείων Ορέων.

Πρώτα απ’ όλα, θα θυμάστε ότι εκείνη την εποχή –θα το θυμάστε και εσείς, κύριε Πρόεδρε- μετά την πυρκαγιά στα Γεράνεια Όρη, είχε «φουντώσει» μία συζήτηση, ιδιαιτέρως στο διαδίκτυο, που προέκρινε –θα έλεγα- περισσότερο τα fake news παρά την πραγματικότητα.

Πρώτο fake news -το οποίο, βεβαίως, εμείς στην πράξη το ανατρέψαμε- ήταν ότι δεν θα κηρύτταμε αναδασωτέα την έκταση. Το θυμάστε αυτό. Έγραφαν ότι δεν προχωρούν οι διαδικασίες επί εβδομάδες. Έγραφαν το ένα, έγραφαν το άλλο, μάζευαν μέχρι και υπογραφές στο Facebook, για να κηρυχθεί η περιοχή αναδασωτέα, την οποία βεβαίως, κύριε Πρόεδρε, εννοείται ότι την είχαμε κηρύξει αναδασωτέα και μάλιστα, λίγους μήνες μετά, με απόφαση του Πρωθυπουργού ο χρόνος μέσα στον οποίο μία καείσα περιοχή θα έπρεπε να κηρυχθεί αναδασωτέα από τους τρεις μήνες συντμήθηκε στον έναν μήνα.

Άρα, λοιπόν, βεβαίως, τα Γεράνεια Όρη με ΦΕΚ –θα το καταθέσω και στα Πρακτικά- το οποίο εξεδόθη στις 11 Οκτωβρίου 2021, η περιοχή όλη κηρύχθηκε αναδασωτέα, μία έκταση συνολικού εμβαδού δεκαέξι χιλιάδων οκτακοσίων εξήντα επτά τετραγωνικών μέτρων στη θέση Σχίνος, εκεί που ήταν, κυρίως, η βασική πυρκαγιά, στην τοπική Κοινότητα Πισίων κ.λπ..

Άρα, λοιπόν, ως προς το πρώτο σκέλος, ό,τι είχα δηλώσει τότε στις 24 Μαΐου 2021, ότι, βεβαίως, θα κηρύξουμε αναδασωτέα την περιοχή, και το δεύτερο σκέλος -και θα απαντήσω- ότι ούτε μισή ανεμογεννήτρια δεν θα δούμε στα καμένα ισχύει, όπως το αποδεικνύουμε στην πράξη στο ακέραιο. Ούτε η χρήση της γης άλλαξε φυσικά –γιατί και αυτό το έλεγαν- ούτε το καθεστώς της.

Μία υποσημείωση θα κάνω και θα έρθω και στο θέμα του τρόπου με τον οποίο θα προχωρήσουν ή μάλλον δεν θα προχωρήσουν αυτές οι χωροθετήσεις. Επειδή το λέτε και στην ερώτησή σας, να πω το εξής: Το μεγαλύτερο μέρος της καείσας περιοχής δεν εντασσόταν στο δίκτυο «NATURA 2000». Να το γνωρίζουμε. Απλώς είχαν επηρεαστεί από τις πυρκαγιές δύο χιλιάδες εκτάρια σε σύνολο χιλιάδων εκταρίων, μη ενταγμένων στο δίκτυο «NATURA».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τα υπόλοιπα θα τα αναφέρω στη δευτερολογία μου, για να σας πω και για τη χωροθέτηση και για την άδεια παραγωγού. Πολύ σωστά το είπε ο κ. Ταγαράς. Το ότι μία εταιρεία παίρνει βεβαίωση παραγωγού από τη ΡΑΕ αυτό δεν σημαίνει σε καμμία περίπτωση ότι θα στήσει ανεμογεννήτριες.

Και να τελειώσω την πρωτολογία μου με το εξής, κύριε Πρόεδρε: Υπήρχε πάλι φημολογία, βασισμένη σε fake news ότι «Ά, έκαψαν –όποιοι τα έκαψαν- τα Γεράνεια Όρη για να βάλουν ανεμογεννήτριες».

Έβγαινα τότε και έλεγα ότι το να χωροθετηθεί, βεβαίως, βάσει της νομοθεσίας, με εγκρίσεις, φίλτρα κ.λπ., ένα αιολικό πάρκο σε δάσος ή δασική έκταση προβλέπεται από τη νομοθεσία μας, από τον ν.998/1979. Εδώ και σαράντα χρόνια, ο νομοθέτης λέει ότι με έκτακτους και εξαιρετικούς λόγους και τρόπους μπορεί να τοποθετηθεί αιολικό πάρκο σε δάσος ή δασική έκταση. Άρα, δεν χρειαζόταν να κάψει κάποιος το δάσος, για να βάλει ανεμογεννήτρια. Το αντίθετο συμβαίνει. Όπως είχα πει πάλι και εδώ σε αυτή την Αίθουσα, απαντώντας ενδεχομένως και σε δική σας επίκαιρη ερώτηση, όταν μία περιοχή δάσους ή δασική καίγεται, τότε το να μπει αιολικό πάρκο γίνεται πάρα πολλές φορές πιο δύσκολο απ’ ό,τι να παραμείνει ανέπαφο το δάσος.

Στη δευτερολογία μου θα επανέλθω πιο συγκεκριμένα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δεν ξέρω γιατί αναφερθήκατε σε δραχμές και ευρώ. Δεν είναι το θέμα μας, θα σας απαντήσω εάν έχω χρόνο αλλά δεν καταλαβαίνω γιατί νιώσατε αυτή την ανάγκη να αλλάξετε δηλαδή το θέμα της συζήτησης. Να το εξερευνήσουμε, γιατί μπορεί να νιώσατε αυτή την ανάγκη να αλλάξετε το θέμα της συζήτησης.

Είπατε: Ούτε μισή ανεμογεννήτρια δεν πρόκειται να χωροθετηθεί, πόσω μάλλον να κατασκευαστεί και δύο μήνες μετά έχουμε την άδεια εγκατάστασης. Μία άδεια εγκατάστασης που ανανεώθηκε γιατί είχε λήξει και την ανανεώσατε δύο μήνες μετά.

Έχετε ένα αφήγημα ότι «δεν πειράζει που έκαναν αίτηση, δεν πειράζει που πήραν άδεια παραγωγού, δεν πειράζει που ξεκίνησαν να κάνουν περιβαλλοντική αδειοδότηση». Για όλα αυτά δεν πειράζει.

Τι κι αν λέει ο νόμος ότι πρέπει να εξετάζονται -ο νόμος και ο δικός σας νόμος- ουσιαστικοί λόγοι; Βάζετε τη ΡΑΕ να δίνει άδειες σε οποιονδήποτε την αιτηθεί χωρίς να εξετάζει τις ζώνες αποκλεισμού, ενώ είναι υποχρεωμένη με βάση τον νόμο. Να μην πούμε αν εξετάζει τη «NATURA», τη δέουσα εκτίμηση και σε ποιο επίπεδο εξετάζεται, ότι με βάση τη δέουσα εκτίμηση κανένα από αυτά τα έργα σε «NATURA» δεν έπρεπε καν να μπαίνει σε διαδικασία μελέτης περιβαλλοντικών επιπτώσεων -όχι αδειοδότησης- και το παραβιάζετε εκ μέρους μας, ως χώρα δυστυχώς, γιατί εσείς κυβερνάτε. Παραβιάζετε τη καταδικαστική απόφαση του Ευρωπαϊκού Δικαστηρίου που μας θυμίζει την απαγόρευση που υπάρχει ήδη στη νομοθεσία εδώ και χρόνια από το ’92, ότι απαγορεύεται να μπουν ανεμογεννήτριες και οποιοδήποτε έργο σε προστατευόμενη περιοχή του ευρωπαϊκού δικτύου «NATURA» αν δεν υπάρχει σχέδιο διαχείρισης. Και στην Ελλάδα δυστυχώς δεν έχετε κάνει σχέδιο διαχείρισης και δεν τα έχετε νομοθετήσει στην πλειοψηφία των περιοχών, όλοι σας.

Δηλαδή έτσι όπως το πάτε θέλω να ρωτήσω κάτι. Αν κάνει αύριο μια εταιρεία αίτηση να μπουν ανεμογεννήτριες στην Ακρόπολη και αυτό θα προχωρήσει, θα πάρει άδεια παραγωγού και θα προχωρήσει τη διαδικασία περιβαλλοντικής αδειοδότησης; Γιατί αν οι όροι και οι ζώνες αποκλεισμού εξετάζονται μόνο στην τελική έγκριση και βέβαια τότε παρακάμπτονται κιόλας, θέλω να μου το απαντήσετε αυτό. Ο νόμος λέει ότι δεν θα πρέπει να μπορεί καν να κάνει αίτηση στην Ακρόπολη. Με βάση τη δική σας λογική έρχεται ένας επενδυτής και ζητάει να βάλει τρεις ανεμογεννήτριες στην Ακρόπολη. Μπορεί να πάρει άδεια παραγωγού; Μπορεί να ξεκινήσει μελέτη περιβαλλοντικών επιπτώσεων, να καταθέσει αίτηση για περιβαλλοντική αδειοδότηση; Και επειδή μπορεί με βάση τη δική σας λογική, δεν σας φαίνεται ότι έχει έρθει η ώρα να μπει ένα τέλος σε όλον αυτόν τον παραλογισμό; Γιατί για παραλογισμό πρόκειται, για την ακρίβεια ένας βολικός παραλογισμός που εξυπηρετεί συμφέροντα σε μια ΡΕΑ που υπό τις αιγίδες της Κυβέρνησης παρακάμπτει κάθε νόμο, κάθε ευρωπαϊκή οδηγία.

Σας καλούμε, εφόσον δεσμευτήκαμε, η δέσμευσή σας να μην ελπίζετε ότι θα ισχύσει όσο είστε Υπουργός και ας μπουν μετά όταν φύγετε, γιατί δεν έχει καμμία νομική ισχύ, αλλά να την κάνετε τη δέσμευσή σας αυτή πράξη, διάταξη, νόμο, για να μπορούμε να μιλάμε -να σας θυμίσω κάτι, αναφερθήκατε στον κ. Βαρουφάκη- για ενήλικες στο δωμάτιο, να μπορούμε δηλαδή αυτά που λέμε να έχουν ισχύ.

Είπατε ναι ή όχι ότι δεν θα μπουν ανεμογεννήτριες; Νομικά ποια είναι η επίπτωση; Μόνο σε επίπεδο διακηρυκτικό; Προστατεύστε τα Γεράνεια, προστατεύστε τις καμένες περιοχές όπου κι αν είναι αυτές και προστατεύστε τις προστατευόμενες περιοχές, όπως επιβάλλει η Ευρωπαϊκή Ένωση, επιβάλλει και η νομοθεσία.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Αρσένη, είπατε ότι έχουν εκδοθεί άδειες εγκατάστασης για τα Γεράνεια. Ποιες είναι αυτές οι άδειες εγκατάστασης; Κάνετε λάθος. Δεν έχει εκδοθεί καμμία άδεια εγκατάστασης. Η άδεια εγκατάστασης εκδίδεται μετά την ΑΕΠΟ, που σημαίνει ότι η διαδικασία σχεδόν έχει φτάσει στο τέλος της. Άρα, ανακαλέσετε ή εν πάση περιπτώσει στη δική σας την πληροφόρηση διορθώσετε αυτό που είπατε εδώ ότι έχουν εκδοθεί τρεις άδειες εγκατάστασης. Πού το είδατε αυτό;

**ΚΡΙΤΩΝ - ΗΛΙΑΣ ΑΡΣΕΝΗΣ:** Μία είπα, δεν είπα τρεις.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Είπατε μια. Ποια μία άδεια εγκατάστασης; Δεν υπάρχει άδεια εγκατάστασης, κύριε Αρσένη. Έχουν εκδοθεί από τη ΡΑΕ βεβαιώσεις παραγωγού, άλλο το ένα, άλλο το άλλο. Τι έχει κάνει η ΡΑΕ, δηλαδή; Πήγε ο επενδυτής και είπε: «Θέλω να φτιάξω ένα αιολικό πάρκο στην τάδε περιοχή. Έχει το σύστημα, έχει το δίκτυο δυναμικότητα;»

**ΚΡΙΤΩΝ - ΗΛΙΑΣ ΑΡΣΕΝΗΣ:** Μπορώ να σας πω τον αριθμό πρωτοκόλλου της άδειας;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, να μου τη δώσετε μετά.

Προσέξτε, η βεβαίωση παραγωγού, που δεν έχει καμμία σχέση με την άδεια εγκατάστασης που λέτε εσείς ότι έχει δοθεί σε μια εταιρεία -έχετε κάνει λάθος, δείτε το αυτό- είναι ότι βεβαιώνει η Ρυθμιστική Αρχή Ενέργειας τον Αρσένη - επενδυτή, τον Αμυρά - επενδυτή ότι ναι, υπάρχει δίκτυο εκεί και χωρητικότητα. Αυτό είναι.

Μετά αρχίζει η περιβαλλοντική διαδικασία αδειοδότησης. Πρέπει να πούμε, ας δίνει η ΡΑΕ οποιαδήποτε βεβαίωση παραγωγού, δεν δεσμεύεται η αδειοδοτούσα περιβαλλοντικώς αρχή. Δηλαδή, η Διεύθυνση Περιβαλλοντικής Αδειοδότησης για το Υπουργείο μας, αν είναι μεγάλα τα έργα όπως αυτά, ή της περιφέρειας. Το λέει ο νόμος. Σας τον διαβάζω: «Επισημαίνεται ότι η κρίση της ΡΑΕ σχετικά με τη χωροθέτηση ή μη του έργου σε καμμία περίπτωση δεν δεσμεύει την περιβαλλοντική αρχή η οποία είναι αρμόδια στη συνέχεια να αποφανθεί οριστικά και δεσμευτικά κατά την άσκηση της κατά τα ανωτέρω αρμοδιότητάς της». Άρα, λοιπόν, να διευκρινίζουμε τα πράγματα για να μη δημιουργούνται λάθος εντυπώσεις.

Επαναλαμβάνω τη δέσμευση του Υπουργείου Περιβάλλοντος και Ενέργειας ότι στις καμένες περιοχές των Γερανίων Ορέων δεν θα εγκατασταθεί ούτε θα χωροθετηθεί καμμία ανεμογεννήτρια. Τελείωσε.

Να τονίσω και κάτι ακόμα. Θα σας το πω αυτό προς επίρρωση αυτού που σας είπα ότι ούτε μία στο εκατομμύριο δεν υπάρχει άδεια εγκατάστασης στα Γεράνια. Έως σήμερα δεν έχει διαβιβαστεί αίτημα για γνωμοδότηση. Ούτε καν αίτημα δεν έχει διαβιβαστεί για γνωμοδότηση επί μελέτης περιβαλλοντικών επιπτώσεων, ούτε έχει κατατεθεί αίτημα για εγκατάσταση ανεμογεννητριών ούτε στην καμένη περιοχή Σχίνου της Κορινθίας ούτε και σε καμμία από τις αρμόδιες διευθύνσεις του Υπουργείου μας, δηλαδή στη Διεύθυνση Χωροταξικού Σχεδιασμού, στην Διεύθυνση Προστασίας Δασών ούτε καν στη Διεύθυνση Δασών Κορινθίας, ούτε στη Διεύθυνση Περιβάλλοντος και Χωρικού Σχεδιασμού Πελοποννήσου της οικείας αποκεντρωμένης διοίκησης. Άρα είμαστε ξεκάθαροι.

Κλείνω με το εξής. Το λέω και το έχω πει πολλές φορές και χαίρομαι να το τονίζω σε αυτή την Αίθουσα. Η Κυβέρνηση Μητσοτάκη πιστεύει ότι η προστασία της βιοποικιλότητας, η προστασία του φυσικού περιβάλλοντος, είναι η πρώτη προτεραιότητα. Οποιαδήποτε εγκατάσταση ή ανθρωπογενής δραστηριότητα επ’ αυτών των οικοσυστημάτων πρέπει να γίνεται με αρμονία, ηρεμία και ισορροπία. Μάλιστα σας παραπέμπω στο αιολικό πάρκο που είχε πάρει το δρόμο του -όχι να υλοποιηθεί- όσον αφορά στην αδειοδότηση στα Άγραφα και απερρίφθη. Και όχι μόνο αυτό. Μετά από την απόρριψη αυτής της αδειοδότησης για αιολικό πάρκο στα Άγραφα βάλαμε μία περιοχή εκατό τετραγωνικών χιλιομέτρων στα «Απάτητα Βουνά». Δηλαδή, απαγορεύσαμε τις ανεμογεννήτριες και κλειδώσαμε τους ευαίσθητους βιότοπους με το να τους εντάξουμε στα «Απάτητα Βουνά», στη μεταρρύθμιση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μπαίνουν ανεμογεννήτριες στα Άγραφα αυτή τη στιγμή όπως μιλάμε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μισό λεπτό. Διότι εκεί σύμφωνα με τις μελέτες και τις έρευνες που κάνουμε έχουμε μεγάλο αριθμό ορνέων, χρυσαετών, φιδαετών, έχουμε ζώνη εξάπλωσης της καφέ αρκούδας, του λεπιδόπτερου και γι’ αυτό το βάλαμε σε αυτό το καθεστώς της αυστηρότατης προστασίας.

Αυτά είχα να πω. Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κι εγώ, κύριε Υπουργέ.

Θα συζητηθεί τώρα η με αριθμό 8/3-10-2022 επίκαιρη ερώτηση πρώτου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Περιβάλλοντος και Ενέργειας, με θέμα: «Αναγκαιότητα επίσπευσης των διαδικασιών ενεργοποίησης σύνδεσης των ολοκληρωμένων φωτοβολταϊκών έργων στην Περιφερειακή Ενότητα (Π.Ε.) Φθιώτιδας».

Θα απαντήσει ο Υφυπουργός Περιβάλλοντος και Ενέργειας, ο κ. Γιώργος Αμυράς.

Κύριε Σαρακιώτη, έχετε τον λόγο για την πρωτολογία σας.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, όπως γνωρίζετε πρόσφατα παρουσιάστηκε από την Ευρωπαϊκή Επιτροπή το σχέδιο REPowerEUεκφράζοντας τη συντεταγμένη άποψη των κρατών-μελών απέναντι στις συνέπειες της ενεργειακής κρίσης. Ένας εκ των στόχων που αναγράφονται είναι η επιτάχυνση της χρήσης ανανεώσιμων πηγών στην παραγωγή ενέργειας, τη βιομηχανία, τη γεωργία, τα κτήρια και τις μεταφορές, διατυπώνοντας την επιδίωξη να αυξηθεί ο πρωταρχικός στόχος για το 2030 για τις ανανεώσιμες πηγές ενέργειας από το 40% στο 45%.

Παρ’ όλα αυτά, έχουν δει και πρόσφατα το φως της δημοσιότητας στοιχεία τα οποία καταγράφουν τις χαμηλές επιδόσεις της χώρας μας ως προς την υποδοχή νέων επενδύσεων για φωτοβολταϊκά έργα, αλλά και ως προς τους χρόνους έκδοσης προσφορών σύνδεσης και ηλέκτρισης νέων έργων κατά τα τελευταία τρία χρόνια.

Θα σας αναφέρω χαρακτηριστικά απόσπασμα από έκθεση του Συνδέσμου Παραγωγών Ενέργειας με φωτοβολταϊκά όπου, μεταξύ των υπολοίπων, αναφέρεται ότι «τα τελευταία τρία χρόνια καταγράφηκε σημαντική αύξηση σε μήνες του χρόνου έκδοσης προσφορών σύνδεσης από τον ΔΕΔΔΗΕ, αλλά και ηλέκτρισης των σχετικών φωτοβολταϊκών επενδύσεων κατόπιν της υπογραφής της σύμβασης σύνδεσης». Ο μέσος χρόνος, τώρα, από την πρωτοκόλληση ενός οριστικοποιημένου αιτήματος για όρους σύνδεσης στα γραφεία του διαχειριστή έως την έκδοση οριστικής προσφοράς σύνδεσης, από 3,5 μήνες το 2019 ανήλθε στους 8,5 μήνες το 2020 και στους 11,7 μήνες το 2021. Ο μέσος χρόνος από την υπογραφή της σύμβασης σύνδεσης με τον ΔΕΔΔΗΕ έως την ηλέκτριση μιας μονάδας από 6,7 μήνες το 2019 αυξήθηκε στους 7,5 μήνες το 2020 και στους 8,8 μήνες το 2021. Το 2021 οι απορριπτικές απαντήσεις «αδυναμίες σύνδεσης του διαχειριστή» έφταναν στο 80% των αιτημάτων όρων σύνδεσης, όταν τα έτη 2018 με 2020 δεν ξεπερνούσαν το 40%.

Το να μιλήσω για την υπάρχουσα κατάσταση αυτή τη στιγμή στην ελληνική οικονομία, στην ελληνική γεωργία, δεν θεωρώ ότι θα βοηθήσει τον οποιονδήποτε. Όλοι βιώνουμε την ενεργειακή κρίση στην επιχείρηση, στο μαγαζί, στο πετσί μας.

Η ερώτηση είναι η εξής: Ποιες πρωτοβουλίες προτίθεται να αναλάβει το αρμόδιο Υπουργείο ώστε να επιταχυνθεί η διαδικασία σύνδεσης ολοκληρωμένων φωτοβολταϊκών έργων και ποιοι είναι οι λόγοι που παρατηρούνται οι ως άνω, εκ μέρους του συνδέσμου παραγωγών ενέργειας με φωτοβολταϊκά, διαπιστωμένες καθυστερήσεις σε ό,τι αφορά το χρόνο έκδοσης προσφορών σύνδεσης από τον ΔΕΔΔΗΕ, αλλά και ηλέκτρισης των σχετικών φωτοβολταϊκών επενδύσεων τα τρία τελευταία χρόνια.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Αγαπητέ, κύριε Σαρακιώτη, ειλικρινώς χαίρομαι για την ερώτησή σας, διότι αγωνιάτε για τις επενδύσεις και ζητάτε επίσπευση διαδικασιών έτσι ώστε οι επενδύσεις -και μάλιστα στον ενεργειακό τομέα- να γίνονται πιο γρήγορα. Είστε η χρυσή εξαίρεση στον κανόνα των συναδέλφων του ΣΥΡΙΖΑ, του κόμματος της Αξιωματικής Αντιπολίτευσης, που θυμόμαστε επί της διακυβέρνησής του εκείνη την περίφημη φράση ενός συμβούλου στρατηγικού σχεδιασμού του Μαξίμου, του κ. Τσίπρα τότε, που είχε πει «στα τσακίδια οι επενδύσεις».

Λοιπόν, χαίρομαι που μπορούμε να συζητάμε μαζί σας για το φιλοεπενδυτικό κλίμα που πρέπει να υπάρχει στην Ελλάδα και το οποίο στην Ελλάδα, βεβαίως, υπάρχει τα τελευταία χρόνια. Το βλέπουμε ως έμπρακτη απόδειξη με τις επενδύσεις της «GOOGLE», της «MICROSOFT» και πολλών άλλων ξένων εταιρειών που βρίσκουν μία -θα έλεγα- ισορροπημένη οικονομική κατάσταση εδώ, βλέπουν την ελληνική οικονομία που δυναμώνει και αυξάνει τους ρυθμούς της και θέλουν να είναι και αυτοί συμμέτοχοι σε αυτή την αύξηση.

Τώρα, πάμε να δούμε τα συγκεκριμένα ερωτήματα που λέτε. Πρώτα απ’ όλα, να πούμε ότι το δικό μας Υπουργείο, το Περιβάλλοντος και Ενέργειας, καταβάλλει κάθε δυνατή προσπάθεια ώστε οι επενδυτές να είναι όσο το δυνατόν επιμελέστεροι στην τήρηση των χρονοδιαγραμμάτων τους για την εκτέλεση των έργων τους. Έτσι, ο πεπερασμένος ηλεκτρικός ενεργειακός χώρος στα δίκτυα μένει δεσμευμένος όσο το δυνατόν λιγότερο, έτσι ώστε να αξιοποιείται ταχύτατα σε όφελος του κοινωνικού συνόλου. Αλλά, όπως είναι λογικό, η de facto ένταξη όλων των έργων και των αιτημάτων είναι αδύνατη. Όσο, όμως, περισσότεροι σταθμοί ανανεώσιμων πηγών ενέργειας συνδέονται τόσο καθίστανται και πιο σύνθετες οι σχετικές μελέτες και απαιτούνται μεγαλύτερα έργα δικτύων.

Γι’ αυτόν το λόγο ο ηλεκτρικός χώρος στην Ελλάδα αυξάνεται διαρκώς και βεβαίως η αναβάθμιση των δικτύων, που είναι μία προϋπόθεση για να συμβεί αυτό. Από τα έργα αυτά του ΔΕΔΔΗΕ, λοιπόν, για την αναβάθμιση των δικτύων δηλαδή, σε κάθε περιοχή και σε κάθε περιφέρεια της Ελλάδας προκύπτει άμεση αύξηση ηλεκτρικού χώρου περίπου στο 1 GW εντός των προσεχών ετών. Επιπλέον του ήδη υφιστάμενου ηλεκτρικού χώρου και του 1 GW που σας λέω ότι με αυτά τα έργα -με την αναβάθμιση δικτύου- θα προσφέρει, εκτιμάται ότι θα υπάρχει επιπρόσθετη ισχύς της τάξης των 2 GW, που θα μπορεί να συνδεθεί στο δίκτυο με τη διάθεση της ισχύος αυτής να δίνεται σε μικρούς σταθμούς αυτοπαραγωγών.

Δηλαδή και των σταθμών του Ειδικού Προγράμματος Ανάπτυξης Φωτοβολταϊκών Συστημάτων, με αξιοποίηση και της δυνατότητας σύνδεσης σταθμών με μηδενική έγχυση στο δίκτυο σε εφαρμογή πρόσφατου σχεδίου νόμου του Υπουργείου μας.

Πάμε να δούμε λίγο τα στοιχεία που είπατε, για τις υποτιθέμενες σοβαρές καθυστερήσεις, δεδομένου ότι συγκρίνετε ανόμοια πράγματα. Συγκρίνετε το 40% των απορριπτικών απαντήσεων του 2018 με το 80% του 2021. Αλλά αυτό είναι δημιουργική στατιστική και θα σας πω γιατί. Διότι αγνοείτε τα κρίσιμα μεγέθη πριν κάνετε την αξιολόγηση και σύγκριση. Δηλαδή, προσέξτε, ποιο ήταν το ενδιαφέρον για ΑΠΕ και αδειοδοτήσεις το 2018; Ήταν πολύ μικρότερο από ότι είναι σήμερα. Το 2019 ενδεικτικά ο ΔΕΔΔΗΕ επεξεργάστηκε χίλια πεντακόσια σαράντα οκτώ αιτήματα, το 2000 επεξεργάστηκε είκοσι τέσσερις χιλιάδες οκτακόσια ενενήντα αιτήματα και το 2021 επεξεργάστηκε δεκαπέντε χιλιάδες διακόσια δεκαέξι αιτήματα.

Πάμε να δούμε τώρα και τις οριστικές προσφορές σύνδεσης που χορήγησε ο ΔΕΔΔΗΕ. Το 2019 ήταν χίλιες τριακόσιες σαράντα, το 2020 ήταν τρεις χιλιάδες τριακόσιες δύο και το 2021 ήταν πέντε χιλιάδες διακόσιες είκοσι έξι, δηλαδή τετραπλασιασμός χορηγήσεων οριστικών προσφορών σύνδεσης το 2021 σε σύγκριση με το 2019.

Στη δευτερολογία μου θα σας πω και τα αντίστοιχα μεγέθη και το πλήθος των ενεργοποιηθέντων σταθμών που αποτελούν τη βάση για να έχουμε φυσικά επέκταση του δικτύου και των συνδέσεων.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Θα ξεκινήσω, κύριε Υπουργέ, με τις γενικότητες που αναφέρατε στην αρχή και θα σας πω το εξής στοιχείο, το οποίο φαντάζομαι δεν θα το αμφισβητήσετε. Αναμασήσατε και εσείς την καραμέλα «ο ΣΥΡΙΖΑ ενάντια στις ΑΠΕ», κ.λπ.. Φαντάζομαι γνωρίζετε τα επίσημα στοιχεία, ότι το δείγμα των ΑΠΕ στο συνολικό της χώρας μας ήταν κάτω από 15%, όταν ανέλαβε ο ΣΥΡΙΖΑ. Ο στόχος για το 2019 ήταν το 18%, στόχος από την Ευρωπαϊκή Επιτροπή και το φτάσαμε 19,8%. Ξεπεράσαμε και τους στόχους που είχαν τεθεί από την Ευρωπαϊκή Επιτροπή.

Αυτό απαντά και στο ζήτημα που θέσατε, δηλαδή ότι δεν υπήρχε παλιότερα ενδιαφέρον για ΑΠΕ. Πώς αυξήθηκε από το 15% στο 20% το μίγμα των ΑΠΕ στη συνολική κατανάλωση όταν δεν υπήρχε κατ’ εσάς ενδιαφέρον; Θα σας απαντήσω -επειδή το κάνετε διαρκώς και εσείς αλλά και οι συνάδελφοί σας αυτό, για τον ΣΥΡΙΖΑ που ήταν κατά των ΑΠΕ- και θα σας διαβάσω μια επιστολή του κ. Σπανού. Ο κ. Φάνης Σπανός είναι στέλεχος της Νέας Δημοκρατίας, Περιφερειάρχης Στερεάς Ελλάδας και έχει αποστείλει και σε εσάς και στο Υπουργείο σας, αλλά και στο Υπουργείο Ανάπτυξης επιστολή πριν από ενάμιση χρόνο, στην οποία αναφέρει ξεκάθαρα και ζητά να ανασταλεί κάθε νέα αδειοδότηση και κάθε εγκατάσταση αδειοδοτημένης μονάδες. Άρα σχετικά με αυτούς που αντιδρούν για τις ΑΠΕ, δείτε πρώτα απ’ όλα στην παράταξή σας. Αν είναι αιτιολογημένο ή όχι, θα το κρίνουμε.

Από εκεί και πέρα δεν μπορώ να μην σχολιάσω τη γενική κριτική που κάνατε στην αρχή. Άκουσα στην προηγούμενη απάντηση που δόθηκε από τον συνάδελφό σας, Υπουργό του Προστασίας του Πολίτη, τον κ. Οικονόμου για την αναβάθμιση να επικαλείται το πρόγραμμα «ΗΛΕΚΤΡΑ». Χάρηκα γιατί το πρόγραμμα «ΗΛΕΚΤΡΑ» ήταν Γιώργος Σταθάκης, 2019. Βρέθηκε και χρηματοδότηση πάνω από μισό δισεκατομμύριο ευρώ, Ευρωπαϊκή Τράπεζα Επενδύσεων και ΠΔΕ, και τρία χρόνια το ξεχάσατε στο συρτάρι. Και έρχεται ο Υπουργός σας εδώ και επικαλείται ότι θα γίνει μελλοντικά, με έργα τα οποία είχαν προενταχθεί. Θα γίνει, λέει, το πρόγραμμα «ΗΛΕΚΤΡΑ». Έστω και τώρα αναγνωρίζετε αυτά που έκανε ο ΣΥΡΙΖΑ.

Από εκεί και πέρα δεν είναι δυνατόν εγώ να μεταφέρω τα αιτήματα των αγροτών του Δομοκού για τις συνδέσεις στα φωτοβολταϊκά που έχουν κάνει όλα τα έξοδα και εσείς να μου απαντάτε για την «GOOGLE» και τη «MICROSOFT». Μεταφέρω τα αιτήματα και την αγωνία των αγροτών πολλών περιοχών της Φθιώτιδας. Δεν μπορείτε να πετάτε τόσο μακριά την μπάλα στην εξέδρα, μέχρι την «MICROSOFT». Δεν απαντήσατε σε καμμία περίπτωση στο τι θα κάνετε. Εγώ ανέφερα συγκεκριμένα χρόνους, οι οποίοι περιέχονται στη δήλωση του συνδέσμου παραγωγών ενέργειας με φωτοβολταϊκά. Το 2019 ήταν 3,5 μήνες και 11,7 το 2021. Φτάσατε τον χρόνο.

Θα λάβετε κάποιες πρωτοβουλίες; Δεν θα λάβετε; Είστε ικανοποιημένοι που τετραπλασιάστηκε ο χρόνος επί ημερών σας;

Και εκτός αυτού δεν είναι απλά ερώτηση, είναι και αίτηση κατάθεσης εγγράφων και έχω ζητήσει να καταθέσετε και τον αριθμό των αιτημάτων όρων σύνδεσης φωτοβολταϊκών έργων, που αφορούν την Περιφερειακή Ενότητα Φθιώτιδας ανά δήμο και τον αριθμό και την ποσοστιαία απεικόνιση αυτού επί των εγκεκριμένων αιτημάτων όρων σύνδεσης που αφορούν την Περιφερειακή Ενότητα Φθιώτιδας ανά δήμο και τον αριθμό και την ποσοστιαία απεικόνιση αυτού επί των απορριφθέντων αιτημάτων όρων σύνδεσης. Αναμένω να τα καταθέσετε φαντάζομαι.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πάρα πολύ, κύριε Πρόεδρε.

Αγαπητέ μου συνάδελφε, πάμε να δούμε ξανά κάποια στοιχεία για να καταλάβετε ότι έχουμε επιτάχυνση της εισόδου των ΑΠΕ στο ενεργειακό μείγμα σε βαθμούς πρωτοφανείς.

Είπαμε ότι το 2021 σε σχέση με το 2019 τετραπλασιάσαμε, τέσσερις φορές πάνω δηλαδή, τις χορηγήσεις οριστικών προσφορών σύνδεσης του ΔΕΔΔΗΕ.

**ΙΩΑΝΝΗΣ ΣΑΡΑΚΙΩΤΗΣ:** Τον χρόνο. Τετραπλασιάστηκε ο χρόνος. Εκεί που έβγαινε σε τρεισήμισι μήνες, βγαίνει σε ένα χρόνο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Μισό λεπτό.

Πόσους σταθμούς είχαμε τότε το 2018 ή το 2019; Πόσους έχουμε σήμερα; Αυτό πρέπει να λάβετε υπ’ όψιν σας. Το 2019 είχαμε εξακόσιους ογδόντα οκτώ ενεργοποιημένους σταθμούς. Το 2020 είχαμε χίλιους εκατόν σαράντα τέσσερις ενεργοποιημένους σταθμούς για να δεχτούν αυτή την προσφορά και το 2021 είχαμε δύο χιλιάδες εκατόν σαράντα εννέα ενεργοποιημένους σταθμούς στο σύστημα, δηλαδή από τους εξακόσιους ογδόντα οκτώ πήγαμε στους δύο χιλιάδες εκατόν σαράντα εννέα. Τι σημαίνει αυτό; Τετραπλασιασμός των σταθμών υποδοχής. Αυτό είναι σημαντικότατο, δεν πρέπει να το αγνοούμε.

Κάνετε, λοιπόν, τη σύγκριση εσείς στο χρόνο με τις πολύ λιγότερες αιτήσεις που σας είπα πριν, δηλαδή τα χίλια πεντακόσια σαράντα οκτώ αιτήματα και λέτε ότι οι χρόνοι στα χίλια πεντακόσια σαράντα οκτώ αιτήματα ήταν πολύ πιο γρήγοροι, τέσσερις φορές πιο γρήγοροι από τους χρόνους το 2021, αλλά το 2021 οι αιτήσεις ήταν δεκαπέντε χιλιάδες διακόσιες δεκάξι. Άρα, έχουμε αύξηση των αιτήσεων. Αύξηση όμως, που δεν γινόταν δυστυχώς επί των ημερών της κυβέρνησης ΣΥΡΙΖΑ και γι’ αυτό τρέχουμε τώρα εμείς λέμε με μεγάλες ταχύτητες για να καλύψουμε το χαμένο έδαφος, και των σταθμών. Το ξαναλέω από εξακόσιους ογδόντα οκτώ αυξήθηκαν σε δύο χιλιάδες εκατόν σαράντα εννέα.

Και προσέξτε τώρα κάτι για να δούμε τι σημαίνει πραγματικά πετυχημένη και γρήγορη και ασφαλής είσοδος στο ενεργειακό μείγμα των ανανεώσιμων πηγών ενέργειας. Συγκρατείστε αυτό το στοιχείο, δηλαδή τη δυναμικότητα. Σήμερα σύμφωνα με τα επίσημα στοιχεία έχουν συνδεθεί στο δίκτυο 5,7 GW και προσεχώς θα προστεθούν άλλα 2,5 GW, τα οποία αυτά τα 2,5 αφορούν σε έργα με ήδη υπογεγραμμένες συμβάσεις συνδέσεως και με οριστικές προσφορές σύνδεσης.

Προσέξτε, λοιπόν. Ο ΔΕΔΔΗΕ μέσα στο 2023 θα πετύχει το στόχο του 2025 και μέχρι το 2025 θα έχει πετύχει τον στόχο του 2030. Πρέπει να τους βλέπετε και αυτούς τους ρυθμούς και αυτούς τους δείκτες, είναι σημαντικότατοι, διότι η Ευρωπαϊκή Ένωση, επίσης θα ξέρετε, βάσει αυτών των δεικτών αποφασίζει για χίλιους δυο άλλους παράγοντες.

Ας αναφερθούμε τώρα ειδικά για τη Φθιώτιδα που με ρωτήσατε, στον τόπο ενδιαφέροντος σας. Ο μέσος χρόνος από την υπογραφή της συμβάσεως συνδέσεως με το ΔΕΔΔΗΕ έως την ηλέκτριση το 2019 ήταν διακόσιες δεκαοκτώ ημέρες, αλλά για πόσους σταθμούς; Για είκοσι δύο ενεργοποιημένους σταθμούς. Το 2018 ήταν τριάντα έξι οι σταθμοί και διακόσιες σαράντα δύο ημέρες και το 2021 διακόσιες ενενήντα τρεις ημέρες, αλλά για εκατόν πενήντα ενεργοποιημένους σταθμούς, δηλαδή επταπλασιάστηκαν στη Φθιώτιδα οι ενεργοποιήσεις σταθμών το έτος και το χρονικό όριο αυξήθηκε από διακόσιες δεκαοκτώ σε διακόσιες ενενήντα τρεις ημέρες. Δηλαδή υπήρχε μία μεγαλύτερη διάρκεια των εβδομήντα ημερών, αλλά παράλληλα για να μπουν στο σύστημα όσο το δυνατόν περισσότεροι αυξήθηκαν με τεράστιο αριθμό, με επταπλάσιο ρυθμό οι ενεργοποιήσεις των σταθμών.

Ως προς τον χρόνο υλοποίησης τα είπαμε. Πάμε να δούμε κάτι για τη Φθιώτιδα. Έλαβαν προσφορά πάνω από το 70% των αιτημάτων, δηλαδή για σύνδεση, και εκκρεμεί μόλις το 6%. Είχαν υποβληθεί τέσσερις χιλιάδες επτακόσια είκοσι έξι αιτήματα. Έλαβαν προσφορά τρεις χιλιάδες τριακόσια σαράντα τέσσερα και εκκρεμούν τριακόσια τρία. Αδυναμία προσφοράς έλαβαν οι χίλιοι εβδομήντα εννιά. Αυτό φυσικά, βάσει της νομοθεσίας, έπρεπε να γίνει αφού δεν πληρούσαν τους όρους.

Αυτό λοιπόν αποδεικνύει ότι ο ΔΕΔΔΗΕ κάνει μια τεράστια προσπάθεια να ικανοποιήσει και να συνδέσει όσο το δυνατόν περισσότερα αιτήματα στον μικρότερο χρόνο, όπως αποδεικνύουν άλλωστε και τα στοιχεία που σας παρέθεσα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.10΄ λύεται η συνεδρίαση για την προσεχή Τετάρτη 12 Οκτωβρίου 2022 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**